# Zmluva o DIELO A O POSKYTOVANÍ dohodnutej

# úrovne SLUŽIEB ERP

uzatvorená v zmysle § 536 a nasl. v súlade s § 65 a nasl. zákona č. 185/2015 Z. z. Autorský zákon v znení neskorších predpisov a § 269 ods. 2 zákona č. 513/1991 Zb. Obchodný zákonník v znení neskorších predpisov

Číslo zmluvy Zhotoviteľa:

Číslo zmluvy Objednávateľa:

## Zmluvné strany:

## Názov: Banskobystrický samosprávny kraj

Sídlo: Námestie SNP 23, 974 01 Banská Bystrica

Štatutárny orgán: Mgr. Ondrej Lunter, predseda

IČO: 37 828 100

DIČ: 2021627333

Bankové spojenie: Štátna pokladnica

Číslo účtu / IBAN:

(ďalej len ako „**Objednávateľ**“)

# a

## Obchodné meno: [.]

## Sídlo: [.]

## Štatutárny orgán: [.]

## IČO: [.]

## DIČ: [.]

## Zápis v Obchodnom registri: [.]

## Bankové spojenie: [.]

## Číslo účtu / IBAN: [.]

(ďalej len ako „**Zhotoviteľ**“)

(ďalej spoločne aj ako „**Zmluvné strany**“)

uzatvárajú zmluvu s nasledovným znením:

**1 Definície a výkladové pravidlá**

**1.1 Definície**

Nasledujúce slová/slovné spojenia uvedené kdekoľvek v Zmluve s veľkým začiatočným písmenom majú v Zmluve v akomkoľvek gramatickom tvare a v singulári aj v pluráli nasledovný význam:

**Administrátori Systému** –fyzické osoby v pracovnom pomere alebo v obdobnom právnom vzťahu k Objednávateľovi alebo Organizáciám, určené Objednávateľom počas Vykonávania Diela podľa bodu 5.7 písm. c) alebo po dodaní Diela podľa bodu 10.4 písm. e) podbod (iii).

**Akceptačný protokol** – dokument osvedčujúci odovzdanie a prevzatie Diela alebo časti Diela Objednávateľom v zmysle Zmluvy alebo Modifikácie alebo Rozvoja Diela podľa požiadavky Objednávateľa na Modifikáciu alebo na Rozvoj, s náležitosťami a prílohami v zmysle bodu 6.3 písm. c) podbod (iii) a (iv).

**Autorské podklady** – akékoľvek počítačové programy, databázy, dizajny, štúdie, dokumentácie alebo iné diela, ktoré Zhotoviteľ spracuje počas Vykonávania Diela alebo spojí s Dielom alebo inak použije v súvislosti s a/alebo za účelom vykonania Diela alebo vykonania Modifikácie alebo Rozvoja Diela v súvislosti s poskytovaním Služieb, ktoré v čase ich spracovania alebo iného použitia Zhotoviteľom požívajú alebo môžu požívať autorskoprávnu ochranu podľa Autorského zákona alebo inú ochranu z obdobných práv duševného vlastníctva, najmä, nie však výlučne, Softvéry 3. strany.

**Autorský zákon** – zákon č. 185/2015 Z. z. Autorský zákon v znení neskorších predpisov.

**Banková záruka** – banková záruka vystavená bankou podľa zákona č. 483/2001 Z. z. o bankách a o zmene a doplnení niektorých zákonov v znení neskorších predpisov, v zmysle podľa § 313 a nasl. Obchodného zákonníka, spočívajúca v písomnom vyhlásení banky, ktorým sa banka neodvolateľne a bezpodmienečne zaviaže uspokojiť nároky Objednávateľa do výšky záručnej sumy dohodnutej v tejto Zmluve pre Nástroj zabezpečenia pre prípad, ak Zhotoviteľ nesplní záväzky špecifikované v tejto Zmluve v rozsahu záväzkov v tejto Zmluve dohodnutých.

**Bankový účet Objednávateľa** – účet uvedený v identifikačných údajoch Objednávateľa v záhlaví Zmluvy.

**Bankový účet Zhotoviteľa** – účet uvedený v identifikačných údajoch Zhotoviteľa v záhlaví Zmluvy.

**Človekohodina** – hodina pracovného času jedného pracovníka Zhotoviteľa priamo vynaložená na poskytovanie Služieb; do Človekohodín sa nezapočítava neproduktívny čas, t. j. čas vynaložený na vyjasňovanie požiadaviek Objednávateľa, fakturáciu plnení podľa Zmluvy, plnenie evidenčných povinností Zhotoviteľa podľa Zmluvy, doba rokovaní Zmluvných strán o obsahu Zmluvy a o zmene obsahu Zmluvy, plnenie povinností Zhotoviteľa vo vzťahu k registrom a iné notifikácie a úkony Zhotoviteľa bezprostredne nesúvisiace s Vykonávaním Diela alebo s poskytovaním Služieb.

**Deň účinnosti** – deň, v ktorom nadobudne v zmysle bodu 19.1 Zmluva účinnosť.

**Dielo** – Systém a tiež akékoľvek zmyslami vnímateľné vyjadrenie Systému alebo časti Systému, vrátane Dokumentácie, a tiež akékoľvek výsledky Služieb poskytnutých Objednávateľovi (napr. vykonaná Modifikácia alebo Rozvoj), ktoré akokoľvek vzniknú na základe plnenia povinností Zhotoviteľa v zmysle Zmluvy, vrátane Dokumentácie.

**Doba poskytovania Služieb** – doba poskytovania služieb Prevádzky a Podpory v trvaní dohodnutom podľa bodu 10.2.

**Dokumentácia** – časť Diela majúca povahu dokumentácie vyhotovenej podľa Zmluvy, t. j. aj podklady na Zaškolenia podľa bodu 5.7, ako aj akákoľvek ďalšia technická, prevádzková, užívateľská a iná dokumentácia, ktorá vyplýva z ustanovení tejto Zmluvy alebo ktorá čo i len sčasti súvisí s vykonaním a dodaním Systému alebo poskytovaním Služieb podľa tejto Zmluvy.

**Dôverná informácia** – akýkoľvek údaj bez ohľadu na formu jeho vyjadrenia a podklad, na ktorom je vyjadrený,ktorý sa týka Zmluvnej strany, ktorý bol poskytnutý druhej Zmluvnej strane alebo získaný Zmluvnou stranou pred nadobudnutím platnosti a účinnosti Zmluvy a tiež počas jej platnosti a účinnosti, pokiaľ sa týka predmetu Zmluvy, ktorý bol súčasne Zmluvnou stranou označený ako „dôverný“, „confidential“, „proprietary“ alebo iným obdobným označením, ak bolo toto oznámenie známe druhej Zmluvnej strane. Dôvernou informáciou je vždy aj informácia podliehajúca osobitnému režimu nakladania podľa uplatniteľných všeobecne záväzných právnych predpisov (napr. obchodné tajomstvo, bankové tajomstvo, telekomunikačné tajomstvo, daňové tajomstvo). Dôvernou informáciou nie je informácia obsahujúca údaj Zmluvnej strany, ktorý Zmluvná strana preukázateľne zverejnila alebo sa stal inak verejne dostupný počas platnosti a účinnosti Zmluvy alebo údaj, ktorý má Zmluvná strana povinnosť zverejniť alebo sprístupniť podľa Zákona o slobode informácií alebo iného uplatniteľného všeobecne záväzného právneho predpisu.

**DPH** – daň z pridanej hodnoty.

**Exit služba** –služby a práce, ktoré sa Zhotoviteľ touto Zmluvou zaväzuje poskytovať Objednávateľovi v rozsahu podľa bodu 19.7 písm. c).

**GDPR** – Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov).

**Harmonogram** – harmonogram Vykonávania Diela podľa bodu 4.2.

**Incident** – vada/chyba vlastností resp. funkcií Systému alebo niektorej jeho časti, ktorú Objednávateľ oznámi Zhotoviteľovi počas Doby poskytovania Služieb, ktorá nie je vadou Diela, avšak bráni bezproblémovému používaniu Systému alebo niektorej jeho časti koncovému užívateľovi Systému určenému Objednávateľom alebo iná Objednávateľom oznámená chyba Systému obmedzujúca dostupnosť, funkčnosť a/alebo bezpečnosť Systému.

**Kľúčoví používatelia Objednávateľa** –fyzické osoby v pracovnom pomere k Objednávateľovi alebo Organizáciám, určení Objednávateľom počas Vykonávania Diela podľa bodu 5.7 písm. c) alebo po dodaní Diela podľa bodu 10.4 písm. e) podbod (iii).

**Kontaktná osoba** – zamestnanec alebo iný zástupca Zmluvnej strany určený Zmluvnou stranou v Zmluve, ktorý je oprávnený zastupovať Zmluvnú stranu v záležitostiach súvisiacich s realizáciou predmetu Zmluvy, ako aj v akejkoľvek inej súvislosti s plnením podľa Zmluvy, pričom rozsah zastupovať Zmluvnú stranu môže byť obmedzený v bode 17.2 písm. b) a d).

**Kontaktné údaje** – údaje Zmluvných strán, na ktoré sa oznamuje Korešpondencia, ako sú uvedené v bode 17.2.

**Korešpondencia** – akékoľvek oznámenia, žiadosti, požiadavky, vyrozumenia, výzvy, notifikácie, upozornenia, pokyny, návrhy, správy, vyjadrenia, potvrdenia, pripomienky, reklamácie, zadania, uplatnenia, súhlasy/nesúhlasy, schválenia/odmietnutia schválenia alebo akákoľvek iná komunikácia resp. úkon predpokladaný, vyžadovaný alebo povolený Zmluvou (napr. aj osobitné dohody Zmluvných strán, oznámenie o odstúpení od Zmluvy alebo jej vypovedaní, uplatňovanie zmluvných pokút, a pod.), vrátane doručovania písomností spísaných v súvislosti s plnením záväzkov Zmluvných strán v zmysle Zmluvy.

**Kritické vady** –vady Diela spočívajúce najmä v nasledovných skutočnostiach:

(i) podstatný nesúlad ktorejkoľvek časti Systému alebo jeho/jej funkcionality s aplikovateľnými všeobecne záväznými právnymi predpismi, vrátane takého nesúladu, ktorý u Objednávateľa vzbudí dôvodné obavy, že by implementovaním Diela do prevádzky v podmienkach Objednávateľa došlo k nesplneniu normatívnych požiadaviek kladených na kybernetickú bezpečnosť Systému a/alebo iných normatívnych požiadaviek na informačné systémy verejnej správy;

(ii) nedostatky Systému indikujúce, že implementáciou Systému do prevádzky nebudú splnené Minimálne parametre;

(iii) absencia niektorej z hlavných funkcií Diela tak, ako sú uvedené v prílohe č. 1 alebo neúplná funkcionalita niektorej z hlavných funkcií Diela tak, ako sú uvedené v prílohe č. 1, alebo absencia niektorého z Modulov;

(iv) Systém alebo jeho časť nie je možné vôbec používať alebo ovládať;

(v) dôvodné obavy Objednávateľa z poškodenia majetku Objednávateľa, Organizácií alebo tretích strán v dôsledku používania Systému alebo straty dát Objednávateľa uložených alebo ukladaných v Systéme alebo na inom informačnom systéme Objednávateľa;

(vi) neschopnosť Systému spracovať bežnú prevádzkovú záťaž (aspoň 300 užívateľov);

(vii) právne vady zistené na Diele alebo ktorejkoľvek časti Diela;

(viii) iná vada Diela než je uvedená v bodoch (i) až (vii) vyššie, ak je spôsobilá spôsobiť stratu alebo nefunkčnosť niektorej z hlavných funkcií Diela tak, ako sú uvedené v prílohe č. 1 alebo je spôsobilá ohroziť bezpečnosť dát v Systéme alebo spôsobiť ich stratu;

(ix) iné než zanedbateľné a obratom odstrániteľné faktické vady Dokumentácie, pričom za zanedbateľné a obratom odstrániteľné faktické vady Dokumentácie sa považujú najmä chyby v štylistike a v písaní a počítaní.

**Minimálne parametre** – minimálne požiadavky na prevádzku Systému dohodnuté Zmluvnými stranami ako nasledovné:

1. Maximálna doba odozvy: Systém musí reagovať na požiadavky užívateľov do 2 sekúnd v 95 % prípadov počas Pracovného času.
2. Maximálna doba spracovania dokumentov: Akákoľvek operácia s dokumentom (napr. nahratie, otvorenie, uloženie, vyhľadanie) musí byť dokončená do 5 sekúnd v 95 % prípadov.
3. Minimálna dostupnosť: Systém musí byť dostupný 99,5 % času počas Pracovného času, čo znamená maximálne 2 hodiny výpadku Systému počas kalendárneho mesiaca poskytovania Služieb.
4. Podpora paralelných užívateľov: Systém musí podporovať minimálne 300 súbežných užívateľov bez degradácie výkonu Systému.

**Modifikácia** – zmena Systému spočívajúca (a) v zásahoch do existujúcej štruktúry a funkcionality Systému, ktoré sú potrebné na prispôsobenie Systému legislatívnym zmenám, bezpečnostným požiadavkám, alebo optimalizácii jeho prevádzky, (b) ktoré nevedú k podstatnej zmene základnej architektúry alebo celkovej funkcionality Systému, a preto nevyžadujú rozsiahly vývojový zásah. Typickou Modifikáciou sú úpravy užívateľských oprávnení, drobné aktualizácie softvérových komponentov a zmeny konfigurácie Systému.

**Modul** – časť Systému vytvorená Zhotoviteľom pri plnení tejto Zmluvy na účely vykonania a odovzdania Diela, ktorá je oddeliteľná od Systému a ktorá spĺňa požiadavky na Dielo v časti týkajúcej sa charakteristiky modulov a/alebo ich procesov tak, ako sú uvedené v prílohe č. 1.

**Nariadenie** –Nariadenie Európskeho parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088.

**Nariadenie o reštriktívnych opatreniach** – nariadenie Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine v znení neskorších predpisov.

**Nástroj zabezpečenia** – (i) Banková záruka alebo (ii) Zábezpeka.

**Občiansky zákonník** – zákon č. 40/1964 Zb. Občiansky zákonník v znení neskorších predpisov.

**Obchodný zákonník** – zákon č. 513/1991 Zb. Obchodný zákonník v znení neskorších predpisov.

**Organizácie** – rozpočtové a príspevkové organizácie v zriaďovateľskej pôsobnosti Objednávateľa.

**Podklady** – (i) Podklady Objednávateľa, ako aj (ii) akékoľvek iné verejne prístupné dáta, dokumenty a politiky vecne súvisiace s predmetom Diela alebo (iii) súbory dát (databázy) vyhotovené Zhotoviteľom na základe súčinnosti s Objednávateľom po uzatvorení Zmluvy za účelom plnenia Zmluvy.

**Podklady Objednávateľa**  – dokumenty a súbory dát, ktoré Objednávateľ na účel plnenia Zmluvy odovzdá alebo inak sprístupní Zhotoviteľovi, ak tak Objednávateľovi Zmluva ukladá, a všetky prílohy Zmluvy, ktoré akokoľvek vecne súvisia s požiadavkami Objednávateľa na predmet Diela alebo s vecným vymedzením alebo spresnením predmetu Diela.

**Podpora** – služby a práce, ktoré sa Zhotoviteľ touto Zmluvou zaväzuje poskytovať Objednávateľovi v rozsahu podľa bodu 10.4.

**Pracovný čas** – čas od 8.00 hod. do 16.00 hod. (bez prerušenia) každého pracovného dňa.

**Prekážka** – akákoľvek skutočnosť, ktorá objektívne bráni vykonaniu Diela v Termíne, spočívajúca (i) v okolnostiach vylučujúcich zodpovednosť a/alebo (ii) v objektívnej potrebe uskutočnenia naviac prác, ktoré Zmluvné strany ani pri vynaložení odbornej starostlivosti nemohli predpokladať pri uzatváraní Zmluvy a/alebo (iii) v inej obdobnej okolnosti vzniknutej na základe nového účinného všeobecne záväzného právneho predpisu alebo rozhodnutia správneho orgánu alebo súdu (napr. vydanie neodkladného opatrenia, predmetom ktorého bude nariadenie súdu prerušiť alebo zastaviť Vykonávanie Diela) nevydaného v dôsledku konania Zhotoviteľa, ktorá objektívne bráni vykonať Dielo v Termíne.

**Preexistentný obchodne dostupný proprietárny softvér**  – softvér tretej strany (vrátane databáz) výrobcu/subjektu vykonávajúceho hospodársku činnosť bez ohľadu na jeho právny status a spôsob financovania, ktorý je v čase uzavretia Zmluvy na trhu bežne dostupný, t. j. ponúkaný na území Slovenskej republiky alebo Európskej únie bez obmedzení a ktorý spĺňa znaky výrobku alebo tovaru v zmysle slovenskej legislatívy. Hospodárskou činnosťou sa rozumie každá činnosť, ktorá spočíva v ponuke tovaru a/alebo služieb na trhu. Preexistentný obchodne dostupný proprietárny SW musí spĺňať nasledovné znaky (i) nie je/nebol vyrábaný/dodávaný na základe špecifických potrieb verejného obstarávateľa, (ii) v podobe, v akej je ponúkaný na trhu, je bez väčších úprav jeho vlastností a prvkov aj dodávaný/vyrábaný/uskutočňovaný pre Objednávateľa, (iii) v podobe, v akej je dodávaný/vyrábaný/uskutočňovaný pre Objednávateľa, je dodávaný/vyrábaný aj pre iné subjekty na trhu.

**Preexistentný obchodne nedostupný proprietárny softvér** – softvér tretej strany (vrátane databáz), ktorý vznikol činnosťou Zhotoviteľa alebo tretej strany inak než v dôsledku plnení povinností Zhotoviteľa podľa Zmluvy, nie je samostatne voľne obchodne dostupný ani obchodovaný ani na trhu bežne dostupný, ale inak spĺňa znaky preexistentného obchodne dostupného proprietárneho softvéru.

**Preexistentný open source softvér**  – open source softvér, ktorý umožňuje spustenie, analyzovanie, modifikáciu a zdieľanie zdrojového kódu, vrátane detailného komentovania zdrojových kódov a úplnej užívateľskej, prevádzkovej a administrátorskej dokumentácie.

**Prevádzka** – služby a práce, ktoré sa Zhotoviteľ touto Zmluvou zaväzuje poskytovať Objednávateľovi v rozsahu podľa bodu 10.3.

**Prototyp** – Systém bez funkčných integrácií požadovaných v prílohe č. 1 na externé systémy tretích strán a interné systémy Objednávateľa a Organizácií formou API rozhraní alebo inak, vytvorený tak, aby inak spĺňal všetky technické, užívateľské a iné požiadavky na Prototyp tak, ako sú uvedené v prílohe č. 6.

**Rozvoj** – zmena Systému, ktorá spočíva vo výraznom rozšírení Systému alebo vo výraznom zlepšení jeho funkcionalít, ktoré idú nad rámec Modifikácií, spravidla obsahujúca pridávanie nových funkcií, modulov alebo integráciu s informačnými systémami tretích strán, ktoré menia alebo rozširujú pôvodnú funkcionalitu Systému. Rozvoj zahŕňa aj zmeny, ktoré vyžadujú zásadné prepracovanie architektúry Systému alebo zásadnú zmenu jeho fungovania, vyvolané napr. zásadnými legislatívnymi zmenami, ktoré si vyžadujú rozsiahle zásahy do Systému.

**Služby** – Prevádzka, Podpora a Exit služba.

**Softvér** – softvérový produkt/softvérové riešenie, ktorého súčasťou je/sú počítačový program/počítačové programy a iné prvky, vrátane s ním súvisiacej Dokumentácie, vykonaný Zhotoviteľom pri plnení povinností podľa tejto Zmluvy na účel dodania Diela.

**Softvér 3. strany** – softvérový produkt/softvérové riešenie, ktoré spĺňa znaky Preexistentného obchodne dostupného softvéru, Preexistentného obchodne nedostupného softvéru alebo Preexistentného open source softvéru.

**Systém** – ekonomický informačný systém (Enterprise Resource Planning resp. ERP) pozostávajúci najmä zo Softvéru, vytvorený tak, aby obsahoval všetky Moduly a mal všetky funkcie a spĺňal všetky technické, bezpečnostné, užívateľské a iné požiadavky na Systém uvedené v Zmluve, najmä, nie však výlučne, v prílohe č. 1, vrátane všetkých požiadaviek na jeho technické riešenie, architektúru a prostredie uvedených kdekoľvek v prílohe č. 1.

**Termín** – posledný deň ktorejkoľvek z lehôt, do posledného dňa ktorej musí v zmysle Zmluvy Zhotoviteľ dodať plnenie podľa príslušného míľnika uvedeného v bode 4.1 a/alebo v Harmonograme, respektíve, ak nie je v bode 4.1 a/alebo v Harmonograme uvedená lehota, ale termín dodania plnenia, potom ktorýkoľvek z dní uvedených v bode 4.1 ako termín dodania plnenia podľa príslušného míľnika.

**UAT** – užívateľské akceptačné testovanie Systému alebo niektorej z jeho častí (častí Diela) dohodnuté kdekoľvek v Zmluve.

**Verejné obstarávanie** – verejné obstarávanie Objednávateľa na predmet zákazky s názvom: „Ekonomický informačný systém pre BBSK a OvZP“ postupom zadávania zákazky verejnej súťaže podľa § 66 Zákona o VO, vyhlásené vo Vestníku verejného obstarávania č. [.] dňa [.] pod značkou oznámenia [.].

**Vyhláška NBÚ** – Vyhláška Národného bezpečnostného úradu č. 362/2018 Z. z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení v znení neskorších predpisov.

**Vyhláška o bezpečnostných opatreniach ITVS** – vyhláška Úradu podpredsedu vlády SR pre investície a informatizáciu č. 179/2020 Z. z., ktorou sa ustanovuje spôsob kategorizácie a obsah bezpečnostných opatrení informačných technológií verejnej správy v znení neskorších predpisov.

**Vyhláška o štandardoch** – vyhláška Úradu podpredsedu vlády SR pre investície a informatizáciu č. 78/2020 Z. z. o štandardoch pre informačné technológie verejnej správy v znení neskorších predpisov.

**Vykonávanie Diela** – akékoľvek a všetky analytické, architektonické, projektové, výpočtové, meracie, posudkové, bezpečnostné, kontrolné (testovacie), autorské alebo obstarávacie postupy alebo iné odborné činnosti a postupy a súvisiace práce a služby potrebné na vykonanie Diela Zhotoviteľom spôsobom v Zmluve dohodnutým, vrátane úkonov smerujúcich k alebo potrebných na riadnu implementáciu Diela do prevádzky Objednávateľa (vrátane realizácie požadovaných integrácií Diela do informačných systémov Objednávateľa), ktorých výsledkom má byť riadne a včasné vykonanie Diela spôsobilého na použitie Objednávateľom v súlade s hospodárskym cieľom Objednávateľa Zmluvy podľa bodu 3.1.

**Zábezpeka** – finančné prostriedky zložené Zhotoviteľom na Bankový účet Objednávateľa, z ktorých môže Objednávateľ uspokojiť svoje nároky voči Zhotoviteľovi do výšky záručnej sumy dohodnutej v tejto Zmluve v prípade, ak Zhotoviteľ nesplní záväzky špecifikované v tejto Zmluve v rozsahu záväzkov v Zmluve dohodnutých.

**Zákon o cenách** – zákon č. 18/1996 Z. z. o cenách v znení neskorších predpisov.

**Zákon o DPH** – zákon č. 222/2004 Z. z. o DPH v znení neskorších predpisov.

**Zákon o ITVS** – zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov.

**Zákon o KB** – zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov.

**Zákon o nelegálnom zamestnávaní** – zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov.

**Zákon OOÚ** – zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.

**Zákon o RPVS** – zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.

**Zákon o slobode informácií** – zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

**Zákon o účtovníctve** – zákon č. 431/2002 Z. z. o účtovníctve v znení neskorších predpisov.

**Zákon o VO** - zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**Zákon o vykonávaní medzinárodných sankcií** - zákon č. 289/2016 Z. z. o vykonávaní medzinárodných sankcií a o doplnení zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov.

**Zaškolenia** – služby a práce, ktoré sa Zhotoviteľ touto Zmluvou zaväzuje poskytovať Objednávateľovi po dobu a spôsobom podľa bodu 5.7.

**Zdrojový kód** – zdrojový kód každého počítačového programu, ktorý bol vytvorený Zhotoviteľom za účelom vykonania Diela; na účely Zmluvy sa Zdrojový kód považuje za súčasť Diela.

**Zmluva** – táto zmluva o dielo a o poskytovaní dohodnutej úrovne služieb.

**1.2 Výkladové pravidlá**

Na účely predchádzania sporom a vylúčenia nejasností sa Zmluvné strany dohodli na nasledovných výkladových pravidlách:

(a) Akýkoľvek odkaz, výslovný alebo implikovaný, uvedený v Zmluve na akýkoľvek zákon, zákonník, nariadenie alebo iný všeobecne záväzný právny predpis odkazuje aj na akékoľvek sekundárne alebo vykonávacie predpisy na základe takéhoto právneho predpisu, vrátane všetkých neskorších zmien alebo noviel.

(b) Ak sa ktorýkoľvek z v Zmluve výslovne alebo implikovane uvedených a aplikovaných právnych predpisov stane počas trvania Zmluvy neúčinným, Zmluvné strany budú vykladať Zmluvu v dobrej viere tak, aby sa v Zmluve uvedené dojednania odkazujúce na použitie týchto právnych predpisov aplikovali (i) s ohľadom na nové platné a účinné právne predpisy, ktoré právny predpis podľa tohto ustanovenia Zmluvy nahradili, ak také existujú a (ii) s ohľadom na účel, s ktorým boli v Zmluve uvedené; účelom ich uvedenia v Zmluve je najmä zabezpečiť určitosť, predvídateľnosť, platnosť a transparentnosť touto Zmluvou založeného zmluvného vzťahu.

(c) Ak niektoré ustanovenia Zmluvy nie sú celkom alebo sčasti platné alebo účinné alebo neskôr stratia platnosť alebo účinnosť, nie je tým dotknutá platnosť alebo účinnosť ostatných ustanovení Zmluvy. Namiesto neplatných alebo neúčinných ustanovení a na vyplnenie medzier sa použije právna úprava, ktorá, pokiaľ je to právne možné, sa čo najviac približuje zmyslu a účelu tejto Zmluvy.

(d) Ak vznikne medzi Zmluvnými stranami akýkoľvek spor o výklad Zmluvy alebo ktoréhokoľvek jej ustanovenia, ktorý by pri použití ktorejkoľvek výkladovej metódy alebo ich kombinácií mohol viesť k vytvoreniu stavu právneho vendor lock-inu, t. j. stavu, v ktorom budú akékoľvek majetkové práva Zhotoviteľa vykladané v neprospech hospodárskeho cieľa Objednávateľa uvedeného v bode 3.1, pred závermi takéhoto výkladu sa uprednostní taký výklad Zmluvy alebo jej príslušného ustanovenia, ktorý umožní použitie Diela Objednávateľom v súlade s hospodárskym cieľom Zmluvy bez ďalších dodatočných nákladov Objednávateľa nepredvídaných touto Zmluvou, najmä bez potreby rokovaní o kúpe licencií (udelení súhlasov) potrebných na riadne použitie Diela alebo ktorejkoľvek jeho časti alebo prvku a bez potreby vynaloženia nákladov Objednávateľa na úhradu akýchkoľvek licenčných poplatkov.

(e) Nadpisy k jednotlivým bodom v Zmluve sú len informatívne a neslúžia na jej výklad.

(f) Všetky prílohy Zmluvy tvoria jej neoddeliteľnú súčasť. V prípade akéhokoľvek rozporu medzi ustanoveniami Zmluvy a/alebo znením jednotlivých bodov Zmluvy s ustanoveniami a/alebo znením príloh Zmluvy alebo ich častí, majú prednosť ustanovenia a/alebo znenie príslušných bodov Zmluvy, ak nie je v niektorom z ustanovení tejto Zmluvy výslovne uvedené inak. Neoddeliteľnou súčasťou Zmluvy sa stávajú aj písomné dodatky, ktoré Zmluvné strany podpíšu po tom, ako táto Zmluva nadobudne platnosť a účinnosť. Kdekoľvek sa v tomto zmluvnom vzťahu spomína Zmluva, má sa za to, ak z príslušného ustanovenia zjavne nevyplýva inak, že sa Zmluvou myslí nielen znenie tohto dokumentu, ale aj znenie všetkých príloh Zmluvy a jej dodatkov, ak boli uzatvorené.

(g) Pokiaľ v Zmluve nie je výslovne uvedené inak, odkazy na body, písmená alebo podbody sú odkazmi na body, písmená alebo podbody Zmluvy a odkazy na prílohy sú odkazmi na prílohy Zmluvy. Odkaz na ktorýkoľvek bod zahŕňa celý uvedený bod vrátane všetkých jeho prípadných podbodov a/alebo odsekov v ňom zahrnutých, a to aj v prípade, ak nie sú označené číslom alebo písmenom.

(h) Zmluva, jej interpretácia a vzťahy, ktoré vznikli na jej základe, sa riadia všeobecne záväznými právnymi predpismi účinnými na území Slovenskej republiky s tým, že Zmluvné strany sa dohodli, že použitie akéhokoľvek ustanovenia ktoréhokoľvek všeobecne záväzného právneho predpisu Slovenskej republiky, ktoré nie je kogentné, je výslovne vylúčené v rozsahu, v ktorom by jeho použitie mohlo meniť (či už úplne alebo čiastočne) význam, účel a/alebo interpretáciu ktoréhokoľvek ustanovenia Zmluvy a/alebo dokumentov vzniknutých na jej základe.

(i) Žiadne konanie alebo nekonanie Objednávateľa nemožno považovať za vzdanie sa práva, ibaže je ako vzdanie sa práva príslušný úkon Objednávateľa výslovne označený.

(j) Súčasťou Zmluvy nie sú všeobecné obchodné podmienky Zhotoviteľa ani akákoľvek ich časť, a to ani v prípade, ak by tieto Zhotoviteľ v procese Verejného obstarávania akokoľvek použil, spomenul, alebo sa na ne odvolával. Na účely akejkoľvek interpretácie Zmluvy alebo interpretácie ktoréhokoľvek jej ustanovenia alebo otázky či sporu so Zmluvou súvisiacich sa preto rozumie, že takéto všeobecné podmienky Zhotoviteľa ani žiadna ich časť nie sú na právny vzťah založený touto Zmluvou aplikovateľné.

(k) Dni, ktoré Zmluva neoznačuje ako pracovné, sú kalendárne. Pracovný deň znamená deň, ktorý nie je sobotou, nedeľou ani dňom pracovného pokoja v Slovenskej republike.

**2 VYHLÁSENIA ZHOTOVITEĽA**

2.1 Zhotoviteľ vyhlasuje, že je podnikateľom s právnou subjektivitou a k jeho zapísaným predmetom podnikania patria činnosti v rozsahu požadovanom k naplneniu záväzkov zo Zmluvy.

2.2 Zhotoviteľ vyhlasuje, že disponuje všetkými oprávneniami požadovanými aplikovateľnými právnymi predpismi účinnými na území Slovenskej republiky a vydanými príslušnými orgánmi verejnej moci potrebnými na splnenie podmienok Zmluvy a riadne a včasné vykonanie Diela a poskytovanie Služieb.

2.3 Zhotoviteľ vyhlasuje, že je schopný vykonať Dielo a poskytovať Služby riadne a včas, podľa podmienok a požiadaviek Zmluvy; toto vyhlásenie Zhotoviteľa zohľadňuje aj odborné, personálne, technické, technologické, kapacitné a materiálne aspekty, ktoré bude vykonanie Diela a poskytovanie Služieb vyžadovať; ak majú byť niektoré z týchto aspektov vykonávané subdodávateľsky, Zhotoviteľ vyhlasuje, že svojich subdodávateľov starostlivo zvolil s ohľadom na všetky tieto aspekty, pričom osobitne prihliadol na to, aby takíto subdodávatelia spĺňali v celom rozsahu požiadavku osobitnej spôsobilosti pri všetkých plneniach, kde to aplikovateľný právny predpis účinný na území Slovenskej republiky požaduje.

2.4 Zhotoviteľ vyhlasuje, že mu je známy rozsah plnenia podľa tejto Zmluvy, ako aj všetky ďalšie okolnosti majúce vplyv na plnenie Zmluvy a vykonanie Diela a poskytovanie Služieb. V tejto súvislosti sa Zhotoviteľ nebude odvolávať na chybu alebo konanie v omyle, prípadne na to, že niektoré plnenia nie sú uvedené v Zmluve alebo jej prílohách.

2.5 Zhotoviteľ vyhlasuje, že sa pred predložením jeho ponuky do Verejného obstarávania starostlivo oboznámil so všetkými v tom čase predloženými a/alebo inak dostupnými Podkladmi, obsahom Zmluvy a požiadavkami na Dielo a Služby v zmysle Zmluvy.

2.6 Zhotoviteľ vyhlasuje, že riadne skontroloval Podklady, ktoré Objednávateľ označil vo Verejnom obstarávaní pre účely vykonania Diela a akýkoľvek rozpor, nejasnosť, chybu či prípadnú nekompletnosť alebo nedokonalosť v Podkladoch, ktorá má, alebo by mohla mať za následok vady alebo akúkoľvek odchýlku od zmluvne určeného štandardu či účelu plnenia podľa Zmluvy, alebo by mohla mať vplyv na výšku či obsah ceny, Zhotoviteľ počas Verejného obstarávania uviedol a žiadal jej vysvetlenie. Zhotoviteľ vyhlasuje, že pred predložením jeho ponuky do Verejného obstarávania v prípade akýchkoľvek vysvetlení, ktoré by mu v tejto súvislosti mali byť na účel plnenia podľa Zmluvy poskytnuté, o tieto počas Verejného obstarávania požiadal. Zhotoviteľ vyhlasuje, že je uzrozumený s tým, že akékoľvek jeho prípadné nároky spojené s nekompletnosťou alebo nedokonalosťou Podkladov, ktoré mohol označiť a/alebo uplatniť pred uzatvorením Zmluvy, avšak ich neoznačil a/alebo neuplatnil, uzatvorením Zmluvy zanikajú a je uzrozumený s tým, že akékoľvek dodatočné zistenia Zhotoviteľa po uzatvorení tejto Zmluvy v súvislosti s Podkladmi nemôžu vyvolať požiadavky alebo nároky Zhotoviteľa súvisiace s akýmikoľvek variáciami, prácami naviac a/alebo zvýšením ceny, ibaže by to Zmluva výslovne pripúšťala.

2.7 Zhotoviteľ vyhlasuje, že pred uzavretím Zmluvy dostatočne zvážil a s vynaložením odbornej starostlivosti a všetkého úsilia posúdil všetky do úvahy prichádzajúce riziká spojené s prevzatím záväzku na vykonanie Diela a poskytovanie Služieb, v jeho ponuke predloženej do Verejného obstarávania vzal do úvahy komplexný možný rozsah nákladov na licencie, práce, služby, správne a iné obdobné poplatky, personálne náklady a iné náklady potrebné na riadne a včasné vykonanie Diela a riadne a včasné poskytovanie Služieb v súlade s podmienkami Zmluvy, a akékoľvek a všetky takéto náklady starostlivo zahrnul do návrhu ceny za dielo aj ceny za služby v ponuke, ktorú predložil do Verejného obstarávania, pričom do cenotvorby starostlivo zahrnul všetky takéto náklady aj v prípade, ak neboli stanovené výslovne v opise predmetu zákazky, ale charakter Diela alebo si také práce, materiály a zariadenia vyžaduje. Zhotoviteľ je plne uzrozumený s tým, že cena za dielo aj cena za služby je uvedená ako maximálna a v prípadoch predpokladaných Zmluvou mu na úhradu niektorých častí ceny nemusí vzniknúť nárok.

2.8 Zhotoviteľ je plne uzrozumený s dohodnutými výkladovými pravidlami podľa bodu 1.2, najmä s tým, že je výslovnou vôľou Objednávateľa uzatvoriť Zmluvu iba v prípade, ak sa pri výklad Zmluvy a Zmluvných strán bude vždy prioritne prihliadať na zásadu podľa bodu 1.2 písm. d) a vyhlasuje, že Zmluvu uzatvára s plným vedomím o tomto výkladovom pravidle a súhlasí s jeho použitím.

2.9 Vyhlásenia Zhotoviteľa podľa tohto bodu 2 sú podstatnou okolnosťou formujúcou vôľu Objednávateľa uzatvoriť túto Zmluvu, bez ktorej by Objednávateľ Zmluvu neuzavrel.

**3 ÚČEL A PREDMET ZMLUVY**

**3.1 Účel a hospodársky cieľ Zmluvy**

Účelom Zmluvy je stanoviť podmienky obchodného vzťahu medzi Zmluvnými stranami, ktorých cieľom je zabezpečenie dodania Diela a dodávania Služieb Zhotoviteľom, a to v rozsahu a za podmienok uvedených v Zmluve, za účelom dosiahnutia hospodárskeho cieľa Zmluvy. Hospodárskym cieľom Zmluvy je prostredníctvom súboru opatrení Objednávateľa, ku ktorým patrí aj dodanie Diela vykonaného v súlade so Zmluvou, (i) vytvoriť pre Objednávateľa Systém umožňujúci Objednávateľovi a Organizáciám efektívnu prácu v komplexom, užívateľsky prívetivom, stabilnom a bezpečnom ekonomickom informačnom systéme tak, ako predpokladá príloha č. 1 s garantovanou podporou na základe poskytovaných Služieb tak, ako predpokladá Zmluva, ako aj, s cieľom vylúčenia budúcej závislosti Objednávateľa na Zhotoviteľovi, (ii) umožniť Objednávateľovi použitie Diela alebo ktorejkoľvek časti Diela ako súťažného podkladu pri zadávaní zákaziek tretím osobám na poskytnutie ktorejkoľvek zo Služieb alebo inej služby po skončení Zmluvy z akéhokoľvek dôvodu a/alebo (iii) umožniť Objednávateľovi akékoľvek ďalšie spracovanie Diela (výsledkom ktorého bude akákoľvek úprava Diela), a to aj bez účasti Zhotoviteľa na takomto spracovaní, vrátane integrácie Diela s inými informačnými systémami dodanými alebo dodávanými Objednávateľovi alebo Organizáciám tretími osobami.

**3.2 Predmet Zmluvy**

Predmetom Zmluvy je záväzok Zhotoviteľa, za podmienok v Zmluve stanovených, riadne a včas (v Termínoch), s odbornou starostlivosťou, na svoje náklady a na svoje nebezpečenstvo, vykonať a odovzdať Objednávateľovi Dielo, udeliť Objednávateľovi všetky súhlasy na použitie Diela predpokladané Zmluvou (vrátane zabezpečenia (postúpenia) licencií k Softvérom 3. strany) a riadne a včas, v rozsahu a spôsobom dohodnutým v Zmluve, poskytovať Objednávateľovi Služby a záväzok Objednávateľa takto riadne a včas vykonané Dielo a poskytnuté Služby od Zhotoviteľa prevziať a zaplatiť za Dielo a poskytnuté Služby Zhotoviteľovi dohodnutú cenu, za podmienok, vo výške a spôsobom stanoveným v Zmluve.

**4 MÍĽNIKY**

**4.1** Zhotoviteľ sa zaväzuje vykonať a Objednávateľovi odovzdať v súlade s podmienkami podľa Zmluvy Dielo v nasledovných Termínoch:

|  |  |  |
| --- | --- | --- |
| **Míľnik** | **Plnenie** | **Termín** |
| 1 | Odovzdanie návrhu riešenia Systému Objednávateľovi podľa bodu 6.1 | do 60 dní odo Dňa účinnosti Zmluvy |
| 2 | Odovzdanie Diela Objednávateľovi na UAT a nasadenie Systému do produkcie podľa bodu 6.2 písm. d) | do 200 dní odo Dňa účinnosti Zmluvy |
| 3 | Implementácia Systému do prevádzky podľa bodu 6.3 písm. e) | podľa Harmonogramu |

**4.2** **Harmonogram Vykonávania Diela**

(a) Zhotoviteľ najneskôr **na prvom kontrolnom stretnutí** predloží Objednávateľovi na odsúhlasenie harmonogram Vykonávania Diela podľa prílohy č. 3 s návrhmi Termínov, ktoré majú byť podľa prílohy č. 3 predmetom dohody Zmluvných strán po Dni účinnosti.

(b) Zhotoviteľ sa zaväzuje zrealizovať Vykonávanie Diela a vykonať Dielo na základe odsúhlaseného Harmonogramu. Zhotoviteľ je povinný počas Vykonávania Diela postupovať tak, aby čo najväčší počet procesov, ktoré sa týkajú Vykonávania Diela, predpokladaných Harmonogramom a Zmluvou, bežalo, ak je to možné, paralelne, aby sa minimalizovali akékoľvek omeškania s plnením povinností Zhotoviteľa podľa Zmluvy, vrátane Harmonogramu.

**4.3 Predĺženie Termínov**

(a) Zhotoviteľ je povinný bezodkladne informovať Objednávateľa o každom prípadnom omeškaní, či iných skutočnostiach, ktoré by mohli ohroziť riadne vykonanie Diela v Termíne, najmä, nie však výlučne, o vzniku Prekážky. Akékoľvek náklady, ktoré vzniknú Zhotoviteľovi v dôsledku omeškania Zhotoviteľa alebo v dôsledku vzniku Prekážky s plnením ktoréhokoľvek míľnika v Termíne podľa bodu 4.1, znáša Zhotoviteľ (vrátane nákladov na tým spôsobené prestoje) a tieto nie sú dôvodom na zvýšenie ceny za Dielo. Akékoľvek iné predĺženia Termínov z dôvodov iných ako podľa tohto bodu 4.3 nie sú prípustné bez uzatvorenia dodatku k Zmluve.

(b) Ak sa mešká s dosiahnutím ktoréhokoľvek z Termínov (splnením míľnika) z dôvodu:

(i) vzniku Prekážky; a/alebo

(ii) omeškania Objednávateľa s poskytnutím súčinnosti nespôsobeného ani sčasti porušením povinností Zhotoviteľa, na ktoré Zhotoviteľ Objednávateľa riadne vopred upozornil (vrátane výslovného uvedenia povinnosti, s ktorou má byť Objednávateľ v omeškaní) a vyzval ho na nápravu, pričom Objednávateľ takéto omeškanie preukázateľne bezodkladne, najneskôr do 10 pracovných dní, neodstránil, resp. Zhotoviteľa bezodkladne, najneskôr do 10 pracovných dní, písomne nevyrozumel o tom, že nemá za to, že je v omeškaní;

rozumie sa, že Zhotoviteľ nie je v omeškaní, a preto sa pri prípadnom určovaní dĺžky trvania omeškania Zhotoviteľa nebude prihliadať v danom prípade na dni, počas ktorých trvala Prekážka alebo trvalo omeškanie Objednávateľa podľa tohto písmena tohto bodu a príslušný Termín (vrátane nasledujúcich Termínov) sa o počet dní, počas ktorých trvala Prekážka alebo trvalo omeškanie Objednávateľa podľa tohto bodu predĺži; toto nie je potrebné medzi Zmluvnými stranami upraviť osobitným dodatkom k Zmluve.

**4.4 Náklady na prestoje vyvolané omeškaním Objednávateľa**

Ak dôjde k omeškaniu Objednávateľa podľa bodu 4.3 písm. b) podbod (ii) a Zhotoviteľ opakovane upozornil a vyzval Objednávateľa na nápravu spôsobom podľa bodu 4.3 písm. b) podbod (ii), ak takéto omeškanie Objednávateľa trvá viac ako 30 za sebou idúcich dní, má Zhotoviteľ nárok na náhradu preukázaných, dôvodných a bezprostredne súvisiacich nákladov, ktoré mu v súvislosti s takýmto omeškaním Objednávateľa vznikli; Zhotoviteľ je takéto náklady povinný vyčísliť, vyúčtovať a uplatniť voči Objednávateľovi najneskôr do 30 dní odo dňa vzniku nároku Zhotoviteľa podľa tohto bodu, inak povinnosť Objednávateľa uhradiť takéto náklady Zhotoviteľovi zaniká. Zmluvné strany sa dohodli, že akákoľvek ďalšia zodpovednosť Objednávateľa za omeškanie s poskytnutím súčinnosti je týmto vylúčená.

**4.5 Prerušenie Vykonávania Diela**

Zhotoviteľ nie je oprávnený prerušiť Vykonávanie Diela bez predchádzajúceho súhlasu Objednávateľa. Ak sa zistí Prekážka alebo nastane omeškanie Objednávateľa podľa bodu 4.3 písm. b) podbod (ii), Zhotoviteľ je povinný vždy pokračovať v prácach na Diele bezprostredne nedotknutých Prekážkou resp. omeškaním Objednávateľa, ibaže by sa Zmluvné strany výslovne osobitne písomne dohodli inak.

**5 VYKONÁVANIE DIELA**

**5.1 Vykonávanie Diela**

(a) Vykonávanie Diela sa bude uskutočňovať na mieste adresy sídla Objednávateľa, ak z jednotlivých úkonov podľa Harmonogramu nevyplýva, že je potrebné ich vykonať na inom mieste. Ak sa na tom Zmluvné strany osobitne dohodnú, možno Vykonávanie Diela alebo niektorú z jeho etáp podľa Harmonogramu uskutočňovať aj na diaľku.

(b) Pri Vykonávaní Diela bude Zhotoviteľ postupovať samostatne, pričom je oprávnený, za podmienok podľa bodu 11, využiť na niektoré plnenia subdodávateľov.

(c) Dielo Zhotoviteľ vykoná v súlade s pokynmi Objednávateľa, ako sú ďalej upravené v bode 5.5. Zhotoviteľ vykoná Dielo podľa Podkladov v súlade s bodom 5.3 a v súlade s pripomienkami Objednávateľa všade tam, kde Zmluva Objednávateľovi umožňuje uplatňovanie pripomienok.

(d) Vykonávanie Diela sa uskutoční a Dielo bude vykonané v slovenskom jazyku.

(e) Objednávateľ na účely vykonania Diela nie je povinný pre Zhotoviteľa obstarať žiadne počítačové programy (softvéry), práva k dizajnu, materiály, technológie, ani iné veci alebo práva.

(f) Objednávateľ je počas Vykonávania Diela povinný poskytnúť bez zbytočného odkladu Zhotoviteľovi súčinnosť spočívajúcu:

(i) v zabezpečení konzultácií s Objednávateľom vo veciach týkajúcich sa organizačnej štruktúry Objednávateľa, procesného riadenia a vnútorných predpisov Objednávateľa;

(ii) v sprístupnení, pri dodržaní bezpečnostných a ďalších vnútorných predpisov Objednávateľa, technickej, komunikačnej a systémovej infraštruktúry potrebnej na riadne vykonanie Diela, podľa potreby aj vo forme vzdialeného prístupu prostredníctvom vopred dohodnutej technológie;

(iii) v oboznámení Zhotoviteľa so svojimi vnútornými predpismi, ktoré upravujú jeho bezpečnostné opatrenia a notifikačné povinnosti kybernetickej bezpečnosti podľa Zákona o KB a Vyhlášky NBÚ alebo akýmikoľvek ďalšími vnútornými predpismi Objednávateľa alebo Organizácií relevantnými pre riadne a včasné vykonanie Diela a v bezodkladnej notifikácii o zmene vnútorných predpisov Objednávateľa, ktoré upravujú bezpečnostné opatrenia a notifikačné povinnosti na úseku kybernetickej bezpečnosti;

(iv) v informovaní Zhotoviteľa o všetkých okolnostiach, ktoré majú podstatný význam pre vykonanie a odovzdanie Diela, ak nie sú uvedené alebo inak nevyplývajú zo Zmluvy, z okolností jej uzatvorenia alebo nie sú inak všeobecne známe;

(v) v realizácii ďalších úkonov, ktoré je možné od Objednávateľa spravodlivo požadovať pri poskytovaní súčinnosti Zhotoviteľovi nevyhnutnej pre riadne a včasné vykonanie Diela.

Ak v Zmluve nie je osobitne uvedené inak alebo ak sa Zmluvné osobitne nedohodnú inak, súčinnosť poskytne Objednávateľ spravidla do 5 dní.

(g) **Nebezpečenstvo škody** na Diele a všetkých jeho častiach znáša Zhotoviteľ až do dňa dodania Diela Objednávateľovi v zmysle bodu 6.3 písm. c). Zhotoviteľ do toho času znáša zodpovednosť za poškodenie, stratu alebo zničenie Diela resp. ktorejkoľvek jeho časti. Dodaním Diela v zmysle bodu 6.3 písm. c) prechádza **vlastnícke právo** k Dielu zo Zhotoviteľa na Objednávateľa.

**5.2 Odborná starostlivosť a všeobecné požiadavky na Dielo**

(a) Zhotoviteľ s odbornou starostlivosťou vykoná Dielo tak, aby sa Vykonávanie Diela uskutočnilo v súlade s aplikovateľnými všeobecne záväznými právnymi predpismi účinnými na území Slovenskej republiky, technickými normami (STN a ETN), najmä, nie však výlučne, STN ISO/IEC 27001:2014, STN ISO/IEC 20000-1:2018 STN ISO/IEC 25010:2011, EN ISO 9001:2015, EN ISO/IEC 27002:2017, EN ISO 15408-1:2009, ako aj príslušnými technickými predpismi/podmienkami a štandardmi súvisiacimi s predmetom Diela, účinnými v čase Vykonávania Diela, najmä, nie však výlučne, v súlade so Zákonom o ITVS Vyhláškou o štandardoch, Vyhláškou o ITVS, Zákonom o KB, Vyhláškou NBÚ,  ako aj Metodikou pre systematické zabezpečenie organizácií verejnej správy v oblasti informačnej bezpečnosti dostupnou na: <https://www.csirt.gov.sk/wp-content/uploads/2021/08/MetodikaZabezpeceniaIKT_v2.1.pdf>, a to tak, aby takúto požiadavku na súlad s predpismi a štandardami v celom rozsahu spĺňalo aj vykonané Dielo ku dňu jeho dodania. Dielo musí zohľadňovať akékoľvek a všetky normatívne požiadavky na jeho predmet, a to aj v prípade, ak niektorú z normatívnych požiadaviek táto Zmluva výslovne neuvádza.

(b) Zhotoviteľ s odbornou starostlivosťou Dielo navrhne a vykoná tak, aby bolo optimálnym technickým aj ekonomickým riešením požiadaviek na Dielo podľa prílohy č. 1.

(c) Pre predídenie akýchkoľvek pochybností, s ohľadom na hospodársky cieľ Objednávateľa podľa bodu 3.1, Zhotoviteľ s odbornou starostlivosťou Dielo navrhne a vykoná tak, aby bolo v súlade s aplikovateľnými právnymi predpismi vo všetkých odvetviach právneho poriadku SR, na ktoré má byť Dielo a ktorákoľvek jeho časť (Modul) užívané počas bežnej práce užívateľov v jednotlivých Moduloch. Ak sa počas Vykonávania Diela akokoľvek zmení aplikovateľná legislatíva (hoci len v časti týkajúcej sa vstupov, na základe ktorých budú niektoré procesy v Moduloch/Systéme prebiehať, napr. vo výške sadzby DPH, dane z príjmu alebo inej dane, minimálnej mzdy, a pod.), Zhotoviteľ je s odbornou starostlivosťou povinný zabezpečiť, aby v okamihu odovzdania ktorejkoľvek časti Diela alebo Systému ako celku v zmysle Zmluvy Dielo plne zodpovedalo požiadavkám právnych predpisov účinných k príslušnému dňu odovzdania.

(d) Zhotoviteľ zabezpečí Vykonávanie Diela a tiež vykoná Dielo tak, aby sa zabezpečilo, že použitím Diela spôsobom predvídaným v bode 3.1 nedôjde ku škodám na majetku a/alebo majetkových právach Objednávateľa alebo tretích osôb; ak by k takýmto škodám malo alebo mohlo na základe odborného posúdenia Zhotoviteľa dôjsť napriek záväzku Zhotoviteľa podľa tejto vety pred bodkočiarkou, pretože Zhotoviteľovi nie sú známe riešenia na ich predídenie, Zhotoviteľ túto skutočnosť Objednávateľovi najneskôr pri dodaní Diela podľa bodu 6.3 písm. c) starostlivo zaznačí na vhodnom mieste v Dokumentácii k Akceptačnému protokolu.

**5.3 Podklady**

**(a) Autorské podklady**

(i) Autorské podklady je možné použiť na vykonanie ktorejkoľvek časti Diela iba s predchádzajúcim súhlasom Objednávateľa. Pred použitím Autorských podkladov sa Zhotoviteľ zaväzuje zabezpečiť, že práva k akýmkoľvek a všetkým Autorským podkladom budú zo strany Zhotoviteľa najneskôr pred prvým použitím Diela Objednávateľom pri odovzdaní Prototypu na UAT v zmysle bodu 6.2 písm. a) riadne vysporiadané a že použitím Autorských podkladov Objednávateľ ani Organizácia neoprávnene žiadnym spôsobom nezasiahnu do autorských alebo obdobných práv tretích osôb. Náklady na vysporiadanie práv k Autorským podkladom (vrátane nákladov na odmeny za udelenie/postúpenie licencie a poplatkov za súvisiace služby) znáša v celom rozsahu Zhotoviteľ. Zhotoviteľ ako Autorský podklad nemôže použiť taký Softvér 3. strany, ktorý nemá právo na Objednávateľa postúpiť, ibaže by licenčné podmienky používania takéhoto Softvéru 3. strany alebo aplikovateľné právne predpisy v potrebnom rozsahu umožnili Objednávateľovi také použitie Softvéru 3. strany aj bez postúpenia licencie, ktoré by nebránili žiadnej dohode Zmluvných strán v Zmluve ani hospodárskemu cieľu Objednávateľa podľa bodu 3.1.

(ii) Ak bude Zhotoviteľ navrhovať na vykonanie ktorejkoľvek časti Diela použitie Preexistentného obchodne nedostupného proprietárneho softvéru alebo Preexistentného open source softvéru, je povinný o tom bezodkladne informovať Objednávateľa. Ak má Objednávateľ obavy o bezpečnosť Systému a/alebo hospodárnosť takéhoto použitia s ohľadom na účel Zmluvy podľa bodu 3.1, Objednávateľ má právo použitie takéhoto softvéru odmietnuť; v takom prípade je Zhotoviteľ povinný nahradiť Preexistentný obchodne nedostupný proprietárny softvér Preexistentným obchodne dostupným proprietárnym softvérom alebo Preexistentným open source softvérom alebo navrhnúť iné riešenie, ktoré bude súladné s požiadavkami Objednávateľa na Dielo.

(iii) Zhotoviteľ je povinný dôkladne zdokumentovať každé jednotlivé použitie Autorského podkladu, vrátane Softvérov 3. strany, najmä každý Autorský podklad riadne označiť, ku každému Autorskému podkladu uviesť osobu, ktorej patria majetkové práva k Autorskému podkladu, uviesť podrobný a prehľadný spôsob použitia Autorského podkladu pri vykonaní Diela, licenčné podmienky na použitie Autorského podkladu spôsobom nevyhnutne potrebným na riadne a včasné vykonanie Diela a poskytovanie/užívanie Služieb s ohľadom na deklarovaný spôsob použitia, vrátane uvedenia výšky licenčných poplatkov za príslušné použitie Autorského podkladu po požadovanú/predpokladanú dobu používania Autorského podkladu v Diele (ďalej len ako „**zoznam Autorských podkladov**“) a doby ich splatnosti.

(iv) Zhotoviteľ je najneskôr pri začatí preberacieho konania podľa bodu 6.3 písm. a) povinný predložiť Objednávateľovi zoznam Autorských podkladov a poskytnúť Objednávateľovi písomné vyhlásenie o tom, že je tento zoznam úplný a že Zhotoviteľ riadne a úplne vysporiadal autorské alebo obdobné práva tretích osôb k Autorským podkladom; prílohou budú všetky doklady oprávňujúce Objednávateľa užívať Dielo alebo jeho časť podľa bodu 7.4. Zhotoviteľ je povinný každú zo skutočností uvedených vo vyhlásení podľa predchádzajúcej vety preukázať, ibaže by už vyplývali z príloh vyhlásenia.

**(b)** **Podklady**

(i) Zhotoviteľ bude pri Vykonávaní Diela na účely vykonania Diela vychádzať najmä z Podkladov Objednávateľa.

(ii) Ak je na účely Vykonávania Diela a na účely riadneho vykonania Diela potrebné, s ohľadom na požiadavky uplatniteľných právnych predpisov alebo obchodných zvyklostí alebo odvetvovej praxe, spracovať aj iné Podklady, než sú Podklady Objednávateľa, Zhotoviteľ je povinný takéto Podklady použiť a zaväzuje sa na ten účel Podklady bezodkladne na vlastné náklady obstarať, naštudovať a/alebo zapracovať primeraným spôsobom počas Vykonávania Diela do Diela. Objednávateľ nie je na Vykonávanie Diela ani na vykonanie Diela ako aj ktorejkoľvek jeho časti povinný poskytnúť Zhotoviteľovi iné Podklady, než sú Podklady Objednávateľa.

(iii) Ak bude na účely riadneho vykonania Diela na základe odborného posúdenia Zhotoviteľa potrebné, aby Objednávateľ sprístupnil Zhotoviteľovi akékoľvek Podklady iné než Podklady Objednávateľa, tieto Objednávateľ môže Zhotoviteľovi bez meškania sprístupniť v rámci poskytovania súčinnosti Objednávateľa, ak ich má k  dispozícii; rozumie sa však, že Objednávateľ za týmto účelom nie je povinný vytvárať žiadne databázy ani inak takéto Podklady usporiadať a postačí, ak Zhotoviteľovi takéto dáta poskytne v akejkoľvek forme (napr. aj tak, že budú vyžadovať ďalšie analýzy, úpravy alebo spracovanie Zhotoviteľom). Ak je na účely riadneho vykonania Diela potrebné vytvoriť (identifikovať) nové údaje, ktoré zatiaľ neboli vytvorené, Objednávateľ sa na to Zhotoviteľovi zaväzuje poskytnúť v nevyhnutnom rozsahu súčinnosť.

(iv) Všetky Podklady použité na účely vyhotovenia Diela je Zhotoviteľ povinný riadne a v primeranom rozsahu označiť a zdokumentovať v príslušnej časti Dokumentácie, a to tak, aby bola overiteľná ich správnosť, vhodnosť, úplnosť a aktuálnosť.

**5.4** **Kontrola Vykonávania Diela a UAT**

(a) Objednávateľ je oprávnený kontrolovať Vykonávanie Diela a dodržiavanie Harmonogramu Zhotoviteľom kedykoľvek až do dodania Diela.

**(b) Kontrolné stretnutia**

(i) Za účelom kontroly Vykonávania Diela sa obe Zmluvné strany zaväzujú zúčastňovať sa na kontrolných stretnutiach. **Kontrolné stretnutia sa uskutočnia podľa potreby, minimálne raz mesačne**, na základe pozvánky zaslanej Kontaktnou osobou Objednávateľa pre zmluvné záležitosti Kontaktnej osobe Zhotoviteľa pre zmluvné záležitosti. Kontrolné stretnutia sa môžu uskutočniť prezenčne alebo na diaľku prostredníctvom dohodnutej elektronickej komunikačnej platformy, ak nie je nižšie uvedené inak. Objednávateľ zašle pozvánku najmenej 5 pracovných dni pred navrhnutým termínom kontrolného stretnutia, pričom v pozvánke uvedie termín kontrolného stretnutia a formu konania; ak sa bude kontrolné stretnutie konať prezenčne, bude sa konať v adrese sídla Objednávateľa. V prípade prezenčného stretnutia je Zhotoviteľ oprávnený navrhnúť Objednávateľovi zmenu termínu kontrolného stretnutia; Objednávateľ dôvodnú žiadosť nezamietne, ibaže by zmena termínu kontrolného stretnutia mohla ohroziť Vykonávanie Diela alebo dodanie Diela v Termíne. Náklady Zhotoviteľa na účasť na kontrolných stretnutiach znáša Zhotoviteľ.

(ii) **Prvé kontrolné stretnutie** sa uskutoční **najneskôr v 5. pracovný deň nasledujúci po Dni účinnosti,** a to prezenčne. Na prvom kontrolnom stretnutí bude prerokovaný postup Vykonávania Diela, vrátane odsúhlasenia návrhu termínov v Harmonograme a postupnosť sprístupnenia/poskytnutia Podkladov Objednávateľa, ak už nie sú sprístupnené alebo poskytnuté Zmluvou. Na prvom stretnutí Objednávateľ predloží Zhotoviteľovi zoznam a popis prioritných informačných systémov, s ktorými požaduje, aby bol Systém zintegrovaný. Na prvom stretnutí si Zmluvné strany dohodnú úložisko pre ukladanie odsúhlasených zápisov z kontrolných stretnutí.

(iii) Z kontrolných stretnutí sa vyhotovuje **zápis**. V prípade prvého kontrolného stretnutia budú v zápise označené aj všetky Podklady Objednávateľa, ktoré Objednávateľ poskytol alebo sprístupnil do dňa konania dotknutého kontrolného stretnutia a Podklady Objednávateľa, ktoré Zhotoviteľ požaduje odovzdať v rámci súčinnosti Objednávateľa. Zápis vyhotovuje Objednávateľ a Zhotoviteľovi ho na vyjadrenie zasiela Kontaktná osoba Objednávateľa pre zmluvné záležitosti. Bezodkladne po doručení návrhu zápisu na adresu elektronickej pošty Kontaktnej osoby Zhotoviteľa pre zmluvné záležitosti, najneskôr do 3 pracovných dní odo dňa jeho doručenia, môže Zhotoviteľ vyjadriť k zápisu do zápisu svoje pripomienky alebo výhrady, inak platí, že pripomienky alebo výhrady Zhotoviteľ k zápisu nemá; ak má Kontaktná osoba Zhotoviteľa pre zmluvné záležitosti pripomienky alebo výhrady k zápisu, Objednávateľa má právo sa k nim následne vyjadriť. Zápisy z kontrolných stretnutí Objednávateľ uloží na úložisko dohodnuté podľa bodu 5.4 písm. b) podbod ii).

**(c) Užívateľské akceptačné testovania**

Všade, kde je osobitne v Zmluve a/alebo osobitne v Harmonograme dohodnuté UAT pre časť Diela alebo Systém ako celok (ďalej aj ako „**príslušný UAT**“), sa kontrola Vykonávania Diela a Diela, v prípade, ak osobitný bod Zmluvy neustanovuje ďalšie požiadavky, uplatní aj za použitia nasledovných pravidiel:

(i) Príslušný UAT sa uskutoční najmenej v 1 kole. Objednávateľ môže požadovať vykonanie ďalších kôl príslušného UAT, ak v 1. kole (resp. následnom kole) príslušného UAT Objednávateľ označí Kritické vady.

(ii) Dielo resp. jeho testovanú časť na príslušný UAT **odovzdá Zhotoviteľ záznamom**, ktorého znenie odsúhlasia Kontaktné osoby Zmluvných strán pre zmluvné záležitosti; zo záznamu bude aspoň vyplývať, aká časť Diela sa na UAT odovzdáva, kto príslušnú časť Diela/Systém na UAT odovzdal a kto ju prevzal, dátum odovzdania a označenie príloh podľa podbodu (iii) tohto písmena tohto bodu a kde je uložená. Ak ďalej v Zmluve nie je uvedené inak, testovanú časť Diela na príslušný UAT odovzdá Zhotoviteľ Objednávateľovi uložením na úložisku určenom Objednávateľom.

(iii) Dielo resp. jeho testovaná časť sa na príslušný UAT odovzdá spolu:

1. **s testovacími scenármi na príslušný UAT** pripravenými Zhotoviteľom, pričom testovacie scenáre Zhotoviteľ pripraví a odovzdá nasledovne:
2. Príprava testovacích scenárov: Zhotoviteľ je povinný pripraviť komplexné testovacie scenáre, vrátane návrhu akceptačných kritérií, na základe pokynov a špecifikácií poskytnutých Objednávateľom. Tieto testovacie scenáre musia byť navrhnuté tak, aby pokrývali všetky funkcionality testovanej časti Diela/Systému, vrátane jeho kľúčových modulov, rozhraní a integrácií, ak sa pre testovanú časť Diela/Systém požadujú. Objednávateľ má právo po predložení testovacích scenárov Zhotoviteľom tieto schváliť, upraviť alebo požadovať doplnenie o ďalšie scenáre v prípade, ak nie sú dostatočné na pokrytie celého rozsahu funkcionalít testovanej časti Diela/Systému.
3. Minimálne požiadavky na testovacie scenáre: Testovacie scenáre musia byť navrhnuté tak, aby preverili:

*Funkčné pokrytie:* Každý scenár musí otestovať funkčnosť kľúčových prvkov testovanej časti Diela/Systému, vrátane všetkých pre testovanú časť Diela hlavných a vedľajších modulov, integrácií s inými systémami, spracovania dát (vrátane migrácie), užívateľských oprávnení a bezpečnostných prvkov.

Výkonnostné aspekty: Testy musia preveriť, či testovaná časť Diela/Systém spĺňa požadované výkonnostné parametre (napr. rýchlosť odozvy, kapacitu spracovania dát a záťažové testovanie).

*Bezpečnostné testy:* Musia byť zahrnuté scenáre zamerané na bezpečnosť testovanej časti Diela/Systému (vrátane kybernetickej bezpečnosti), vrátane prístupu neoprávnených osôb, ochrany údajov a súladu s bezpečnostnými predpismi.

*Hraničné prípady a chyby*: Scenáre musia pokryť testovanie hraničných situácií, neštandardné prípady a možné chyby v testovanej časti Diela/Systéme.

3. Schvaľovanie a úprava testovacích scenárov: Zhotoviteľ je povinný predložiť testovacie scenáre na schválenie Objednávateľovi minimálne 5 dní pred plánovaným začiatkom príslušného UAT. Objednávateľ si vyhradzuje právo ich spripomienkovať, najmä žiadať úpravy a doplnenie testovacích scenárov s cieľom zabezpečiť dostatočné pokrytie všetkých funkcionalít príslušnej časti Diela/Diela. Zhotoviteľ je povinný tieto požiadavky zapracovať bez zbytočného odkladu a pred začatím testovania.

**b.**  **a s návrhom zápisnice o príslušnom UAT** pripraveným Zhotoviteľom.

(iv) Príslušný UAT sa vykoná na infraštruktúre dohodnutej s Objednávateľom, pričom UAT sa vykoná vždy spôsobom a v prostredí, aby UAT nemal možnosť ovplyvniť bežnú činnosť (prevádzku) Objednávateľa ani Organizácií. Všetky UAT podľa bodu 6.2 písm. a) až c) sa vykonajú v testovacom prostredí Systému; UAT Systému podľa bodu 6.2 písm. d) sa vykoná v produkčnom prostredí Systému, ak sa Zmluvné strany nedohodnú osobitne inak.

(v) Príslušný UAT vykoná Objednávateľ prostredníctvom Kľúčových používateľov Objednávateľa a Administrátorov Systému; Zhotoviteľ mu na ten účel poskytne plnú a bezodkladnú súčinnosť.

(vi) Splnenie akceptačných kritérií, ako aj právne aj faktické nedostatky/vady príslušnej časti Diela/Diela zistené Objednávateľom počas príslušného UAT (vrátane vád Dokumentácie) s osobitne identifikovanými Kritickými vadami, ak budú zistené, budú zaznamenané v nástroji pre správu testovania dohodnutom medzi Zmluvnými stranami, ktorý za účelom vykonania príslušného UAT zabezpečí Zhotoviteľ; nástroj pre správu testovania musí umožniť archiváciu záznamov o zistených vadách testovanej časti Diela/Systému aspoň na dobu trvania Zmluvy, takéto záznamy musia byť exportovateľné do štandardných užívateľských programov (napr. MS Excel) a Objednávateľ k nim musí mať zabezpečený prístup najmenej počas celej doby trvania Zmluvy.

(vii) O každom kole príslušného UAT Objednávateľ vyhotoví bezodkladne po skončení príslušného kola UAT **zápisnicu o príslušnom UAT**, ktorú podpisujú Kontaktné osoby Zmluvných strán pre technické záležitosti a vyhotovuje sa v 4 vyhotoveniach (2 vyhotovenia pre každú zo Zmluvných strán). V zápisnici o príslušnom UAT sa uvedú všetky rozhodujúce skutočnosti vyplývajúce z príslušného kola príslušného UAT a ak nebude medzi Zmluvnými stranami osobitne dohodnutý nástroj pre správu testovania podľa podbodu (vi) tohto písmena tohto bodu, zaznamenajú sa v nej aj všetky právne aj faktické vady/nedostatky Diela zistené Objednávateľom počas príslušného kola príslušného UAT, vrátane Kritických vád zistených Objednávateľom. Ak nejde o prvé kolo príslušného UAT, v zápisnici o príslušnom UAT sa taktiež prehľadne odlíši, ktoré vady boli neodstránené z predchádzajúceho kola príslušného UAT a ktoré sú novozistené vady.

(viii) Právne aj faktické nedostatky/vady príslušnej časti Diela/Diela zistené Objednávateľom počas UAT uvedené v zápisnici o príslušnom UAT sa na účely Zmluvy považujú za pokyny Objednávateľa na ich odstránenie. Zhotoviteľ sa zaväzuje odstrániť nedostatky/vady testovanej časti Diela/Systému uvedené v nástroji pre správu testovania alebo v zápisnici o príslušnom UAT najneskôr do 5 pracovných dní odo dňa podpísania zápisnice o príslušnom UAT; Objednávateľa je o odstránení povinný bezodkladne vyrozumieť. Zhotoviteľ sa zaväzuje odstraňovať vytýkané vady/nedostatky bez zbytočného odkladu odstrániť tak, aby nenastalo žiadne omeškanie pri Vykonávaní Diela resp. nedošlo k zmeškaniu žiadneho Termínu.

1. Ak Objednávateľ požadoval ďalšie kolo príslušného UAT a aj po druhom kole príslušného UAT bude testovaná časť Diela/Systém vykazovať Kritické vady, Objednávateľ je oprávnený od Zmluvy odstúpiť; Zhotoviteľovi v takom prípade nevznikne nárok na úhradu ceny za Dielo ani nárok na náhradu akýchkoľvek nákladov súvisiacich s Vykonávaním Diela a/alebo plnením ďalších povinností Zhotoviteľa vyhradených touto Zmluvou (vrátane nároku na vznik oprávnenia dodávať Objednávateľovi Služby), okrem tých častí ceny za Dielo, ktorých riadne prevzatie Objednávateľom vie preukázať príslušnou prílohou k faktúre tak, ako predpokladá bod 12. Alternatívne môže Objednávateľ požadovať ďalšie kolá príslušného UAT, a to až do času, kým po ďalšom kole príslušného UAT nebudú pre testovanú časť Diela resp. Systém zistené žiadne Kritické vady; zodpovednosť za omeškanie a škodu vzniknutú Objednávateľovi znáša v takom prípade Zhotoviteľ, ibaže by Zhotoviteľ preukázal, že zistené vady nie sú Kritické vady; právo Objednávateľa na odstúpenie od Zmluvy v prípade požadovania ďalších kôl príslušného UAT nezaniká, ak aj po takom ďalšom kole budú pre testovanú časť Diela resp. Systém zistené Kritické vady.

(x) Ak po prvom kole príslušného UAT (resp. po ďalšom príslušnom kole príslušného UAT požadovanom Objednávateľom podľa podbodu (i) tohto písmena tohto bodu) nebude pre testovanú časť Diela/Systém zistená žiadna Kritická vada a ak Zhotoviteľ preukázateľne odstráni zistené zjavné vady/nedostatky testovanej časti Diela/Systému iné než Kritické vady, na odstránení ktorých Objednávateľ trval v príslušnej zápisnici o príslušnom UAT resp. na kontrolnom stretnutí alebo v udelenom pokyne a ak inak dôjde k splneniu akceptačných kritérií pre príslušný UAT, Zmluvné strany si túto skutočnosť potvrdia v príslušnej zápisnici o príslušnom UAT; v takom prípade sa príslušný UAT považuje za úspešný (ďalej len ako „**úspešný UAT**“).

(xi) Po úspešnom UAT sa testovaná časť Diela preberá Objednávateľom na základe **čiastkového Akceptačného protokolu**; Systém sa preberá **Akceptačným protokolom**. Ak Zmluva pre Akceptačný protokol ustanovuje osobitné prílohy (vrátane Dokumentácie) alebo ďalšie požiadavky, Objednávateľ nie je povinný príslušnú časť Diela/Systém prevziať bez odovzdania takýchto príloh alebo splnenia ďalších požiadaviek; Zmluvné strany sa môžu pri čiastkových Akceptačných protokoloch vopred dohodnúť na tom, na ktorých prílohách Akceptačného protokolu Objednávateľ za účelom jeho podpísania netrvá. Akceptačné protokoly podpisujú Kontaktné osoby Zmluvných strán pre technické záležitosti, a to v 4 vyhotoveniach (2 vyhotovenia pre každú zo Zmluvných strán).

**5.5 Pokyny Objednávateľa**

1. Ak dá kedykoľvek počas Vykonávania Diela Objednávateľ Zhotoviteľovi pokyn (bez ohľadu na to, či ho formálne inak označí, napr. ako „úloha,“ „požiadavka,“ „zadanie,“ „usmernenie“, „pripomienka“, „žiadosť“ alebo obdobne alebo ho výslovne formálne neoznačí), aby ktorúkoľvek časť Diela upravil, Zhotoviteľ je povinný pokyn na úpravy vykonať, za podmienky, že pokyn Objednávateľa je v súlade s vecným vymedzením Diela v zmysle Zmluvy.
2. Ak Objednávateľ zistí, že Zhotoviteľ vykonáva Dielo v rozpore so Zmluvou, je Objednávateľ oprávnený dožadovať sa toho, aby Zhotoviteľ bezodkladne odstránil vady vzniknuté vadným Vykonávaním Diela a Dielo resp. jeho príslušnú časť ďalej vykonával riadnym spôsobom. Ak Objednávateľ v pokyne určí termín a/alebo spôsob takéhoto odstránenia a/alebo spôsob riadneho Vykonávania Diela, Zhotoviteľ je ním viazaný.
3. Objednávateľ je oprávnený udeliť Zhotoviteľovi pokyny aj v prípade, ak má dôvodné obavy týkajúce sa včasného a/alebo riadneho odovzdania Diela. Zhotoviteľ je takýmito pokynmi viazaný, a to aj v prípade, ak Objednávateľ požaduje, aby Zhotoviteľ na Vykonávanie Diela nasadil väčší počet pracovníkov alebo prijal iné organizačné opatrenia.
4. Zhotoviteľ sa zaväzuje bez zbytočného odkladu potom, ako sa o tom dozvedel, informovať Objednávateľa o akýchkoľvek okolnostiach, ktoré môžu mať vplyv na zmenu alebo doplnenie alebo udelenie pokynov Objednávateľa.
5. Zhotoviteľ je oprávnený žiadať Objednávateľa o udelenie pokynu vo veciach, ktoré Zmluva alebo zákon predvída. Objednávateľ je povinný doručiť Zhotoviteľovi pokyny, o ktoré Zhotoviteľ v súlade so Zmluvou požiadal, bez zbytočného meškania.
6. Ak má s vynaložením odbornej starostlivosti Zhotoviteľ dôvodne za to, že sú pokyny udelené Objednávateľom čo i len sčasti nesprávne a/alebo nevhodné a/alebo sú v nich nezrovnalosti a/alebo sú inak nezrozumiteľné, neúplné či nevykonateľné, je povinný na to Objednávateľa bezodkladne upozorniť, inak Objednávateľovi zodpovedá za tým vzniknutú priamu aj nepriamu škodu. V upozornení Zhotoviteľ kvalifikovaným spôsobom uvedie, v čom má nesprávnosť, nevhodnosť, nezrovnalosť, nezrozumiteľnosť a/alebo nevykonateľnosť pokynu spočívať, spolu s návrhmi na opravu alebo úpravu pokynu. V prípade vyžiadania Objednávateľom Zhotoviteľ s odbornou starostlivosťou a zrozumiteľne doplní alebo vysvetlí svoje stanovisko a návrhy, a v prípade potreby na podnet Objednávateľa v ňom v stanovenom termíne uskutočnia Zmluvné strany kontrolné stretnutie za účelom vysvetlenia veci. Proces možno opakovať, až kým nedôjde k dostatočnému objasneniu veci a možnosti Objednávateľa kvalifikovane rozhodnúť o ďalšom postupe v danej záležitosti. Následné stanovisko Objednávateľa je pre Zhotoviteľa záväzné a Zhotoviteľ sa zaväzuje postupovať v súlade s ním, ibaže by to priamo odporovalo zákazom uloženým aplikovateľnými predpismi verejného práva. V rozsahu, v akom následné stanovisko Objednávateľa odporuje kvalifikovanému stanovisku Zhotoviteľa, znáša za nezdar alebo škodu zodpovednosť Objednávateľ, inak ju znáša Zhotoviteľ. Kým Objednávateľ neposkytne následné stanovisko, nie je Zhotoviteľ povinný postupovať v súlade s pokynmi Objednávateľa, avšak len v rozsahu kvalifikovaného upozornenia Zhotoviteľa, pričom Zhotoviteľ je na dobu, kým nedôjde k dostatočnému objasneniu veci, oprávnený prerušiť Vykonávanie Diela k dotknutej časti Diela, avšak iba v nevyhnutnom rozsahu, ktorý preukázateľne bezprostredne súvisí s objasňovanou záležitosťou, a aj počas doby prerušenia prác je inak povinný vynaložiť maximálne úsilie na to, aby nebolo inak ohrozené riadne vykonanie Diela alebo jeho časti v Termíne.

(g) Za účelom predídenia pochybností, náklady Zhotoviteľa na úkony vyvolané pokynmi Objednávateľa podľa tohto bodu alebo s nimi súvisiace znáša Zhotoviteľ.

**5.6 Požiadavky na migráciu dát Objednávateľa a Organizácií**

(a) Zhotoviteľ vykoná migráciu dát v súlade so schváleným Harmonogramom v jednotlivých etapách tak, aby bol presun všetkých dát Objednávateľa a Organizácií do Systému podľa prílohy č. 7 vykonaný v súlade s pokynmi Objednávateľa a s požiadavkami Objednávateľa podľa prílohy č. 7. Pre predídenie pochybností, Objednávateľ je oprávnený od Zhotoviteľa v akejkoľvek etape migrácie dát požadovať úpravu dát Objednávateľa a Organizácií nad rámec výstupov z existujúcich informačných systémov Objednávateľa alebo Organizácií.

(b) Zhotoviteľ je povinný postupovať s odbornou starostlivosťou tak, aby žiadnym konaním alebo nekonaním Zhotoviteľa v súvislosti s plnením podľa tejto Zmluvy nedošlo k zničeniu, strate alebo poškodeniu dát Objednávateľa alebo Organizácií. Ak má Zhotoviteľ pri akomkoľvek, hoci aj vecnom konaní alebo nekonaní Objednávateľa alebo Organizácie za to, že môže dôjsť k zničeniu, strate alebo poškodeniu dát Objednávateľa alebo Organizácií, je na to povinný Objednávateľa a príp. aj Organizáciu preukázateľne upozorniť.

(c) Migráciu dát do Systému uskutoční Zhotoviteľ tak, aby sa pred každou migráciou najprv vykonala a Objednávateľovi odovzdala záloha dát podliehajúcich migrácii. Ak sa Zmluvné strany osobitne nedohodnú inak, záloha bude Objednávateľovi odovzdaná na dátovom úložisku určenom Objednávateľom, pričom bude vždy na zálohe neoddeliteľne a prehľadne vyznačené, o aké dáta z akého informačného systému ide a bude označený vlastník dát aspoň v rozsahu názov a IČO vlastníka dát a uvedený dátum, ku ktorému došlo k vzniku dátovej zálohy.

(d) Zhotoviteľ je povinný dáta Objednávateľa a Organizácií preniesť do Systému tak, aby boli do Systému prenesené všetky dáta, ktorých prenos Objednávateľ požaduje, a to tak, aby bola zaručená ich úplnosť a neporušenosť.

(e) Zhotoviteľ je najneskôr pred prvou migráciou dát prvej Organizácie určenej Objednávateľom povinný mať s Organizáciami osobitne uzatvorenú a účinnú dohodu o podmienkach spracovania osobných údajov a mlčanlivosti, na základe ktorej bude oprávnený dáta Organizácií presunúť do Systému. Organizácie, ktorých dáta budú predmetom presunu, oznámi Objednávateľ najneskôr do 60 dní odo Dňa účinnosti Zmluvy.

**5.7 Služby Zaškolení**

(a) Zhotoviteľ sa **odo Dňa účinnosti až do uplynutia 1 roka odo dňa dodania Diela** podľa bodu 6.3 písm. c) zaväzuje poskytovať Objednávateľovi služby Zaškolení, a to v rozsahu **najviac 150 Človekohodín.**

(b) Zmluvné strany sa najneskôr do dňa úspešného UAT Prototypu dohodnú na forme a spôsobe Zaškolení Kľúčových používateľov Objednávateľa a Administrátorov Systému. Služby Zaškolení môže Zhotoviteľ poskytovať aj prostredníctvom použitia prostriedkov na diaľku. Po úspešnom UAT Prototypu Zhotoviteľ v termíne podľa Harmonogramu vypracuje plán Zaškolení pre Kľúčových používateľov Objednávateľa a Administrátorov Systému a bežných užívateľov Systému a predloží ho na odsúhlasenie Objednávateľovi.

(c) Počet Kľúčových používateľov Objednávateľa a Administrátorov Systému určí Objednávateľ s prihliadnutím na potreby Objednávateľa a Organizácií; celkový počet Kľúčových používateľov Objednávateľa a Administrátorov Systému nepresiahne počet 30 osôb. Zoznam Kľúčových používateľov Objednávateľa a Administrátorov Systému zašle Objednávateľ Zhotoviteľovi najneskôr do 70 pracovných dní odo Dňa účinnosti.

(d) Ak sa Zmluvné strany v odsúhlasenom pláne Zaškolení nedohodnú inak, Zhotoviteľ zabezpečí pre Objednávateľa služby Zaškolení minimálne nasledovne:

1. Najneskôr do 10 dní odo dňa úspešného UAT Prototypu zabezpečí Zhotoviteľ Zaškolenie pre Kľúčových používateľov Objednávateľa na používanie Systému, a to tak, aby Kľúčoví používatelia Objednávateľa získali takú znalosť Systému, aby vedeli riadne a efektívne používať Systém počas akýchkoľvek ďalších Zmluvou predpokladaných UAT.
2. Najneskôr do 10 dní odo dňa úspešného UAT integrácií podľa bodu 6.2 písm. b) podbod (ii) zabezpečí Zhotoviteľ Zaškolenie pre Kľúčových používateľov Objednávateľa, tak aby získali hlbokú znalosť Systému a vedeli riadne a efektívne používať Systém.
3. Najneskôr do 10 dní odo dňa úspešného UAT integrácií podľa bodu 6.2 písm. b) podbod (ii) zabezpečí Zhotoviteľ Zaškolenie pre Administrátorov Systému.
4. Najneskôr do 10 dní odo dňa úspešného UAT Systému podľa bodu 6.2 písm. d) zabezpečí Zhotoviteľ Zaškolenie pre bežných používateľov Systému spomedzi vybraných zamestnancov Objednávateľa a/alebo Organizácií.

Bez ohľadu na vyššie uvedené, Objednávateľ je oprávnený požadovať počas dohodnutej doby poskytovania služieb Zaškolení kedykoľvek podľa potrieb Objednávateľa a Organizácií, a to až do vyčerpania dohodnutého objemu Človekohodín podľa bodu 5.7 písm. a).

(e) Ak sa Zmluvné strany nedohodnú osobitne inak, pri každom poskytnutí služby Zaškolení je Zhotoviteľ povinný odovzdať Objednávateľovi aktuálnu/aktualizovanú Dokumentáciu pre Kľúčových používateľov Objednávateľa a iných užívateľov Systému, najmä užívateľské príručky a školiace materiály, ktoré podrobne mapujú všetky procesy Systému tak, aby užívateľom Systému umožnili efektívnu prácu so Systémom a v prípade Zaškolení pre Administrátorov Systému aj Dokumentáciu pre Administrátorov Systému, najmä jeho podrobnú dokumentáciu.

(f) Zhotoviteľ sa zaväzuje vyhotoviť videonávod pre bežných používateľov Systému, ktorý im umožní efektívne a komplexné používanie Systému; videonávod je Zhovoviteľ povinný odovzdať Objednávateľovi na úložisko určené Objednávateľom najneskôr pri podpise Akceptačného protokolu po úspešnom UAT Systému.

(g) Za účelom predídenia pochybností, cena za služby Zaškolení je zahrnutá v cene za Dielo. Zaškolenia nie sú súčasťou Služieb a Zhotoviteľovi za ne nepatrí žiadna osobitná odplata, ani náhrada nákladov s tým spojených.

**6 ODOVZDANIE A PREVZATIE DIELA**

**6.1** **Míľnik 1**

(a)Najneskôr v posledný deň Termínu podľa bodu 4.1 podbod (1) je Zhotoviteľ povinný odovzdať Objednávateľovi návrh riešenia Systému, t. j. detailnej funkčnej špecifikácie Systému, na pripomienky a odsúhlasenie Objednávateľa za účelom kontroly a odsúhlasenia návrhu riešenia Systému Objednávateľom. Návrh riešenia Systému sa odovzdáva jeho doručením na adresu elektronickej pošty Kontaktnej osoby Objednávateľa pre zmluvné záležitosti.

(b) Návrh riešenia Systému vykoná Zhotoviteľ tak, že dôsledne zanalyzuje požiadavky a informácie podľa tejto Zmluvy a podľa pokynov Objednávateľa vznesených na uskutočnených kontrolných stretnutiach a zmapuje interných systémov Objednávateľa a Organizácií. Návrh riešenia Systému musí obsahovať podrobnú špecifikáciu Systému a jeho jednotlivých Modulov, vrátane architektúry Systému, databázového modelu a používateľského rozhrania Systému a bude pozostávať z dokumentácie požiadaviek a špecifikácie a dokumentácie návrhu riešenia Systému a prototypu základného rozhrania Systému.

(c) Objednávateľ návrh riešenia Systému preskúma a uvedie, či má k návrhu riešenia Systému pripomienky; ak sú vznesené pripomienky, Zhotoviteľ je povinný ich do návrhu riešenia Systému zapracovať a zaslať upravený návrh riešenia Systému Objednávateľovi na kontrolu a prípadné pripomienky do 5 dní odo dňa doručenia pripomienok Objednávateľa.

(d) Ak Objednávateľ v lehote 5 dní odo dňa doručenia upraveného návrhu riešenia Systému vznesie ďalšie (hoci aj nové) pripomienky alebo vyrozumie Zhotoviteľa, že pripomienky Objednávateľa neboli zapracované správne alebo úplne, Zhotoviteľ je povinný takéto pripomienky do návrhu riešenia Systému zapracovať. Postup podľa tohto bodu možno opakovať, až kým Kontaktná osoba Objednávateľa pre zmluvné záležitosti Zhotoviteľovi nepotvrdí, že Objednávateľ nemá pripomienky; ak sa Kontaktná osoba Objednávateľa pre zmluvné záležitosti Zhotoviteľovi v lehote 5 dní od doručenia zapracovaných pripomienok nevyjadrí, že má nové pripomienky, alebo nevyrozumie Zhotoviteľa, že vznesené pripomienky Objednávateľa neboli zapracované správne alebo úplne, rozumie sa, že Objednávateľ nemá pripomienky. Pripomienky Objednávateľa musia byť dôvodné a odôvodnené.

(e) Ak Kontaktná osoba Objednávateľa pre zmluvné záležitosti v lehote podľa prvej vety písm. d) tohto bodu oznámi, že nemá pripomienky alebo ak nastane fikcia absencie pripomienok podľa druhej vety písm. d) tohto bodu za bodkočiarkou, návrh riešenia Systému ako časť Diela preberie na výzvu Zhotoviteľa Objednávateľ čiastkovým Akceptačným protokolom.

**6.2** **Míľnik 2**

**(a) Prototyp**

Zhotoviteľ po prebratí návrhu riešenia Systému Akceptačným protokolom vykoná najneskôr v termíne podľa Harmonogramu Prototyp a odovzdá Prototyp Objednávateľovi na UAT. Cieľom UAT Prototypu je otestovanie funkčnosti jednotlivých Modulov na vybranej databáze údajov Objednávateľa, funkčnosti jednotlivých Modulov a ich prepojenia, prípadne rozšírenie jednotlivých Modulov tak, aby bolo naplnené vymedzenie a špecifikácia Systému.

1. **Integrácie informačných systémov do Prototypu**
2. Po úspešnom UAT Prototypu Zhotoviteľ v termíne podľa Harmonogramu navrhne Zhotoviteľ Objednávateľovi riešenia pre integráciu informačných systémov Objednávateľa a Organizácií určených Objednávateľom do Prototypu, výsledkom ktorých bude funkčný Systém bez zmigrovaných dát.
3. Po realizácii integrácií informačných systémov podľa podbodu (i) tohto písmena tohto bodu sa uskutoční UAT integrácií. Cieľom UAT integrácií bude odskúšanie funkčnosti Prototypu pred migráciou dát podľa prílohy č. 7.
4. **Migrácia dát**
5. Zhotoviteľ po úspešnom UAT integrácií pripraví v zmysle požiadaviek Objednávateľa podľa prílohy č. 7 harmonogram migrácie dát Objednávateľa a Organizácií do Systému a zrealizuje ich prenos v zmysle požiadaviek podľa prílohy č. 7.
6. Po každej, hoci aj čiastkovej migrácii dát, vyzve Zhotoviteľ Objednávateľa na UAT príslušnej migrácie. Ak sa Zmluvné strany nedohodnú osobitne inak, skontroluje Objednávateľ prenos dát najneskôr do 15 pracovných dní od výzvy Zhotoviteľa na kontrolu. UAT migrácie na strane Objednávateľa môže prebehnúť aj tak, že UAT v jeho mene uskutoční na pokyn Objednávateľa Organizácia, ktorej dáta boli predmetom migrácie.

**(d) UAT Systému a nasadenie Systému do produkcie**

(i) Najneskôr v posledný deň Termínu podľa bodu 4.1 podbod (2) je Zhotoviteľ povinný odovzdať Objednávateľovi Systém na UAT. Systém na UAT nemôže byť odovzdaný skôr, ako prebehne úspešný UAT všetkých migrácií v zmysle bodu 6.2 písm. c) podbod (ii).

(ii) Cieľom UAT Systému je otestovať funkcie Systému a ďalší súlad Systému s požiadavkami na Dielo v zmysle Zmluvy. Systém bude na UAT odovzdaný tak, že bude Zhotoviteľom zintegrovaný na informačné systémy Objednávateľa, Organizácií a tretích strán, o integráciu ktorých Objednávateľ požiadal.

(iii) Ak sa Zmluvné strany nedohodnú osobitne inak, Systém na UAT odovzdá Zhotoviteľ Objednávateľovi vytvorením prístupov do produkčného prostredia, ktoré si Zmluvné strany dohodnú.

(iv) Dobu trvania UAT Systému určí Objednávateľ tak, aby boli z časového hľadiska pokryté všetky procesy Objednávateľa a Organizácií.

**(e) Dokumenty služby Prevádzky**

Najneskôr do posledného dňa Termínu podľa bodu 4.1 podbod (2) predloží Zhotoviteľ Kontaktnej osobe Objednávateľa pre zmluvné záležitosti dokumenty služby Prevádzky podľa bodu 10.3 písm. b) podbod (iii) druhá veta, osvedčujúce pripravenosť Zhotoviteľa na poskytovanie služieb Prevádzky, na pripomienky a odsúhlasenie Objednávateľom; súčasťou dokumentov musí byť návrh plánov obnovy dát po havárii a dostatočných záloh pre prípad výpadku alebo straty dát v Systéme a ďalšie technické a organizačné opatrenia na zaistenie bezpečnosti údajov ukladaných v cloude.

**6.3** **Míľnik 3**

**(a) Začiatok preberacieho konania**

(i) Zhotoviteľ splní svoju povinnosť vykonať Dielo jeho odovzdaním Objednávateľovi na prebratie v dohodnutom mieste odovzdania Diela a jeho následným prebratím Objednávateľom, a to na základe Akceptačného protokolu.

(ii) Preberacie konanie začína výzvou Zhotoviteľa doručenou Kontaktnej osobe Objednávateľa pre zmluvné záležitosti na prebratie Diela. Výzvu na prebratie Diela zašle Zhotoviteľ Objednávateľovi najneskôr 5 dní po úspešnom UAT Systému. **Prvým pracovným dňom nasledujúcim po dni doručenia výzvy Objednávateľovi začína skúšobná prevádzka Systému** podľa bodu 6.3 písm. b); skúšobná prevádzka Systému však nezačne skôr, než budú Objednávateľovi odovzdané doklady a dokumenty podľa bodu (iv) tohto písmena tohto bodu.

(iii) Zhotoviteľ nie je oprávnený vyzvať Objednávateľa na prebratie Diela skôr, než dôjde k úspešnému UAT Systému a než budú Objednávateľom odsúhlasené všetky dokumenty služby Prevádzky v zmysle bodu 6.2 písm. e).

(iv) Zhotoviteľ je povinný najneskôr ku dňu začatia preberacieho konania predložiť Objednávateľovi všetky doklady a dokumenty, ktoré mal Objednávateľovi priebežne odovzdávať, ak ich neodovzdal už skôr, a to najmä:

dve vyhotovenia zápisnice o každom uskutočnenom kole príslušného UAT, vrátane označenia nástroja pre správu testovania podľa bodu 5.4 písm. c) podbod (vi), vrátane uvedenia prístupových oprávnení pre Objednávateľa a Organizácie do tohto nástroja,

dokumentácia o všetkých vykonaných testoch a skúškach Systému do dňa úspešného UAT Systému podľa bodu 6.2 (vrátane bezpečnostných testov);

Objednávateľom odsúhlasené dokumenty služby Prevádzky predložené Objednávateľovi na schválenie podľa bodu 6.2 písm. e);

zoznam Autorských podkladov a vyhlásení podľa bodu 5.3 písm. a) podbod (iv);

ďalšiu dokumentáciu, ktorá sa vzťahuje na Dielo alebo jeho časť podľa uplatniteľných všeobecne záväzných právnych predpisov a/alebo technických noriem a/alebo sa odovzdáva podľa obchodných zvyklostí a odvetvovej praxe.

**(b) Skúšobná prevádzka**

(i) Ku dňu podľa bodu začatiu skúšobnej prevádzky Systému Zhotoviteľ Objednávateľovi potvrdí, že Systém riadne zaviedol do skúšobnej prevádzky u Objednávateľa aj u Organizácií.

(ii) Skúšobná prevádzka Systému bude prebiehať v dobe **150 dní odo dňa jej začatia**. Počas skúšobnej prevádzky Systému sa bude overovať (1) funkčnosť, výkonnosť a spoľahlivosť Systému v reálnych prevádzkových podmienkach, za účelom finálneho overenia, že Systém spĺňa požiadavky Objednávateľa na funkčnosť a bezpečnosť Systému v zmysle Zmluvy, (2) úplnosť a korektnosť migrácie dát, ktorých prenos mal Zhotoviteľ zabezpečiť podľa bodu 6.2 písm. c) v zmysle požiadaviek na migráciu podľa bodu 5.6, (3) schopnosť užívateľov Systému pracovať so Systémom efektívne a (4) splnenie zmluvných požiadaviek Objednávateľa na výkonnosť a spoľahlivosť Systému, vrátane Minimálnych parametrov.

(iii) Počas doby skúšobnej prevádzky Systému bude Zhotoviteľ pravidelne vykonávať kontroly a monitorovanie Minimálnych parametrov a ďalších kľúčových parametrov Systému požadovaných Objednávateľom, vrátane (1) výkonnostných metrík (vyťaženie CPU, RAM, prenos dát, atď.); (2) bezpečnostných metrík (detekcia a riešenie bezpečnostných incidentov); (3) užívateľských metrík (spokojnosť užívateľov, počet hlásených problémov, atď.). Objednávateľ je oprávnený takéto kontroly vykonávať na účel overovania výsledkov skúšobnej prevádzky aj vlastným testovaním.

(iv) Počas doby skúšobnej prevádzky Systému je Zhotoviteľ povinný podrobne evidovať všetky identifikované vady Diela a iné problémy a nedostatky Diela, ktoré sa prejavia pri reálnom používaní Systému a tieto promptne riešiť. Zhotoviteľ bude počas skúšobnej prevádzky poskytovať Objednávateľovi zvýšenú technickú podporu, vrátane rýchleho riešenia zistených problémov a konzultácií.

(v) Ku dňu skončenia doby skúšobnej prevádzky Systému je Zhotoviteľ povinný pripraviť záverečnú správu, ktorá bude obsahovať:

1. Zoznam zistených problémov Systému a ich riešenia.
2. Hodnotenie výkonu a spoľahlivosti Systému.
3. Spätnú väzbu od užívateľov a návrhy na zlepšenie.

(vi) Za účelom predídenia pochybností, náklady na skúšobnú prevádzku Systému znáša v celom rozsahu Zhotoviteľ a sú zahrnuté do ceny za Dielo.

**(c) Dodanie Diela**

(i) Dohodnutým miestom odovzdania Diela na prebratie Objednávateľom je adresa sídla Objednávateľa.

(ii) Dielo sa odovzdá a preberie Akceptačným protokolom, a to najskôr ku dňu skončenia skúšobnej prevádzky. Podpísaním Akceptačného protokolu oboma Zmluvnými stranami, v ktorom Objednávateľ uvedie, že Dielo preberá, **sa Dielo považuje za** **dodané**. Ak Objednávateľ v Akceptačnom protokole uvedie, že Dielo nepreberá, Dielo sa nepovažuje za dodané. Objednávateľ je oprávnený neprebrať Dielo, ak Systém v skúšobnej prevádzke vykazoval Kritické vady alebo ak v čase preberania vykazuje iné neodstrániteľné vady Diela. V prípadoch podľa predchádzajúcej vety je tiež Objednávateľ oprávnený od Zmluvy odstúpiť.

(iii) Akceptačný protokol pripravuje Zhotoviteľ. Dohodnuté minimálne náležitosti Akceptačného protokolu na účely Zmluvy sú:

1. označenie Zmluvných strán;
2. názov zákazky vo Verejnom obstarávaní, číslo Zmluvy a dátum uzatvorenia Zmluvy;
3. identifikácia Diela;
4. zoznam odovzdávanej Dokumentácie, vrátane údajov o forme a počte jednotlivých častí Dokumentácie;
5. **vyhlásenie Objednávateľa, či Dielo preberá alebo nepreberá**;
6. čitateľné mená a priezviská, označenie funkcie/pracovného zaradenia osôb preberajúcich Dielo za obe Zmluvné strany, podpisy týchto osôb;
7. dátum a miesto vyhotovenia Akceptačného protokolu;
8. nekritické a odstrániteľné vady Diela, ktoré sú zjavné už pri jeho preberaní, bez ohľadu na existenciu ktorých sa však Objednávateľ rozhodol Dielo prebrať a ktoré môže neskôr reklamovať po prevzatí časti Diela v záručnej dobe; ak Objednávateľ vyhlási, že Dielo nepreberá, uvedú sa jednoznačne všetky Kritické vady alebo iné neodstrániteľné vady Diela, ktoré Objednávateľa oprávňujú Dielo neprebrať;
9. akékoľvek vyjadrenia Zhotoviteľa k vytknutým vadám časti Diela podľa ods. 8 vyššie.
10. Povinnými prílohami Akceptačného protokolu sú:

* preberací protokol k Zdrojovému kódu podľa bodu 6.3 písm. d);
  + Dokumentácia podľa podbodu (vi) bodu 6.3 písm. c);
  + vyhlásenie Zhotoviteľa o tom, či počas Vykonávania Diela došlo k zhotoveniu databázy podľa § 135 Autorského zákona a úplná špecifikácia takejto databázy/databáz;
  + vyhlásenie Zhotoviteľa o splnení požiadaviek formou odpočtu splnenia jednotlivých relevantných požiadaviek stanovených vo Vyhláške o štandardoch a Vyhláške o bezpečnostných opatreniach ITVS;
  + záverečná správa Zhotoviteľa o skúšobnej prevádzke Diela.

(v) Ak Objednávateľ v Akceptačnom protokole vyznačil a stručne opísal zistené vady Diela v zmysle bodu 6.3 písm. c) podbod (iii) ods. 8, na takto označené vady sa vzťahuje povinnosť Zhotoviteľa reklamované vady odstrániť v lehote podľa bodu 8.6 písm. a), pričom sa rozumie, že na tento účel sa Akceptačný protokol považuje za doručené oznámenie o zistených vadách Diela alebo jeho časti. Pre predídenie pochybností, neuplatnenie vád v zápisnici o príslušnom UAT po príslušnom kole UAT ktorejkoľvek časti Diela alebo Systému alebo počas doby skúšobnej prevádzky Systému alebo v čiastkovom Akceptačnom protokole alebo Akceptačnom protokole Objednávateľom neznamená, že je protokolárne prevzaté Dielo bez vád; ak Objednávateľ dodatočne zistí a Zhotoviteľovi oznámi vady Diela, znamená to iba, že vady Diela neboli zjavné v čase jeho prevzatia alebo boli zjavné, no Objednávateľ Dielo prevzal s výhradou podľa bodu 6.3 písm. c) podbod (iii) ods. 8.

(vi) Zhotoviteľ je povinný odovzdať Objednávateľovi Dielo na elektronickom zariadení/nosiči dát (USB prenosné zariadenie) alebo na inom vhodnom dohodnutom nosiči dát alebo uložením na dátové úložisko určené Objednávateľom pred podpisom Akceptačného protokolu. Zhotoviteľ je povinný pri odovzdaní Diela odovzdať Objednávateľovi funkčné testovacie, produkčné a vývojové prostredie, ktoré je súčasťou Systému. Zhotoviteľ je povinný odovzdať Objednávateľovi súčasne s odovzdaním Diela Dokumentáciu minimálne v nasledovnom rozsahu:

1. technickú dokumentáciu, ktorá bude obsahovať detailný dizajn Systému vrátane popisu infraštruktúry, dátový model Systému, popis integračnej, aplikačnej a technickej architektúry, väzby na iné systémy, popis tokov dát, procesné modely,
2. prevádzkovú dokumentáciu, ktorá bude obsahovať: konfiguráciu systémového softvéru, pracovných staníc, chybové stavy a postup ich riešenia, popis mechanizmu riadenia prístupu užívateľov k dátam a k funkciám aplikácie, popis procedúr pre zálohovanie a obnovu dát, popis použitých a navrhovaných technických číselníkov, ich naplnenie pri inicializácii,
3. užívateľskú dokumentáciu (manuál), ktorá bude obsahovať: popis Systému a jeho funkcií, postupy a úkony potrebné pre riadne užívanie Systému, chybové a neštandardné stavy a dostupné spôsoby ich riešenia.

**(d)** **Zdrojové kódy**

(i) Zhotoviteľ je povinný najneskôr do 30 dní odo dňa výzvy Objednávateľa, nie však skôr ako ku dňu odovzdania Diela na prevzatie, doručiť Objednávateľovi Zdrojový kód v jeho úplnej aktuálnej podobe, zapečatený, na neprepisovateľnom technickom nosiči dát s označením časti a verzie Systému, ktorej sa týka. Odovzdaním Zdrojového kódu Objednávateľovi sa rozumie odovzdanie technického nosiča dát obsahujúceho Zdrojový kód Kontaktnej osobe Objednávateľa pre technické záležitosti. O odovzdaní a prevzatí technického nosiča dát bude oboma Zmluvnými stranami spísaný a podpísaný **preberací protokol** podpísaný Kontaktnými osobami Zmluvných strán pre technické záležitosti.

(ii) Zdrojový kód Systému vrátane jeho dokumentácie bude prístupný v režime podľa § 31 ods. 4 písm. b) Vyhlášky o štandardoch (s obmedzenou dostupnosťou pre orgán vedenia a orgány riadenia v zmysle Zákona o ITVS – vytvorený zdrojový kód je dostupný len pre orgán vedenia a orgány riadenia). Objednávateľ je oprávnený sprístupniť Zdrojový kód okrem orgánov podľa predchádzajúcej vety aj tretím osobám, ale len na špecifický účel, na základe riadne uzatvorenej písomnej zmluvy o mlčanlivosti a ochrane dôverných informácií.

(iii) Zdrojový kód musí byť odovzdaný v podobe, ktorá zaručuje možnosť overenia, že je kompletný a v správnej verzii, t. j. v takej podobe, ktorá umožňuje jeho kompiláciu, inštaláciu, spustenie a overenie funkcionality (vrátane kompletnej dokumentácie zdrojového kódu (aktuálne existujúce verzie funkčnej špecifikácie, prevádzkovej dokumentácie, užívateľskej dokumentácie a metadáta)) Systému alebo jeho príslušnej časti.

(iv) Ak je to pre poskytovanie Služieb podľa Zmluvy nevyhnutné, po dodaní Diela umožní Objednávateľ Zhotoviteľovi prístup k Zdrojovému kódu vo vývojovom a produkčnom prostredí a umožní Zhotoviteľovi nakladanie s ním, a to výlučne na účely plnenia povinností Zhotoviteľa pri poskytovaní Služieb.

(v) Za účelom predídenia pochybností, povinnosti Zhotoviteľa týkajúce sa Zdrojového kódu podľa písm. d) podbod (i) tohto bodu platia aj pre akékoľvek opravy, zmeny, doplnenia, rozvoj (upgrade alebo update) Zdrojového kódu a/alebo vyššie uvedenej dokumentácie, ku ktorým dôjde pri plnení povinností tejto Zmluvy (napr. dodanie Modifikácií alebo Rozvoja) alebo v rámci záručných opráv. Zdrojové kódy budú vytvorené vyexportovaním z produkčného prostredia Systému. Zhotoviteľ je povinný umožniť Objednávateľovi pri odovzdávaní Zdrojového kódu, pred zapečatením obalu, skontrolovať v priestoroch Objednávateľa prítomnosť Zdrojového kódu na odovzdávanom elektronickom médiu.

(vi) Nebezpečenstvo škody na Zdrojovom kóde prechádza na Objednávateľa ku dňu podpísania preberacieho protokolu podľa písm. d) podbod (i) tohto bodu, pričom Objednávateľ sa zaväzuje uložiť prevzatý Zdrojový kód takým spôsobom, aby zamedzil akémukoľvek neoprávnenému prístupu tretích osôb.

(vii) Za účelom predídenia akýchkoľvek pochybností, na použitie Zdrojového kódu v autorskoprávnom zmysle sa uplatní dohoda Zmluvných strán v zmysle bodu 7.

**(e) Implementácia Systému do prevádzky**

(i) Bezodkladne po dodaní Diela, najneskôr v termíne určenom v Harmonograme,  nasadí pre Objednávateľa a Organizácie Zhotoviteľ Systém do riadnej prevádzky; Objednávateľ je povinný poskytnúť mu na to všetku potrebnú súčinnosť.

(ii) Za deň implementácie Systému do prevádzky sa rozumie prvý pracovný deň nasledujúci po dni dodania Diela (t. j. po dni podpísania Akceptačného protokolu, ktorým došlo k prebratiu Systému Objednávateľom).

**7 PRÁVA DUŠEVNÉHO VLASTNÍCTVA**

**7.1 Zákonná licencia**

V súlade s § 558 Obchodného zákonníka je Objednávateľ oprávnený použiť Dielo dodané Objednávateľovi v zmysle Zmluvy resp. akúkoľvek jeho dodanú časť **na účel podľa bodu 3.1,** najmä Systém alebo ktorúkoľvek jeho časť na účel podľa bodu 3.1 akokoľvek aktualizovať, upgradovať, opravovať, dopĺňať, modifikovať, spojiť Systém s iným dielom, vyhotoviť rozmnoženinu Systému alebo spracovaného a/alebo inak zmeneného Systému, alebo použiť Systém akýmkoľvek iným spôsobom predvídaným v zmysle § 19 ods. 4 Autorského zákona alebo známym v čase uzatvorenia Zmluvy, a to na území Slovenskej republiky, počas celej doby trvania majetkových autorských práv k Systému, v neobmedzenom rozsahu (najmä na neobmedzený počet zariadení a užívateľov), aj bez predchádzajúceho súhlasu Zhotoviteľa resp. bez potreby udelenia osobitnej zmluvnej licencie Zhotoviteľom. Zhotoviteľ zodpovedá Objednávateľovi za to, že toto oprávnenie Objednávateľa nezanikne z dôvodu uplynutia práv podľa licencií k Softvérom 3. strán postúpených na Objednávateľa v zmysle Zmluvy aspoň počas Doby poskytovania Služieb; na ten účel slúži aj dohoda Zmluvných strán v zmysle bodu 10.3 písm. f) podbod (i).

**7.2 Zmluvná licencia**

(a) Popri zákonnej licencii týmto, v prípade, ak Zhotoviteľ vytvorí v rámci plnenia Zmluvy pre Objednávateľa Softvér alebo počítačový program chránený autorským právom alebo akékoľvek iné dielo spĺňajúce pojmové znaky diela podľa Autorského zákona (ďalej len ako „**Autorské dielo**“), s účinnosťou odo dňa dodania Systému udeľuje Zhotoviteľ Objednávateľovi aj súhlas používať také Autorské dielo, a to ako licenciu, ktorá je **nevýhradná**, udelená na celú dobu trvania majetkových autorských práv k príslušnému Autorskému dielu a územne obmedzená na územie Slovenskej republiky, v neobmedzenom rozsahu (najmä na neobmedzený počet zariadení a užívateľov), na všetky spôsoby použitia predvídateľné v čase dodania Autorského diela, najmä podľa § 19 ods. 4 Autorského zákona, a **na akýkoľvek účel**. Objednávateľ je bez potreby akéhokoľvek ďalšieho povolenia Zhotoviteľa oprávnený v rozsahu udelenej licencie alebo v užšom rozsahu udeliť akejkoľvek tretej osobe **sublicenciu** na použitie takého Autorského diela. Súčasťou udelenej licencie je aj súhlas Zhotoviteľa s tým, že v prípade **postúpenia** tretím osobám práv a povinností zo Zmluvy podľa bodu 16.2 v podobe úplného alebo čiastočného prevodu práv alebo povinností sa rozumie, že takýmto postúpením môže Objednávateľ postúpiť aj tu uvedené udelenie licencie, a to bez potreby ďalšieho osobitného súhlasu Zhotoviteľa a bez potreby predchádzajúceho informovania Zhotoviteľa. Pre predídenie pochybností, **dohoda o odmene za udelenie licencie** a jej výške je uvedená v bode 12.1 písm. c). Zmluvné strany majú za nesporné, že táto dohoda o licenčnej zmluve spĺňa požiadavku na písomné vyhotovenie licenčnej zmluvy a jej zverejnenie a majú obsah takejto licenčnej zmluvy za dostatočne určitý. Ak by však bolo toto dojednanie medzi Zmluvnými stranami potrebné z akéhokoľvek dôvodu akejkoľvek tretej strane predložiť a/alebo potvrdiť v osobitnej forme, Zhotoviteľ sa zaväzuje poskytnúť na tento účel Objednávateľovi na náklady Zhotoviteľa všetku potrebnú súčinnosť, a to bezodkladne po tom, ako ho o to Objednávateľ požiadal, vrátane podpísania osobitného písomného potvrdenia o uzavretí (vzniku) takejto licenčnej zmluvy. Záväzky Zhotoviteľa podľa tohto bodu trvajú aj po zániku Zmluvy z akéhokoľvek dôvodu, ak bola Objednávateľovi pred zánikom Zmluvy dodaná akákoľvek časť Diela.

(b) Licencia podľa bodu 7.2 písm. a) sa vzťahuje v rovnakom rozsahu na vyjadrenie Softvéru/počítačového programu v strojovom aj zdrojovom kóde, ako aj na dokumentáciu súvisiacu so Softvérom/počítačovým programom.

(c) Záväzky Zhotoviteľa podľa tohto bodu trvajú aj po zániku Zmluvy z akéhokoľvek dôvodu, ak došlo k dodaniu Autorského diela Objednávateľovi. Udelenie licencie nemožno zo strany Zhotoviteľa vypovedať ani od tejto licenčnej zmluvy odstúpiť.

(d) Ak Zhotoviteľ Autorské dielo nevytvoril, ale vykonáva k nemu majetkové práva, je povinný Objednávateľovi postúpiť práva výkonu majetkových práv k príslušnému Autorskému dielu (licenciu) minimálne v rozsahu podľa tohto bodu 7.2.

**7.3 Práva zhotoviteľa databázy**

Ak počas Vykonávania Diela alebo na vykonanie Diela Zhotoviteľ vytvorí databázu, ktorá vykazuje kvalitatívne alebo kvantitatívne podstatný vklad Zhotoviteľa do získania, overenia alebo predvedenia jej obsahu, Zhotoviteľ touto Zmluvou prevádza k takejto databáze na Objednávateľa všetky osobitné práva zhotoviteľa databázy podľa § 135 Autorského zákona.

**7.4 Práva k Softvérom 3. strán**

(a) Ak Zhotoviteľ na vykonanie Diela použije (napr. spracuje alebo spojí) Softvér 3. strany (vrátane prípadu, ak poskytovateľom licencie k Softvéru 3. strany je Zhotoviteľ), Zhotoviteľ je povinný udeliť Objednávateľovi oprávnenie používať takýto Softvér 3. strany v súlade s osobitnými licenčnými podmienkami k takémuto softvéru najmenej v rozsahu potrebnom na zabezpečenie plynulej, bezpečnej a spoľahlivej prevádzky Systému, spravidla formou postúpenia licencie.

(b) Zhotoviteľ je povinný zabezpečiť, aby oprávnenia Objednávateľa udelené Zhotoviteľom podľa bodu 7.4 písm. a) boli dostatočné a platné a účinné počas celej doby trvania Zmluvy, vrátane celej doby trvania záruky na Dielo dohodnutej v Zmluve a počas celej Doby poskytovania Služieb tak, aby bola Objednávateľovi garantovaná plynulá, bezpečná a spoľahlivá prevádzka Systému.

**7.5 Práva k Dielu počas UAT**

Medzi Zmluvnými stranami je výslovne dohodnuté, že aj pred dodaním Diela má Objednávateľ právo použiť akúkoľvek časť Diela alebo Systém ako celok na UAT, avšak výlučne za účelom realizácie UAT, spôsobmi nevyhnutnými na riadnu a včasnú realizáciu UAT. Za týmto účelom sa na posúdenie rozsahu udelenej licencie primerane uplatnia ustanovenia tohto bodu 7 vyššie.

**7.6 Sľub odškodnenia**

Ak si ktorákoľvek osoba uplatní voči Objednávateľovi nároky z porušenia jej práv Zhotoviteľom v súvislosti s Autorskými podkladmi, najmä, nie však výlučne, z porušenia práv k Autorským dielam alebo k Softvérom 3. strán použitými Zhotoviteľom na vykonanie Diela, ktoré Zhotoviteľ v rozpore so Zmluvou nevysporiadal, hoci ich vysporiadať mal a/alebo ku ktorým Objednávateľovi neudelil oprávnenia (nepostúpil licencie) podľa bodu 7.4, hoci ich udeliť mal, a Objednávateľ takéto nároky za Zhotoviteľa vysporiada, udeľuje týmto Zhotoviteľ Objednávateľovi bezvýhradný, neodvolateľný a časovo nelimitovaný **sľub odškodnenia**, obsahom ktorého je záväzok Zhotoviteľa v celom rozsahu odškodniť Objednávateľa za vysporiadanie takýchto nárokov tretích strán (t. j. nielen v rozsahu priamych nákladov vysporiadania, ale aj súvisiacich nákladov, ktorými môžu byť príkladmo náklady na služby právneho poradenstva a/alebo právneho zastúpenia, trovy konania, poplatky, náklady na činnosť znalca, a pod.). Objednávateľ je o takomto uplatnení povinný Zhotoviteľa bezodkladne informovať. Zhotoviteľ odškodní Objednávateľa na jeho prvú žiadosť, za predpokladu, že Objednávateľ Zhotoviteľa informoval o uplatnení takýchto nárokov. Odškodnenie Objednávateľa nemá vplyv na právo Objednávateľa uplatniť voči Zhotoviteľovi zmluvnú pokutu podľa bodu 18.5 písm. d).

**8**  **ZÁRUKA A VADY DIELA**

8.1 Dielo má vady, ak Dielo resp. jeho časť nezodpovedá výsledku určenému Zmluve, účelu a/alebo hospodárskemu cieľu jeho obstarania, prípadne nemá vlastnosti (obsahové a/alebo formálne, vecné a/alebo právne) vymienené Zmluvou alebo stanovené všeobecne záväznými právnymi predpismi alebo ak sa zistí, že sa Vykonávanie Diela uskutočnilo v rozpore s aplikovateľnými ustanoveniami Zmluvy. Dielo má vždy vady, ak pri použití Diela na účel predpokladaný v Zmluve Objednávateľ zistí, že je Dielo vyhotovené spôsobom a/alebo v kvalite, ktorá bráni alebo podstatne sťažuje použitie Diela v súlade s účelom predpokladaným v Zmluve. Pre predídenie pochybností, vady Dokumentácie sa považujú za vady Diela, a to aj v prípade, ak je ktorákoľvek Dokumentácia nezrozumiteľná, neúplná, nevyužiteľná alebo úplne alebo sčasti neodovzdaná.

8.2 Zhotoviteľ zodpovedá za vady, ktoré má Dielo resp. jeho časť v čase jeho odovzdania Objednávateľovi, a to aj vtedy, ak sa vada stane zjavnou až po dodaní Diela resp. jeho časti, najneskôr však, ak sa vada zistí v posledný deň záručnej doby.

8.3 Zhotoviteľ nezodpovedá za vady Diela spôsobené dodržaním nevhodných pokynov zo strany Objednávateľa, ak Zhotoviteľ na nevhodnosť týchto pokynov v súlade so Zmluvou upozornil a Objednávateľ na ich dodržaní trval postupom podľa bodu 5.5. písm. f), ibaže by takéto pokyny Objednávateľa odporovali zákazom uloženým aplikovateľnými predpismi verejného práva.

8.4 Záručná doba začína plynúť odo dňa dodania Diela Objednávateľovi a poskytuje sa na 24 mesiacov. Plynutie záručnej doby sa prerušuje a záručná doba neplynie počas doby, počas ktorej Objednávateľ nemôže hoci len sčasti riadne užívať Dielo pre jeho vady, za ktoré zodpovedá Zhotoviteľ; prerušenie plynutia záručnej doby skončí a záručná doba začne opäť plynúť až dňom nasledujúcim po dni, v ktorom Objednávateľ Zhotoviteľovi potvrdí v zmysle bodu 8.6 písm. b) uspokojivé odstránenie reklamovanej vady.

8.5 Záruka Zhotoviteľa sa počas plynutia záručnej doby vzťahuje na všetky vlastnosti Diela, najmä na jeho vecnú a obsahovú úplnosť a správnosť, použiteľnosť, zákonnosť priebehu a procesu Vykonávania Diela a jeho súlad so Zmluvou, najmä, nie však výlučne, na technickú a odbornú bezchybnosť. Záruka sa poskytuje ako nepodmienená a Objednávateľ na jej platnosť nie je povinný vykonať ani zabezpečiť vykonanie žiadneho úkonu.

**8.6 Nároky z vád Diela**

1. Ak Objednávateľ zistí, že má Dielo vady, má Objednávateľ vždy právo požadovať od Zhotoviteľa na základe oznámenia vád (ďalej len ako „**Reklamácia**“), aby bez zbytočného odkladu, najneskôr však do 10 dní odo dňa doručenia Reklamácie, ak sa Zmluvné strany osobitne nedohodnú inak, oznámené vady Diela na svoje náklady odstránil alebo inak napravil a Zhotoviteľ sa týmto zaväzuje vady oznámené v Reklamácii odstrániť alebo inak vhodne napraviť riadne a včas. Odstránením vady sa rozumie trvalé vyriešenie vady alebo poskytnutie náhradného riešenia na dobu do trvalého vyriešenia vady, ak toto nie je možné v primeranej lehote. Zhotoviteľ je povinný na Reklamáciu reagovať v lehote 24 hodín odo dňa doručenia Reklamácie.
2. Zmluvné strany sa zaväzujú potvrdiť odstránenie vady oznámenej v Reklamácii v zápisnici o odstránení vady podpísanej oboma Zmluvnými stranami, v ktorej uvedú predmet vady, deň jej ohlásenia a spôsob a čas jej odstránenia. Zápisnicu o odstránení vady podpisujú Kontaktné osoby Zmluvných strán pre technické záležitosti.
3. Ak Zhotoviteľ vady Diela napriek uplatnenej Reklamácii neodstráni spôsobom a/alebo v lehote podľa bodu 8.6 písm. a), je Objednávateľ oprávnený vadu odstrániť treťou osobou na náklady Zhotoviteľa. Zhotoviteľ sa zaväzuje uhradiť náklady Objednávateľa vyvolané postupom podľa predchádzajúcej vety Objednávateľovi bezodkladne na prvú výzvu Objednávateľa v lehote určenej vo výzve Objednávateľa. Výška nákladov Objednávateľa sa určí podľa preukázateľne vynaložených nákladov Objednávateľa, pričom na účely ich posúdenia nie je relevantné, aké by boli náklady Zhotoviteľa, ak by splnil povinnosť podľa bodu a) vyššie a náklady odstránil alebo iným vhodným spôsobom napravil sám. Postup podľa tohto bodu nezbavuje Zhotoviteľa zodpovednosti za škodu.

**9 ZABEZPEČENIE PLNENIA**

**9.1 Poistenie**

(a) Objednávateľ požaduje od Zhotoviteľa uzatvorenie poistnej zmluvy pre prípad zodpovednosti za škodu spôsobenú Zhotoviteľom Objednávateľovi alebo Organizáciám, preto je Zhotoviteľ povinný mať po celú dobu trvania Zmluvy uzatvorenú platnú a účinnú poistnú zmluvu na **poistenie pre prípad zodpovednosti za škodu** spôsobenú Zhotoviteľom Objednávateľovi alebo Organizáciám počas Vykonávania Diela alebo po dodaní Diela, vrátane poistenia zodpovednosti Zhotoviteľa za škody spôsobené pri odstraňovaní vád Diela počas záručnej doby, a to vo výške poistnej sumy v hodnote **50 % z ceny za Dielo** (vrátane DPH). Zhotoviteľ je povinný vinkulovať poistné plnenie z takejto poistnej zmluvy v prospech Objednávateľa.

(b) Zhotoviteľ je povinný preukázať Objednávateľovi platné poistenie na všetky vyššie požadované riziká alebo prípadné/možné škody spôsobené činnosťou Zhotoviteľa aspoň v podobe odovzdania notársky overenej kópie príslušnej poistnej zmluvy a súčasne predložiť dokument preukazujúci vinkuláciu poistného plnenia z poistnej zmluvy podľa písm. a) tohto bodu najneskôr **ku dňu uzavretia (podpisu) Zmluvy**. V poistnej zmluve či vo všeobecných poistných podmienkach viažucich sa k poistnej zmluve nesmú byť dojednané ustanovenia či výluky z poistenia, ktoré by marili účel Zmluvou dohodnutého poistenia. Objednávateľ si vyhradzuje právo preskúmať obsah a podmienky uzatvorenej alebo pripravovanej poistnej zmluvy Zhotoviteľa. Ak poistná zmluva nebude poskytovať požadované poistné krytie, je Zhotoviteľ povinný vykonať nápravu a najneskôr do 5 dní od doručenia výzvy Objednávateľa Zhotoviteľovi uzatvoriť také poistenie, ktoré Objednávateľ požaduje.

(c) Zhotoviteľ je povinný kedykoľvek na výzvu Objednávateľa preukázať existenciu poistnej zmluvy podľa tohto bodu a trvanie vinkulácie počas celej doby trvania povinnosti udržiavať poistenie zodpovednosti za škodu podľa tohto bodu 9.1.

(d) Všetky náklady Objednávateľa vzniknuté v súvislosti s uzatvorením a udržiavaním platnosti poistnej zmluvy podľa tohto bodu znáša Zhotoviteľ v celom rozsahu.

**9.2 Nástroj zabezpečenia**

**(a)** **Voľba Nástroja zabezpečenia**

Zhotoviteľ je na účely zabezpečenia plnenia jeho povinností podľa Zmluvy oprávnený zvoliť si ktorýkoľvek z Nástrojov zabezpečenia podľa časti (i) alebo (ii) definície Nástroja zabezpečenia v zmysle bodu 1; Zhotoviteľ sa zaväzuje:

1. Ak bude zvolený Nástroj zabezpečenia spočívať v **Bankovej záruke**, najneskôr ku Dňu účinnosti Zhotoviteľ predloží a Objednávateľovi odovzdá originál Bankovej záruky vystavenej v prospech Objednávateľa, ktorá bude obsahovať záväzok banky uhradiť Objednávateľovi akúkoľvek sumu do výšky **10 % z ceny za Dielo (vrátane DPH),** a to v lehote 15 dní odo dňa, v ktorom Objednávateľ banke doručí písomnú žiadosť na zaplatenie. Z Bankovej záruky musí banka plniť na základe písomnej výzvy Objednávateľa; plnenie z Bankovej záruky nesmie byť nijak podmienené, a to ani predložením dokumentov alebo preukázaním, že bola Zhotoviteľovi doručená výzva, aby splnil svoj neuhradený záväzok; požiadavky banky na formálne náležitosti výzvy Objednávateľa ako veriteľa z Bankovej záruky, ako napr. osvedčenie pravosti podpisov alebo predloženie výpisu z obchodného registra Objednávateľa, sa nepovažujú za podmienenie plnenia banky z Bankovej záruky. Objednávateľ požaduje, aby bol takýto Nástroj zabezpečenia v čase jeho prvého predloženia **platný najmenej do Termínu podľa bodu 4.1 podbod (2), s povinnosťou Zhotoviteľa predĺžiť platnosť takéhoto Nástroja zabezpečenia aspoň do Termínu podľa bodu 4.1 podbod (3), a to bezodkladne potom, ako dôjde k odsúhlaseniu Harmonogramu podľa bodu 4.2**. Ak z akéhokoľvek dôvodu dôjde k omeškaniu s dosiahnutím Termínu podľa bodu 4.1 podbod (3) alebo bude podľa úvahy Objednávateľa takéto omeškanie hroziť, je na vyzvanie Objednávateľa Zhotoviteľ povinný bezodkladne, najneskôr v termíne určenom vo výzve, predložiť Objednávateľovi uistenie, že v dôsledku takéhoto omeškania tento Nástroj zabezpečenia nezanikne; ak takéto uistenie nebude Objednávateľ považovať za uspokojivé, je Zhotoviteľ povinný buď zabezpečiť predĺženie doby platnosti príslušnej Bankovej záruky alebo zabezpečiť výmenu už predloženej Bankovej záruky za novú Bankovú záruku s primeranou dobou platnosti postačujúcou na to, aby takýto Nástroj zabezpečenia ostal v platnosti až do dosiahnutia míľnika podľa bodu 4.1 podbod (3); primeranosť doby platnosti je v takom prípade na výlučnom posúdení Objednávateľa.
2. Ak bude Nástroj zabezpečenia spočívať v Zábezpeke, ku Dňu účinnosti na Bankový účet Objednávateľa Zhotoviteľ poukáže peňažnú sumu vo výške **10 % z ceny za Dielo (vrátane DPH)** a predloží Objednávateľovi doklad o takomto zložení peňažných prostriedkov na Bankový účet Objednávateľa. Zábezpeka bude byť zložená až do dosiahnutia míľnika podľa bodu 4.1 podbod (3).

**(b) Uspokojenie Objednávateľa z Nástroja zabezpečenia**

Nástroj zabezpečenia sa použije na uspokojenie nárokov a/alebo pohľadávok Objednávateľa vzniknutých voči Zhotoviteľovi z titulu porušenia povinností Zhotoviteľa počas Vykonávania Diela a/alebo z titulu zodpovednosti Zhotoviteľa vzniknutej v priebehu Vykonávania Diela alebo v súvislosti s Vykonávaním Diela do Termínu podľa bodu 4.1 podbod (3)*.* Objednávateľ je oprávnený použiť Nástroj zabezpečenia v prípade:

(i) ak Zhotoviteľ poruší/nesplní niektorú svoju zmluvnú povinnosť vyplývajúcu z bodov 4 až 9, 11, 13, 14 a 19.7,

(ii) ak súčasne z titulu takého porušenia/nesplnenia vznikne Objednávateľovi peňažný nárok na úhradu zmluvnej pokuty alebo inej sankcie, na náhradu škody alebo úhradu odškodnenia alebo na úhradu nákladov, ktoré má v zmysle Zmluvy Zhotoviteľ Objednávateľovi uhradiť a ktorý si v zmysle Zmluvy voči Zhotoviteľovi riadne a včas Objednávateľ uplatní,

(iii) avšak Zhotoviteľ riadne a včas uplatnený nárok Objednávateľa podľa podbodu (ii) tohto písmena tohto bodu v celom rozsahu a včas neuspokojí,

pričom o použití Nástroja zabezpečenia je Objednávateľ povinný Zhotoviteľa bezodkladne informovať.

1. **Doplnenie Nástroja zabezpečenia**

Ak Objednávateľ Nástroj zabezpečenia čo i len sčasti použije na uspokojenie nárokov podľa písm. b) tohto bodu, je Zhotoviteľ povinný najneskôr do 15 dní odo dňa doručenia oznámenia Objednávateľa Zhotoviteľovi o použití Nástroja zabezpečenia Nástroj zabezpečenia doplniť do plnej výšky, t. j. do výšky 10 % z ceny za Dielo podľa (vrátane DPH), a takéto doplnenie Objednávateľovi preukázať; na účely preukázania doplnenia sa písm. a) tohto bodu použije primerane.

1. **Náklady na Nástroj zabezpečenia**

Náklady na zriadenie Nástroja zabezpečenia a  udržiavanie jeho dohodnutej výšky a dohodnutej doby platnosti znáša Zhotoviteľ.

1. **Zánik Nástroja zabezpečenia**

(i) Ak Nástroj zabezpečenia spočíva v Bankovej záruke, vyzve Objednávateľ Zhotoviteľa do 30 dní odo dňa začatia plynutia Doby poskytovania služieb na prevzatie originálu odovzdanej záručnej listiny Bankovej záruky alebo v tejto lehote zašle originál odovzdanej záručnej listiny Bankovej záruky na adresu sídla Zhotoviteľa, pričom sa rozumie, že splnením povinnosti podľa tohto písmena tohto bodu Objednávateľ Bankovú záruku Zhotoviteľovi vrátil.

(ii) Ak Nástroj zabezpečenia spočíva v Zábezpeke, Objednávateľ vráti Zhotoviteľovi Zábezpeku poníženú o sumu aplikovateľných nárokov Objednávateľa na uspokojenie podľa písm. b) tohto bodu, a to do 30 dní odo dňa začatia plynutia Doby poskytovania služieb; Zábezpeka sa považuje za vrátenú dňom, v ktorom Objednávateľ takúto sumu poukázal z Bankového účtu Objednávateľa na Bankový účet Zhotoviteľa.

1. **Zmena Nástroja zabezpečenia**

(i) Ak Zhotoviteľ ako Nástroj zabezpečenia zvolil a v súlade so Zmluvou predložil Objednávateľovi Bankovú záruku, je oprávnený požiadať Objednávateľa o súhlas s vrátením Bankovej záruky a jej nahradením Zábezpekou aj pred Termínom podľa bodu 4.1 podbod (3). Ak Objednávateľ súhlas udelí, Zhotoviteľ je povinný do 5 dní odo dňa udelenia súhlasu zložiť na Bankový účet Objednávateľa Zábezpeku vo výške 10 % z ceny za Dielo, inak súhlas Objednávateľa s vrátením Bankovej záruky zaniká. Ak bude Zábezpeka zložená riadne a včas v súlade s týmto písmenom tohto bodu, Objednávateľ je povinný vrátiť Zhotoviteľovi originál Bankovej záruky spôsobom podľa písm. e) tohto bodu do 30 dní odo dňa, v ktorom mu Zhotoviteľ predložil doklad o zložení Zábezpeky na Bankový účet Objednávateľa.

(ii) Ak Zhotoviteľ ako Nástroj zabezpečenia zvolil a v súlade so Zmluvou zložil Zábezpeku, je oprávnený požiadať Objednávateľa o súhlas s vrátením Zábezpeky a jej nahradením Bankovou zárukou aj pred Termínom podľa bodu 4.1 podbod (3). Ak Objednávateľ súhlas udelí, Zhotoviteľ je povinný do 5 dní odo dňa udelenia súhlasu predložiť Objednávateľovi originál Bankovej záruky vystavenej v súlade s písm. a) tohto bodu, inak súhlas Objednávateľa s vrátením Zábezpeky zaniká. Objednávateľ je povinný vrátiť Zhotoviteľovi zloženú Zábezpeku vo výške a spôsobom podľa písm. e) tohto bodu do 30 dní odo dňa, v ktorom mu Zhotoviteľ predložil originál Bankovej záruky.

**10 SLUŽBY**

**10.1 Všeobecné podmienky poskytovania Služieb**

(a) Zhotoviteľ sa v súvislosti s Dielom zaväzuje v súlade so Zmluvou poskytovať Objednávateľovi Služby, a to riadne a včas, s odbornou starostlivosťou, v zmluvne vymienenej kvalite a s neustálym prihliadaním na oprávnené záujmy Objednávateľa a jeho pokyny.

(b) Zhotoviteľ bude Služby poskytovať samostatne, pričom je oprávnený, za podmienok podľa bodu 11, využiť na niektoré plnenia subdodávateľov.

(c) Dohodnutým miestom dodávania Služieb je adresa sídla Objednávateľa.

(d) Zhotoviteľ bude s odbornou starostlivosťou poskytovať Služby tak, aby sa poskytovanie Služieb uskutočnilo v súlade s aplikovateľnými všeobecne záväznými právnymi predpismi účinnými na území Slovenskej republiky, technickými normami (STN a ETN), najmä nie však výlučne STN ISO/IEC 27001:2014, STN ISO/IEC 20000-1:2018 STN ISO/IEC 25010:2011, EN ISO 9001:2015, EN ISO/IEC 27002:2017, EN ISO 15408-1:2009, ako aj príslušnými technickými predpismi/podmienkami a štandardmi súvisiacimi s predmetom Služby, účinnými v čase jej poskytnutia, najmä, nie však výlučne, v súlade so Zákonom o ITVS, Vyhláškou o štandardoch, Vyhláškou o ITVS, Zákonom o KB, Vyhláškou NBÚ, a to tak, aby takúto požiadavku na súlad s predpismi a štandardami v celom rozsahu spĺňal následne v danom čase aj Systém ako celok.

(e) Na akýkoľvek zásah do Systému spôsobený v dôsledku poskytovania Služieb v zmysle Zmluvy (bez ohľadu na to, či sa uskutoční na základe požiadavky Objednávateľa alebo nie), spočívajúci v **Modifikácii alebo v Rozvoji Systému** alebo jeho časti, sa uplatnia postupy a požiadavky dohodnuté v bode 5 a 6 (vrátane požiadaviek na odbornú starostlivosť, požiadaviek týkajúcich sa UAT a akceptačného prevzatia výsledku Služby (vrátane požiadavky dodania Zdrojového kódu, aktuálnej/aktualizovanej Dokumentácie, vrátane aktualizovaného videoškolenia, ak je potrebné) za rovnakých podmienok, ako sú stanovené pre odovzdanie a prebratie Diela) a dohoda Zmluvných strán podľa bodu 7.

(f) Služby bude Zhotoviteľ poskytovať:

(i) prostredníctvom **hot-line** na základe telefonického alebo e-mailového kontaktu počas Pracovného času; kontaktné údaje na službu hot-line Zhotoviteľa sú uvedené v bode 17.2; a

(ii) prostredníctvom prevádzky **helpdesku** určeného najmä na nahlasovanie a riadenie životného cyklu riešenia Incidentov a požiadaviek na Modifikáciu alebo Rozvoj alebo uplatňovanie reklamácií Služieb, a to počas Pracovného času. Helpdesk musí zaznamenávať transparentne všetky udalosti, na základe ktorých bude možné prehľadne a preukázateľne dokladovať plnenie poskytovaných Služieb a reakčných časov Zhotoviteľa. Helpdesk musí mať funkcionalitu automatickej e-mailovej notifikácie pre určených zamestnancov Objednávateľa pri akejkoľvek zmene stavu riešenia nahláseného Incidentu. Súčasťou používateľského rozhrania helpdesku musí byť možnosť nahrať viaceré prílohy k Incidentu (obrázky, dokumenty, a pod.) alebo k požiadavkám Objednávateľa. V prípade nedostupnosti helpdesku musí Poskytovateľ Objednávateľovi oznámiť a poskytnúť náhradné riešenie pre hlásenie Incidentov a uplatňovanie požiadaviek Objednávateľa, a to až do doby opätovného sprístupnenia helpdesku.

1. Služby Prevádzky, s výnimkou služieb podľa bodu 10.3 písm. e), je Zhotoviteľ povinný poskytovať bez potreby akýchkoľvek predchádzajúcich požiadaviek Objednávateľa. Služby Podpory, Exit služby a služby Prevádzky podľa bodu 10.3 písm. e) sa poskytujú na základe požiadaviek Objednávateľa, pričom sa má za to, že požiadavka zadaná do helpdesku sa považuje za doručenú Zhotoviteľovi jej zadaním do helpdesku; v prípade služieb Prevádzky podľa bodu 10.3 písm. e) sa za požiadavku Objednávateľa považuje nahlásenie Incidentu.
2. Za účelom poskytovania Služieb je Objednávateľ povinný udeliť Zhotoviteľovi potrebné prístupy do Systému a tam, kde je to potrebné, na nevyhnutnú dobu a v nevyhnutnom rozsahu, tiež aj oprávnenia/licencie potrebné na riadne poskytovanie Služieb.

**10.2 Doba poskytovania Služieb**

Služby sa Zhotoviteľ zaväzuje dodávať po dobu 10 rokov odo dňa implementácie Systému do prevádzky v zmysle bodu 6.3 písm. e) podbod (ii).

**10.3 Prevádzka**

(a) Zhotoviteľ je od prvého dňa Doby poskytovania Služieb počas celej Doby poskytovania Služieb povinný nepretržite zabezpečovať prevádzku Systému a poskytovať Objednávateľovi s prevádzkou súvisiace služby technologickej podpory a súvisiace služby dohodnuté v zmysle tohto bodu 10.3.

(b) **Cloudové služby**

(i) Systém bude prevádzkovaný na externej cloudovej infraštruktúre, s dostatočným výkonom, kapacitou a konektivitou pre predpokladaný počet koncových užívateľov určených Objednávateľom (ďalej len ako „**užívatelia**“). Systém musí byť prevádzkovaný tak, aby okamžite po ukončení Zmluvy z akéhokoľvek dôvodu mohol začať jeho prevádzku Objednávateľ samostatne alebo prostredníctvom tretích osôb. Systém musí byť kedykoľvek na požiadanie Objednávateľa zmigrovateľný do tzv. vládneho cloudu.

(ii) Zhotoviteľ garantuje bezpečnosť cloudových služieb, ktoré budú poskytované ako softvér ako služba (SaaS).

(iii) Objednávateľ si vyhradzuje, že jeho údaje, ktoré Objednávateľ akokoľvek vloží do Systému, môžu byť uložené iba na území Európskej únie. Najneskôr pred odovzdaním Systému na UAT predloží Zhotoviteľ Objednávateľovi dokumenty služby Prevádzky obsahujúce technické a organizačné opatrenia na zaistenie bezpečnosti údajov ukladaných v cloude na pripomienky a odsúhlasenie; odsúhlasené dokumenty služby Prevádzky je Zhotoviteľ povinný dodržiavať počas celej doby prevádzky Systému. Zhotoviteľ je povinný, v súlade s bezpečnostnými požiadavkami podľa aktuálne platnej legislatívy, v súlade so štandardami platnými pre informačné systémy verejnej správy ako aj uznávanými bezpečnostnými normami, zabezpečiť ochranu dát Objednávateľa umiestených v cloude pred stratou, zničením či prípadným ich zneužitím.

(iv) Keďže Systém bude zaradený medzi kritické informačné systémy Objednávateľa, zálohovanie Systému bude nastavené tak, aby bolo možné obnoviť prevádzku Systému v priebehu 4 hodín od vzniku takejto potreby; požaduje sa pritom vykonávať denné zálohovanie Systému, a to v rozsahu úplnej zálohy virtualizovaného prostredia. Požaduje sa tiež zabezpečiť dostupnosť poslednej úplnej zálohy Systému pre Objednávateľa. Komplexné zálohovanie dát Systému sa požaduje vykonávať raz mesačne a priebežné zálohovanie údajov bude Zhotoviteľ vykonávať každodenne, a to vždy k polnoci. Zálohy Systému (ich tvorba, správa, uloženie, testovanie) uloží Zhotoviteľ na vhodnom úložisku, ktoré spĺňa rovnaké požiadavky na bezpečnosť, dôvernosť a ochranu osobných údajov, aké sú kladené na Systém. Zálohy Systému je Zhotoviteľ povinný na požiadanie Objednávateľa odovzdať Objednávateľovi.

(v) Objednávateľ je oprávnený vyžiadať od Zhotoviteľa zaslanie archívnych kópií dát v Systéme, a to až štyrikrát v priebehu kalendárneho roka. Zhotoviteľ je tiež povinný Objednávateľovi a každej z Organizácií, ktorú Objednávateľ na tento účel osobitne Zhotoviteľovi oznámi, doručiť bezpečným spôsobom odsúhlaseným Zmluvnými stranami úplný archív dát Objednávateľa aj bez vyžiadania, a to s dátami k 31.12. príslušného kalendárneho roka poskytovania Služieb, najneskôr do 10 pracovných dní po dni skončenia každého kalendárneho roka Doby poskytovania Služieb.

(vi) Systém bude užívateľom sprístupnený cez zabezpečený prístup, pričom prístup do Systému musí byť jeho užívateľom umožnený z bežných zariadení vrátane mobilných zariadení (mobilný počítač, tablet, mobilný telefón), a to prostredníctvom bežných prehliadačov alebo špeciálnej mobilnej aplikácie.

(vii) Prevádzku musí Zhotoviteľ zabezpečiť tak, aby boli nepretržite dosahované Minimálne parametre.

(viii) Komunikácia medzi užívateľom Systému a Systémom musí prebiehať cez zabezpečený informačný kanál pomocou bezpečného protokolu TLS alebo SSL.

(ix) Zhotoviteľ zabezpečí dostatočnú kapacitu úložiska počas celej doby trvania Zmluvy.

(x) Za účelom zabezpečenia dostupnosti, výkonu, bezpečnosti a integrity Systému sa Zhotoviteľ zaväzuje zabezpečiť nepretržité monitorovanie Systému. Zhotoviteľ je povinný poskytovať Objednávateľovi pravidelné mesačné reporty o stave Systému, najmä o jeho výkone, dostupnosti a bezpečnosti a implementovať automatizované upozornenia a alarmy pre kritické udalosti tak, aby mal Objednávateľ zabezpečený prístup k monitorovacím dátam a reportom pre účely kontroly a overovania plnenia požiadaviek Objednávateľa a povinností Zhotoviteľa v zmysle Zmluvy.

**(c) Dostupnosť Systému**

(i) Zhotoviteľ Objednávateľovi garantuje **nepretržitú minimálnu dostupnosť Systému**; hodnota dostupnosti Systému sa určí za každý mesiac poskytovania Služieb nasledovne:

Do hodín nedostupnosti sa nezapočítava čas plánovanej, vopred ohlásenej a vzájomne odsúhlasenej údržby Systému a/alebo čas nedostupnosti Systému spôsobený v dôsledku prác Zhotoviteľa na Modifikácii alebo Rozvoji (ďalej len ako „**Nedostupnosť**“), ako aj čas nedostupnosti Systému zavinenej výlučne výpadkom infraštruktúry Objednávateľa, ktorý nespôsobil Systém alebo niektorá jeho časť (ďalej len ako „**Nedostupnosť na strane Objednávateľa**“).

(ii) Objednávateľ je povinný Zhotoviteľa informovať o každej Nedostupnosti na strane Objednávateľa bezodkladne po tom, ako ustáli, že je Nedostupnosť na strane Objednávateľa zavinená výlučne výpadkom infraštruktúry Objednávateľa, ktorý nespôsobil Systém alebo niektorá jeho časť. Za účelom ustálenia takejto Nedostupnosti na strane Objednávateľa je Zhotoviteľ povinný poskytnúť Objednávateľovi všetku potrebnú súčinnosť.

(iii) Zhotoviteľ je povinný včas, najmenej 24 hodín vopred, notifikovať Objednávateľovi každú plánovanú Nedostupnosť, aspoň v rozsahu predpokladaného začiatku a predpokladaného trvania Nedostupnosti, a to aj vtedy, ak bola vopred Objednávateľovi ohlásená a Objednávateľom odsúhlasená.

(iv) Monitoring dostupnosti Systému bude prebiehať v monitorovacom systéme na strane Objednávateľa, pričom Zhotoviteľ bude mať k údajom monitorovacieho systému zabezpečený prístup.

**(d) Testovanie prevádzky**

(i) Zhotoviteľ je povinný vykonávať periodicky počas Doby poskytovania Služieb testy uvedené nižšie s cieľom včas identifikovať možné prevádzkové problémy, a to opakovaním testov v rozsahu:

|  |  |
| --- | --- |
| **Typ testov** | **Požiadavky na Zhotoviteľa** |
| Bezpečnostné testy (minimálne raz za 6 mesiacov) | Príprava, realizácia a vyhodnotenie testov |
| Záťažové testy (minimálne raz za 12 mesiacov) | Príprava, realizácia a vyhodnotenie testov |
| Systémové integračné testy (pri každej významnej zmene Diela) | Príprava, realizácia a vyhodnotenie testov |
| Penetračné testy (minimálne raz za 12 mesiacov, resp. po každej významnej zmene infraštruktúry | Súčinnosť a podpora pri príprave, realizácii a vyhodnotení testov |

(ii) Zhotoviteľ je po každom uskutočnenom teste podľa podbodu (i) alebo (iii) tohto písmena tohto bodu povinný bezodkladne vypracovať a do 5 pracovných dní predložiť Objednávateľovi podrobné správy z každého vykonaného testu podľa tohto bodu, ktoré budú obsahovať:

* popis vykonaných testov;
* identifikované problémy, zraniteľnosti a riziká;
* odporúčania na nápravné opatrenia.

1. Na základe výsledkov testovania sa Zhotoviteľ zaväzuje do 10 pracovných dní poskytnúť Objednávateľovi **plán nápravných opatrení** s časovým harmonogramom na ich implementáciu a po implementácii nápravných opatrení opätovne vykonať príslušné testovanie, aby sa overila ich účinnosť a zabezpečila náprava všetkých identifikovaných problémov Prevádzky.

**(e) Podpora pri riešení Incidentov**

(i) Zmluvné strany sa dohodli na kvalifikácii Incidentov nasledovne:

**Kritickým Incidentom** sa rozumie Incident, ktorý sa prejavuje výpadkom fungovania Systému, čo znemožňuje jeho využívanie ako celku, resp. spôsobuje zásadné obmedzenie jeho funkcionality a rýchlosť pri používaní Systému Objednávateľom alebo treťou osobou počas doby trvania Kritického Incidentu. Kritický Incident sa zväčša opakuje globálne voči všetkým užívateľom alebo integrovaným systémom. Za Kritický Incident sa považuje prejav, ktorý je opakovane vyvolateľný alebo má trvalý charakter alebo sa prejavuje hromadne. Kritickým Incidentom môže byť aj výskyt viacerých inak Vysokých alebo Normálnych Incidentov, ktorých súčasné pôsobenie alebo postupnosť znemožňuje prevádzkovanie Systému alebo spôsobuje zásadné obmedzenie jeho funkcionality alebo rýchlosti pre jeho užívateľa. Akékoľvek narušenie bezpečnosti Systému, informačných systémov súvisiacich so Systémom alebo iných informačných aktív Objednávateľa sa považuje za Kritický Incident, a to aj vtedy, ak taký Incident inak nemá vplyv na funkčnosť Systému. Kritickým Incidentom je vždy kybernetický incident, ktorý spôsobuje alebo má potenciál spôsobiť úplnú nefunkčnosť Systému, závažný únik citlivých údajov alebo rozsiahly výpadok služieb, napr. úspešný útok typu ransomware, ktorý znemožňuje prístup k dôležitým údajom, alebo masívny prienik, ktorý ohrozuje integritu a dostupnosť kľúčových údajov Systému.

**Vysokým Incidentom** sa rozumie závažný Incident, ktorý sa prejavuje výpadkom fungovania Systému v rozsahu čiastočne obmedzenej funkcionality Systému, v dôsledku ktorého je používanie Systému zo strany jeho Objednávateľa alebo tretej osoby závažným spôsobom obmedzené počas doby trvania Vysokého Incidentu. Za Vysoký Incident sa považuje prejav, ktorý je opakovane vyvolateľný, alebo má trvalý charakter, alebo sa prejavuje hromadne. Vysokým Incidentom môže byť aj výskyt viacerých Normálnych Incidentov, ktorých súčasné pôsobenie závažným spôsobom obmedzuje funkcionalitu Systému pre jeho užívateľa. Vysokým Incidentom je vždy kybernetický incident, ktorý síce neohrozuje okamžite celkovú funkčnosť Systému, no môžu viesť k zraniteľnostiam, únikom alebo iným bezpečnostným hrozbám, napr. objavenie zraniteľnosti v Softvéri, ktorá by mohla byť zneužitá, ak nebude opravená, alebo podozrivá aktivita, ktorá nevedie okamžite k ohrozeniu údajov.

**Normálnym Incidentom** sa rozumie každý Incident, ktorý nie je Kritickým Incidentom alebo Vysokým Incidentom, a to aj nezávažný Incident, ktorý neznemožňuje prácu užívateľov v celom rozsahu, ktorého riešenie však Objednávateľ vyhodnotí z dlhodobého hľadiska za potrebné.

(ii) **Riešenie Incidentov**

**1. Kritické Incidenty:** Zhotoviteľ sa zaväzuje do 4 hodín od nahlásenia Kritického Incidentu navrhnúť jeho riešenie a do 8 hodín od schválenia predloženého návrhu riešenia Objednávateľom riešenie (neutralizáciu) realizovať; Zhotoviteľ je tiež povinný po vzájomnej dohode s Kontaktnou osobou Objednávateľa súbežne s riešením Kritického Incidentu, poskytnúť Objednávateľovi súčinnosť pri návrhu náhradného riešenia formou organizačného opatrenia tak, aby neboli narušené prevádzkové ani iné činnosti Objednávateľa.

**2. Vysoké Incidenty:** Zhotoviteľ sa zaväzuje do 8 hodín od nahlásenia Vysokého Incidentu navrhnúť riešenie a do 40 hodín od schválenia predloženého návrhu riešenia Objednávateľom riešenie (neutralizáciu) realizovať.

**3. Normálne Incidenty**: Zhotoviteľ sa zaväzuje povinný do 24 hodín od nahlásenia Normálneho Incidentu navrhnúť jeho riešenie a do 160 hodín od schválenia predloženého návrhu riešenia Objednávateľom riešenie (neutralizáciu) realizovať.

(iii) Incidenty nahlasuje Objednávateľ prostredníctvom hot-line alebo helpdesku. Zaradenie Incidentu do príslušnej kategórie (priority) je na prvotnom posúdení Objednávateľa. O Incident nejde, ak Zhotoviteľ na základe analýzy nahláseného Incidentu zistí, že Incident bol spôsobený:

1. neoprávneným alebo nesprávnym používaním Systému zo strany Objednávateľa alebo tretej osoby,
2. neoprávneným alebo nesprávnym zásahom do Systému zo strany Objednávateľa alebo tretej osoby;

také zistenie Zhotoviteľ oznámi bezodkladne Objednávateľovi. V prípade, ak sa Zmluvné strany nedohodnú na zaradení Incidentu do príslušnej kategórie alebo o tom, či ide o Incident, je Zhotoviteľ viazaný posúdením Objednávateľa, ibaže by riadne preukázal, že posúdenie Objednávateľa nie je súladné so Zmluvou.

V prípade pochybností o tom, či je zistený nedostatok Systému Incidentom alebo vadou Diela, má sa do času preukázania opaku za to, že ide o Incident a Zhotoviteľ je povinný ho neutralizovať v zmysle Zmluvy.

(iv) Ak Zhotoviteľ neutralizuje Incident počas trvania Nedostupnosti na strane Objednávateľa, dohodnutý čas vyriešenia Incidentu (neutralizácie) sa predlžuje o dobu, po ktorú trvala Nedostupnosť na strane Objednávateľa; o inú Nedostupnosť sa dohodnutý čas vyriešenia Incidentu (neutralizácie) nepredlžuje.

(v) Incidenty musí Zhotoviteľ neutralizovať tak, aby nedošlo k strate, nekonzistencii alebo iného poškodenia dát v Systéme. Ak takáto strata hrozí, Zhotoviteľ o tom musí bezodkladne informovať Objednávateľa. Následne je Zhotoviteľ buď povinný neutralizáciu vykonať s predchádzajúcim výslovným súhlasom Objednávateľa (ktorý Objednávateľ môže podmieniť požiadavkou na osobitné zálohovanie dát v Systéme) alebo je Zhotoviteľ povinný navrhnúť iné riešenie.

(vi) Ak je Incident možné odstrániť iba formou Modifikácie alebo Rozvoja Systému, Zhotoviteľ túto informáciu vyznačí v helpdesku, alebo, v prípade výpadku Systému, prostredníctvom e-mailu zaslanému Objednávateľovi s využitím formulára súvisiaceho s vykonávanými činnosťami, existujúcich v rámci systému riadenia Incidentov používaného u Objednávateľa.

(vii) Objednávateľ je oprávnený kontrolovať správnosť riešenia Incidentov a súlad riešenia Incidentu s podmienkami dohodnutými v Zmluve. Ak pri kontrole správnosti riešenia Incidentu dodaného Zhotoviteľom dôjde k zisteniu nedostatkov alebo chýb, oznámi Objednávateľ tieto zistenia Zhotoviteľovi; v prípade zistenia preukázateľných nedostatkov alebo chýb v riešení sa bude požiadavka na odstránenie Incidentu považovať za nevyriešenú.

(viii) Záznamy o vykonaných riešeniach a neutralizáciách Incidentov vedie Zhotoviteľ v helpdesku.

**(f) Technologická podpora**

(i) Technologická podpora zahŕňa záväzok Zhotoviteľa bez ďalších poplatkov a aj bez potreby predchádzajúcej požiadavky Objednávateľa dodať Objednávateľovi najnovšie aktualizácie (updaty) a/alebo nové verzie (upgrady) Softvérov 3. strany použitých Zhotoviteľom na účely vykonania Diela, a to minimálne jedenkrát za každých 12 (dvanásť) mesiacov Doby poskytovania Služieb a záväzok Zhotoviteľa takéto požiadavky riadne a včas splniť.

(ii) Technologická podpora, ktorú je Zhotoviteľ povinný Objednávateľovi poskytovať aj bez predchádzajúcej požiadavky Objednávateľa, ďalej zahŕňa:

1. povinnosť Zhotoviteľa dodať Objednávateľovi Modifikáciu Systému pri prechode na vyššie verzie webových prehliadačov, a to do 6 mesiacov od uvedenia vyššej verzie na trh;
2. povinnosť Zhotoviteľa dodať Objednávateľovi Modifikáciu Systému do 6 mesiacov po dni, v ktorom Objednávateľ doručí Zhotoviteľovi oznámenie o pláne nasadiť vyššiu verziu využívaného podporného informačného systému Objednávateľa (operačný systém, databázový server, aplikačný server);
3. v nadväznosti na ods. 2 vyššie, v súlade s bodom 10.1 písm. e), povinnosť Zhotoviteľa dodať Objednávateľovi administrátorskú podporu pri Rozvoji Systému na novú verziu (podpora implementácie/testovacej prevádzky, technická dokumentácia, testovacie postupy),
4. v nadväznosti na ods. 2 vyššie, v súlade s bodom 10.1 písm. e), povinnosť Zhotoviteľa dodať Objednávateľovi aktualizáciu užívateľskej dokumentácie pri Rozvoji Systému na novú verziu,
5. poradenstvo v otázkach, ktoré sa môžu vyskytnúť pri používaní/reinštalácií Systému, ktoré nie je možné vyriešiť pomocou užívateľskej alebo administrátorskej dokumentácie a nie sú zapríčinené vadou/chybou Systému.
6. V nadväznosti na požiadavku Objednávateľa podľa bodu 5.2 písm. c), Zhotoviteľ je s odbornou starostlivosťou povinný zabezpečiť, aby Systém počas každého dňa Doby poskytovania Služieb plne zodpovedal požiadavkám účinných aplikovateľných právnych predpisov a publikovaných opatrení, usmernení alebo iných aplikovateľných metodických aktov ústredných orgánov štátnej správy (ďalej len ako „**Opatrenia**“) a umožňoval Objednávateľovi uskutočňovať akékoľvek operácie Objednávateľa alebo Organizácií (napr. úkony, vstupy, výpočty, dokumentovanie úkonov) v súlade s účinnými aplikovateľnými právnymi predpismi a Opatreniami publikovanými ku dňu uskutočnenia takejto operácie v Systéme resp. jeho príslušnom Module. Zhotoviteľ je najmä povinný:
7. Zmeny v aplikovateľných právnych predpisoch a zmeny Opatrení (vrátane vydania nových Opatrení, ktoré môžu prevádzku Objednávateľa alebo Organizácií v Systéme ovplyvniť) neustále a nepretržite monitorovať.
8. V prípade zmeny aplikovateľných právnych predpisov alebo Opatrení, ktorá môže mať dopad alebo akokoľvek súvisieť s operáciami Objednávateľa alebo Organizácie v Systéme alebo príslušnom Module (hoci len v časti týkajúcej sa vstupov, na základe ktorých budú niektoré procesy/operácie v Systéme prebiehať, napr. vo výške sadzby DPH, dane z príjmu alebo inej dane, minimálnej mzdy, a pod.), je Zhotoviteľ povinný pred účinnosťou takejto legislatívnej zmeny alebo bezodkladne po publikovaní príslušných Opatrení vyhodnotiť a Kontaktnej osobe Objednávateľa pre zmluvné záležitosti oznámiť, či je na účel splnenia záväzku podľa prvej vety tohto podbodu potrebné vykonať Modifikáciu alebo Rozvoj.
9. V prípade kladného vyhodnotenia takejto potreby vykonania Modifikácie alebo Rozvoja oznámiť Kontaktnej osobe Objednávateľa pre zmluvné záležitosti aj návrh priebehu vykonávania Modifikácie alebo Rozvoja (najmä v prípade možného vzniku Nedostupnosti), rozsah požiadaviek na súčinnosť Objednávateľa na UAT, ak je potrebný, a následne Modifikáciu alebo Rozvoj vykonať, a to tak, aby boli minimalizované Nedostupnosti. V prípade kladného vyhodnotenia potreby vykonania Modifikácie alebo Rozvoja v prípade zmeny aplikovateľných právnych predpisov je Zhotoviteľ Modifikáciu alebo Rozvoj vykonať tak, aby bola plne zimplementovaná do Systému najneskôr v deň účinnosti príslušnej legislatívnej zmeny a v prípade zmeny Opatrení tak, aby bola Modifikácia alebo Rozvoj vykonaná, ak sa Zmluvné strany nedohodnú inak, do 10 dní odo dňa publikácie zmeny Opatrenia.
10. Modifikácie alebo Rozvoj Systému podľa tohto podbodu tohto písmena tohto bodu je Zhotoviteľ povinný vykonať bez potreby akejkoľvek predchádzajúcej požiadavky Objednávateľa.

**(g) Profylaktická kontrola a analýza chybových hlásení, bezpečnostné aktualizácie Systému**

Zhotoviteľa sa zaväzuje vykonávať pre Objednávateľa pravidelné profylaktické práce vo frekvencii aspoň raz za každý kalendárny mesiac Doby poskytovania Služieb, v nasledovnom rozsahu:

(i) **Kontrola logov** s cieľom včasného odhalenia a riešenia problémov, ktoré by mohli mať vplyv na dostupnosť a výkon Systému, detekcie potenciálnych bezpečnostných incidentov a zraniteľností. Na základe každej vykonanej kontroly logov Zhotoviteľ do 10 dní odo dňa uskutočnenia príslušnej kontroly pripraví a Objednávateľovi predloží záznam z vykonanej kontroly so zoznamom identifikovaných problémov a návrh opatrení spočívajúci v analýze a návrhu na riešenie identifikovaných chýb alebo anomálií, návrhu implementácie nápravných opatrení na odstránenie príčin chybových udalostí a návrhu na zlepšenie monitorovacích a logovacích mechanizmov pre lepšiu detekciu a analýzu problémov.

(ii) **Kontrola voľného priestoru na diskoch** s cieľom predchádzania zlyhania Systému, strate dát alebo zníženému výkonu Systému. Na základe každej vykonanej kontroly voľného priestoru na diskoch Zhotoviteľ do 5 dní odo dňa uskutočnenia príslušnej kontroly pripraví a Objednávateľovi predloží záznam z vykonanej kontroly so zoznamom identifikovaných problémov a návrh opatrení spočívajúci vo vyčistení nepotrebných súborov a logov, ktoré zaberajú diskový priestor, návrhy na optimalizáciu ukladania dát a archivačných procesov, návrhy na rozšírenie diskovej kapacity, ak je to potrebné a návrhy na implementáciu automatizovaných procesov pre monitorovanie a upozornenie na nízky stav voľného priestoru.

(iii) **Kontrola vyťaženia CPU a RAM** s cieľom optimalizácie výkonu Systému a zabezpečenia jeho rýchlej odozvy a minimalizácie rizika výpadkov spôsobených preťažením hardvérových zdrojov. Na základe každej vykonanej kontroly vyťaženia CPU a RAM Zhotoviteľ do 5 dní odo dňa uskutočnenia príslušnej kontroly pripraví a Objednávateľovi predloží záznam z vykonanej kontroly so zoznamom identifikovaných problémov a návrh opatrení spočívajúci v návrhu na optimalizáciu aplikácií a procesov na zníženie vyťaženia CPU a RAM, návrhy na pridanie ďalších hardvérových zdrojov (napr. zvýšenie kapacity RAM alebo výkonu CPU), ak je to potrebné, návrhu na zavedenie a konfigurácia mechanizmov na vyvažovanie záťaže, návrhu na implementáciu monitorovacích nástrojov na kontinuálne sledovanie a analýzu vyťaženia.

(iv) **Kontrola dostupnosti bezpečnostných záplat pre softvérové produkty** s cieľom udržiavania Systému v bezpečnom stave, predchádzania kybernetickým útokom, minimalizovania rizika zneužitia zraniteľností. Na základe každej vykonanej kontroly dostupnosti bezpečnostných záplat pre softvérové produkty Zhotoviteľ do 5 dní odo dňa uskutočnenia príslušnej kontroly pripraví a Objednávateľovi predloží záznam z vykonanej kontroly so zoznamom identifikovaných problémov a návrh opatrení spočívajúci v návrhu na implementáciu dostupných bezpečnostných záplat a aktualizácií v čo najkratšom čase po ich vydaní, návrhu na testovanie záplat na kompatibilitu a stabilitu pred nasadením do produkčného prostredia, návrhu na vytvorenie a udržiavanie aktuálneho plánu aktualizácií a záplat a návrhu na vzdelávanie a informovanie užívateľov o bezpečnostných hrozbách a dôležitosti pravidelných aktualizácií. V prípade bezpečnostných záplat Zhotoviteľ tiež zabezpečí ich bezprostrednú aplikáciu do Systému resp. jeho príslušnej časti.

**(h) Reporting Prevádzky**

Zhotoviteľ je povinný o všetkých službách Prevádzky viesť podrobnú evidenciu aspoň v rozsahu požadovanom v prílohe č. 5.

**10.4 Podpora**

(a)Zhotoviteľ je od prvého dňa Doby poskytovania Služieb počas celej Doby poskytovania Služieb povinný nepretržite poskytovať Objednávateľovi s prevádzkou súvisiace služby Podpory v zmysle tohto bodu 10.4.

(b) Ak nie je v tomto bode 10.4 výslovne osobitne upravené inak, akékoľvek požiadavky na služby Podpory zadávajú a o požiadavkách na Podporu a o plnení Podpory podľa Zmluvy komunikuje za Objednávateľa ktorákoľvek z Kontaktných osôb Objednávateľa a za Zhotoviteľa Kontaktné osoby Zhotoviteľa pre požiadavky na Služby. Ak niektorá z týchto Kontaktných osôb nie je súčinná alebo medzi nimi nedôjde k zhode na riešení požadovanej Služby alebo vybavenia reklamácie Služieb (t. j. reklamácie Diela ako výsledku dodaných služieb), je každá Zmluvná strana oprávnená vec eskalovať na Kontaktnú osobu druhej Zmluvnej strany pre zmluvné záležitosti; dohoda na úrovni Kontaktných osôb pre zmluvné záležitosti, ak sa k nej dospeje, je pre Zmluvné strany záväzná.

**(c) Dohodnutý objem služieb Podpory**

(i) Rozsah služieb Podpory je dohodnutý v rozsahu najviac **60 Človekohodín za každý kalendárny mesiac** Doby poskytovania Služieb, vo forme a spôsobom podľa písm. d) až e) tohto bodu, pričom je dohodnuté, že ak v príslušnom kalendárnom mesiaci Objednávateľ nevyčerpá dohodnutý rozsah Človekohodín, nevyčerpané Človekohodiny sa pripočítajú k dohodnutému mesačnému rozsahu v nasledujúcom kalendárnom mesiaci (t. j. nevyčerpané Človekohodiny v jednom kalendárnom mesiaci sa budú vždy prenášať do ďalšieho kalendárneho mesiaca a kumulovať so zazmluvnenými Človekohodinami pre daný kalendárny mesiac). Ak požiadavky Objednávateľa na služby Podpory presiahnu rozsah dohodnutý v prvej vete tohto podbodu tohto písmena tohto bodu, Zmluvné strany sa môžu dohodnúť na ďalšom čerpaní služieb Podpory aj nad rámec mesačného paušálu podľa bodu 12.2 písm. d), avšak celkový rozsah služieb Podpory nesmie presiahnuť **1000 Človekohodín za jeden kalendárny rok** dohodnutej Doby poskytovania Služieb.

(ii) Zhotoviteľ je povinný do 10 dní po ukončení každého kalendárneho roka Doby poskytovania Služieb doručiť Objednávateľovi sumárny výkaz čerpania Človekohodín za poskytovanie služieb Podpory. Ak bude zo sumárneho výkazu alebo na základe mesačnej evidencie služieb Podpory za daný rok poskytovania služieb Podpory vyplývať, že Objednávateľ v príslušnom kalendárnom roku poskytovania služieb Podpory nevyčerpal za každý kalendárny mesiac poskytovania služieb Podpory v príslušnom kalendárnom roku v priemere 60 Človekohodín za každý kalendárny mesiac, bude sa ďalej postupovať podľa posledného odseku bodu 12.2 písm. d).

1. **Poradenstvo a konzultácie**

(i) Zhotoviteľ sa zaväzuje poskytovať Objednávateľovi počas Pracovného času konzultácie k Systému s odbornými zamestnancami Zhotoviteľa a poradenstvo pri implementácii plnej funkčnosti Systému do procesov Objednávateľa a Organizácií.

(ii) Služby poradenstva a konzultácií bude Zhotoviteľ poskytovať na požiadavku Objednávateľa, v termíne a na mieste požadovanom Objednávateľom, ak sa Zmluvné strany nedohodnú osobitne inak.

1. **Úpravy Systému**
2. Na požiadanie Objednávateľa je Zhotoviteľ povinný zabezpečovať integrácie Systému na ďalšie informačné systémy Objednávateľa, Organizácií alebo tretích strán a zrealizovať podľa požiadaviek Objednávateľa ďalšie úpravy Systému spočívajúce v Modifikácii alebo v Rozvoji.
3. Ak je predmetom požiadavky Objednávateľa dodanie Modifikácie alebo Rozvoja, najneskôr do 10 dní odo dňa doručenia požiadavky Zhotoviteľovi je Zhotoviteľ povinný navrhnúť Objednávateľovi **návrh** **riešenia** spolu s  predpokladaným počtom Človekohodín potrebných na dodanie riešenia; ak Objednávateľ návrh schváli, je Zhotoviteľ povinný, v termíne, ktorý si Zmluvné strany osobitne dohodnú, inak do 10 dní odo dňa schválenia návrhu Objednávateľom, požiadavku komplexne vyhodnotiť, najmä vyhodnotiť dopady požiadavky na funkčnosť a bezpečnosť Systému, navrhnúť podrobné riešenie požiadavky, naplánovať implementáciu požiadavky a požiadavku implementovať, t. j. požadovanú Modifikáciu alebo Rozvoj vykonať a dodať.
4. Zhotoviteľ sa zaväzuje po každej uskutočnenej významnej zmene Systému, najmä po jeho Modifikácii alebo Rozvoji, zabezpečiť preškolenie Kľúčových používateľov Objednávateľa a Administrátorov Systému; na ten účel v požiadavke zašle Objednávateľ Zhotoviteľovi aktualizovaný zoznam Kľúčových používateľov Objednávateľa a Administrátorov Systému v každej takejto požiadavke. Preškolenia môže Zhotoviteľ poskytovať aj prostredníctvom použitia prostriedkov na diaľku.
5. Modifikáciu alebo Rozvoj je Zhotoviteľ povinný vykonať s odbornou starostlivosťou, v súlade s požiadavkami Zmluvy a tak, aby boli minimalizované Nedostupnosti.

**11 Subdodávatelia**

11.1 Časť predmetu plnenia Zmluvy Zhotoviteľ môže zabezpečiť prostredníctvom subdodávateľov. V takom prípade zodpovedá Zhotoviteľ za riadne, včasné a úplné vykonanie subdodávok tak, akoby subdodávku vykonával sám. Ak Zhotoviteľ počas Verejného obstarávania uviedol na preukázanie splnenia akejkoľvek kvalifikácie konkrétnu fyzickú osobu (ďalej len „**Expert**“), je povinný zabezpečiť, aby v tomu zodpovedajúcom rozsahu vykonával príslušné činnosti tento Expert.

11.2 Zhotoviteľ zabezpečí riadne plnenie svojich záväzkov vyplývajúcich zo Zmluvy prostredníctvom primeranej úpravy záväzkov v zmluvách so subdodávateľmi súvisiacimi s plnením Zmluvy; primeranou úpravou sa myslí aj odzrkadlenie podmienok tejto Zmluvy do zmluvy so subdodávateľom v primeranom rozsahu tak, aby nebola ohrozená riadnosť, úplnosť a včasnosť vykonania Diela a/alebo poskytnutia Služieb. Zhotoviteľ sa zaväzuje zabezpečiť, aby jeho subdodávatelia v zmysle § 2 ods. 1 písm. a) bod 7 Zákona o RPVS boli riadne zapísaní v registri partnerov verejného sektora po dobu trvania subdodávateľskej zmluvy so Zhotoviteľom, ak im taká povinnosť vyplýva zo Zákona o RPVS alebo iného uplatniteľného právneho predpisu a aby boli oprávnení na príslušné plnenie podľa § 32 ods. 1 písm. e) Zákona o VO.

11.3 Zoznam subdodávateľov Zhotoviteľa resp. vyhlásenie Zhotoviteľa o tom, že subdodávateľov nevyužije, uvádza príloha č. 4. Zoznam subdodávateľov obsahuje  identifikačné údaje, predmet subdodávky, podiel subdodávateľa na plnení podľa Zmluvy a údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Ak je Expert osobou podľa § 34 ods. 3 Zákona o VO, predkladá Zhotoviteľ Objednávateľovi podklady podľa tohto ustanovenia Zákona o VO.

11.4 Ak Zhotoviteľ nahrádza niektorého zo subdodávateľov uvedených v prílohe č. 4 alebo ak pri podpise Zmluvy Zhotoviteľ uviedol, že subdodávateľov nevyužije, počas plnenia Zmluvy sa však rozhodne niektorú časť plnenia dodať subdodávateľsky, je Zhotoviteľ povinný oznámiť Objednávateľovi (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu bodu 11.3, a to najneskôr 7 dní pred prijatím subdodávky od nového subdodávateľa alebo od uzavretia zmluvného vzťahu s novým subdodávateľom (podľa toho, ktorá udalosť nastane skôr). Zhotoviteľ je na takúto zmenu oprávnený kedykoľvek počas trvania Zmluvy.

11.5 Objednávateľ je oprávnený akéhokoľvek subdodávateľa odmietnuť, ak navrhovaná zmena nie je Zhotoviteľom podložená dôkazmi o dostatočnej kvalifikácii a inej spôsobilosti osoby nového subdodávateľa/Experta alebo ak zistí, že subdodávateľ nie je riadne zapísaný do registra partnerov verejného sektora, ak takýto zápis pre príslušného subdodávateľa Zákon o RPVS požaduje; odmietnutie sa Zhotoviteľ zaväzuje bez výhrad rešpektovať.

11.6 Objednávateľ si výslovne vyhradzuje právo s uvedením dôvodov požadovať nahradenie akéhokoľvek subdodávateľa, ak tento subdodávateľ nevykonáva preukázanú (príslušnú) časť predmetu tejto Zmluvy spôsobom alebo v kvalite vyhradenej Zmluvou bez toho, že by mal za to Zhotoviteľ nárok na akúkoľvek kompenzáciu alebo náhradu.

11.7 Všetky časti Diela a Služby, ktoré budú vykonávané/poskytované formou subdodávok, budú takto vykonávané na výlučné náklady Zhotoviteľa a na jeho nebezpečenstvo až do okamihu dodania Diela/Služby.

11.8 Povinnosti podľa bodov 11.3 a 11.4 nie je Zhotoviteľ povinný plniť v prípade subdodávateľov, ktorí mu dodávajú tovary.

**12 CENA, PLATOBNÉ A FAKTURAČNÉ PODMIENKY**

**12.1 Obsah ceny**

(a) V cenách dohodnutých podľa tohto bodu 12 sú zahrnuté akékoľvek a všetky náklady Zhotoviteľa na vykonanie Diela resp. poskytnutie Služieb, ktoré podľa Zmluvy a/alebo obchodných zvyklostí a/alebo odvetvovej praxe alebo aplikovateľného právneho predpisu (napr. dane, poplatky) súvisia s vykonaním Diela a/alebo poskytnutím Služieb, ako aj náklady, ktoré má alebo by mal Zhotoviteľ vynaložiť na to, aby bolo Dielo vykonané a Služby poskytnuté riadne a včas, ako aj ďalšie náklady Zhotoviteľa na plnenie zmluvných povinností v tejto Zmluve spomenutých alebo ňou predpokladaných, ako aj náklady súvisiace s Vykonávaním Diela alebo s poskytovaním Služieb, ktoré Zmluva výslovne nespomína, ale ktoré Zhotoviteľ vynaloží v súvislosti s uzatvorením Zmluvy alebo po jej uzatvorení, vrátane nákladov, ktoré v čase jej uzatvorenia Zhotoviteľ nepredvídal, ale sú podľa okolností v súlade s obchodnými (a trhovými) zvyklosťami potrebné na riadne a včasné vykonanie Diela a/alebo na poskytnutie Služieb.

(b) Cena pozostáva z ceny za Dielo, z ceny za Podporu, ceny za Prevádzku a ceny za Exit službu.

(c) V cene za Dielo je zahrnutá aj odmena za udelenie licencie podľa bodu 7.2. Zhotoviteľ potvrdzuje, že odmena za udelenie licencie Objednávateľovi na základe tejto Zmluvy zodpovedá zmluvne dohodnutým spôsobom použitia Diela, zodpovedá očakávanému ekonomickému zhodnoteniu Diela, v prípade pochybností je jednoznačne proporcionálna k tvorivému podielu fyzických osôb, ktoré sa tvorivo podieľali na Diele (autorov), zodpovedá dohodnutému rozsahu, účelu a času použitia Diela a je uhrádzaná ako jednorazová. V prípade potreby určiť výšku licencie sa Zmluvné strany dohodli, že odmena za udelenie licencie je 10 % z dohodnutej ceny za Dielo.

(d) Priame aj nepriame náklady spojené s Vykonávaním Diela a poskytovaním Služieb, ak takéto Zhotoviteľovi vzniknú (napr. náklady na pracovné cesty zamestnancov Zhotoviteľa, telekomunikačné náklady, náklady na konzultačné a poradenské služby, správne a iné poplatky), sú zohľadnené v cene za Dielo/za príslušnú Službu.

**12.2 Výška ceny**

(a) Cena s obsahom podľa bodu 12.1 bola Zmluvnými stranami dohodnutá v súlade so Zákonom o cenách a v súlade s cenovou ponukou Zhotoviteľa vo Verejnom obstarávaní, ktorá tvorí prílohu č. 2.

**(b)** **Cena za Dielo** je dohodnutá nasledovne:

Cena za Dielo bez DPH [.] EUR

DPH 23 % [.] EUR

**Cena za Dielo s DPH [**.**] EUR**

*(slovom: [*□*] eur vrátane DPH)*

(ďalej len ako „**cena za Dielo**“), pričom bude uhradená v troch splátkach nasledovne:

1. prvá časť ceny za Dielo je dohodnutá Zmluvnými stranami vo výške **50 %** z ceny za Dielo, t. j. vo výške **[**.**]** EUR bez DPH resp. **[**.**] s DPH** *(slovom: [*.*] eur vrátane DPH)*, pričom Zhotoviteľovi vznikne nárok na jej úhradu po prevzatí návrhu riešenia Systému Objednávateľom, na základe faktúry vystavenej v súlade so Zmluvou, ktorej prílohou bude riadne vyhotovený a podpísaný čiastkový Akceptačný protokol k návrhu Riešenia Systému;
2. druhá časť ceny za Dielo je dohodnutá Zmluvnými stranami vo výške **40 %** z ceny za Dielo, t. j. vo výške **[**.**]** EUR bez DPH resp. **[**.**] s DPH** *(slovom: [*.*] eur vrátane DPH)*, pričom Zhotoviteľovi vznikne nárok na jej úhradu po úspešnom UAT Systému, na základe faktúry vystavenej v súlade so Zmluvou, ktorej prílohou bude riadne vyhotovený a podpísaný čiastkový Akceptačný protokol k úspešnému UAT Systému;
3. tretia časť ceny za Dielo je dohodnutá Zmluvnými stranami vo výške **10 %** z ceny za Dielo, t. j. vo výške **[**.**]** EUR bez DPH resp. **[**.**] s DPH** *(slovom: [*.*] eur vrátane DPH)*, pričom Zhotoviteľovi vznikne nárok na jej úhradu po dodaní Systému Akceptačným protokolom, na základe faktúry vystavenej v súlade so Zmluvou, ktorej prílohou bude riadne vyhotovený a podpísaný Akceptačný protokol podľa bodu 6.3 písm. c).

(c) **Cena za služby Prevádzky** bude uhrádzaná ako **paušálna** na základe faktúry vystavenej v súlade so Zmluvou, ktorej prílohou bude reporting riešenia incidentov podľa prílohy č. 5 a report o stave Systému podľa bodu 10.3 písm. b) podbod (x), a to za každý kalendárny mesiac poskytovania služieb Prevádzky v nasledovnej výške:

Cena za Prevádzku bez DPH/mesačne [.] EUR

DPH 23 % [.] EUR

**Cena za Prevádzku s DPH/mesačne [**.**]** **EUR**

*(slovom: [*.*] eur vrátane DPH).*

(d) **Cena za služby Podpory** bude uhrádzaná ako paušálna pre rozsah dohodnutý v bode 10. 4 písm. c) podbod (i) na základe faktúry vystavenej a doručenej v súlade so Zmluvou, a to za každý mesiac poskytovania služieb Podpory, ktorej prílohou bude evidencia o poskytnutých službách Podpory podľa prílohy č. 5 schválená Objednávateľom, v nasledovnej výške:

Cena za Podporu bez DPH/mesačne [.] EUR

DPH 23 % [.] EUR

**Cena za Podporu s DPH/mesačne [**.**] EUR**

*(slovom: [*.*] eur vrátane DPH).*

Ak požiadavky Objednávateľa na služby Podpory presiahli rozsah dohodnutý v prvej vete bodu 10. 4 písm. c) podbod (i), Objednávateľ uhradí Zhotoviteľovi za každú ďalšiu Človekohodinu prevyšujúcu dohodnutý objem služieb Podpory podľa prvej vety bodu 10. 4 písm. c) podbod (i) cenu za dodané služby Podpory v nasledovnej výške:

1 Človekohodina Podpory bez DPH [.] EUR

DPH 23 % [.] EUR

1 Človekohodina Podpory s DPH **[**.**]** **EUR**

*(slovom: [*.*] eur vrátane DPH);*

pričom však platí, že Objednávateľ nie je povinný uhradiť Zhotoviteľovi cenu za také služby Podpory, ktorých rozsah prekročil dohodnutý rozsah 1000 Človekohodín za kalendárny rok poskytovania služieb Podpory a Zhotoviteľ sa ich úhrady nemôže domáhať zo žiadneho titulu, a to ani z titulu bezdôvodného obohatenia Objednávateľa;

pričom nárok na úhradu ceny za poskytnuté služby Podpory, ak rozsah poskytnutých služieb v kalendárnom mesiaci prekročil rozsah dohodnutý v prvej vete bodu 10. 4 písm. c) podbod (i), vznikne Zhotoviteľovi výlučne v rozsahu určenom na základe evidencie o poskytnutých službách Podpory podľa prílohy č. 5 schválenej Objednávateľom, ktorá bude prílohou príslušnej faktúry.

Zmluvné strany sa súčasne dohodli, že ak z každoročného sumárneho výkazu čerpania Človekohodín za poskytovanie služieb Podpory podľa bodu 10.4 písm. c) podbod (ii) vyplynie, že Objednávateľ v príslušnom kalendárnom roku poskytovania služieb Podpory nevyčerpal za každý kalendárny mesiac poskytovania služieb Podpory v príslušnom kalendárnom roku v priemere 60 Človekohodín za každý kalendárny mesiac, Zhotoviteľ na nevyčerpané Človekohodiny v paušáli vystaví dobropis, ktorý doručí Objednávateľovi na dohodnutú adresu pre elektronické doručovanie faktúr najneskôr do 15 dní od skončenia príslušného kalendárneho roka, na základe ktorého vráti Objednávateľovi sumu rovnajúcu sa súčinu takýchto nevyčerpaných Človekohodín a vyššie dohodnutej ceny za Človekohodinu služby Podpory s DPH, so splatnosťou 15 dní odo dňa doručenia faktúry.

(e) **Cena za Exit službu** bude uhrádzaná za každý mesiac poskytnutia služieb Exit služby a je dohodnutá Zmluvnými stranami ako maximálna vo výške:

1 Človekohodina Exit služby bez DPH [.] EUR

DPH 23 % [.] EUR

1 Človekohodina Exit služby s DPH[.] **EUR**

*(slovom: [*.*] eur vrátane DPH);*

pričom Zhotoviteľovi vznikne nárok na úhradu ceny na základe faktúry vystavenej a doručenej v súlade so Zmluvou za každý mesiac, v ktorom boli služby Exit služby Objednávateľovi poskytnuté, prílohou ktorej bude evidencia o poskytnutých službách Exit služby podľa prílohy č. 5 schválená Objednávateľom.

(f) Ak sa počas trvania Zmluvy zmení zákonom ustanovená sadzba DPH, pri úhrade ceny dohodnutou v tejto Zmluve sa k cene bez DPH sa priráta sadzba DPH podľa aplikovateľných právnych predpisov v čase vzniku nároku Zhotoviteľa na úhradu ceny a výška ktorejkoľvek dotknutej ceny podľa bodu 12.2 sa o takto zmenenú sadzbu DPH zníži alebo zvýši; o zmene výšky ceny vyvolanej zmenou zákonom ustanovenej sadzby DPH nie je medzi Zmluvnými stranami potrebné uzatvárať dodatok.

(g) Ak z kontroly akejkoľvek prílohy faktúry podľa tohto bodu bude akokoľvek vyplývať, že dotknutá Služba, za ktorej dodanie Zhotoviteľ požaduje úhradu ceny, nebola v skutočnosti dodaná alebo nebola dodaná riadne a včas alebo nebola dodaná v rozsahu uvedenom vo faktúre ako výzve Zhotoviteľa na plnenie, Zhotoviteľovi nevzniká nárok na úhradu dotknutej položky. Ak napriek tomu k takejto úhrade zo strany Objednávateľa došlo, Zhotoviteľ sa zaväzuje vrátiť Objednávateľovi vyčíslenú sumu bezdôvodného obohatenia bez zbytočného odkladu bezodkladne po tom, ako ho na to Objednávateľ vyzve, najneskôr však v lehote uvedenej vo výzve Objednávateľa.

**12.3** **Fakturačné podmienky**

(a) Podkladom pre úhradu ktorejkoľvek splátky ceny za Dielo alebo Služby bude faktúra vystavená Zhotoviteľom a doručená elektronicky na adresu elektronickej pošty Objednávateľa: [faktury@bbsk.sk](mailto:%20faktury@bbsk.sk). Informáciu o odoslaní faktúry, vrátane kópie faktúry a jej príloh, zašle Zhotoviteľ vždy aj na adresu Kontaktných osôb Objednávateľa pre zmluvné záležitosti.

(b) Každá faktúra musí obsahovať všetky náležitosti účtovného/daňového dokladu podľa § 10 Zákona o účtovníctve a § 74 Zákona o DPH a musí spĺňať všetky požiadavky na elektronickú formu faktúry, najmä požiadavku vierohodnosti, neporušenosti obsahu a čitateľnosti. Okrem údajov určených v zmysle právnych predpisov musí každá faktúra obsahovať (i) číslo tejto Zmluvy pridelené Objednávateľom a dátum uzatvorenia Zmluvy; (ii) označenie Zmluvných strán v rozsahu názov/obchodné meno, IČO, DIČ, IČ DPH (ak je pridelené), (iii) deň vystavenia faktúry; (iv) lehotu splatnosti faktúry podľa Zmluvy; (v) výšku fakturovanej časti Ceny s DPH, (vi) označenie peňažného ústavu a číslo účtu Zhotoviteľa; (vii) podpis osoby oprávnenej vystaviť faktúru za Zhotoviteľa.

(c) Zhotoviteľ je/nie je v čase uzatvorenia Zmluvy platiteľom dane z pridanej hodnoty. Ak sa v počas trvania Zmluvy Zhotoviteľ deregistruje/zaregistruje ako platiteľ DPH, je povinný to Objednávateľovi bezodkladne oznámiť. Ak sa Zhotoviteľ, ktorý v čase podpisu tejto Zmluvy nebol platiteľom DPH a v priebehu plnenia Zmluvy, stane platiteľom DPH, nemá nárok na zvýšenie žiadnej ceny dohodnutej v Zmluve o DPH.

(d) Ak budú v doručenej faktúre uvedené nesprávne údaje alebo nebude obsahovať a spĺňať všetky právnymi predpismi predpísané alebo Zmluvou dohodnuté náležitosti a podmienky, alebo k nej nebudú pripojené všetky prílohy požadované Zmluvou, je to **dôvod na odmietnutie faktúry** a jej **vrátenie na prepracovanie**; v takom prípade sa rozumie, že Objednávateľ nie je v omeškaní s úhradou faktúry. Vo vrátenej faktúre vyznačí Objednávateľ dôvod jej vrátenia. Lehota splatnosti faktúry začne v takom prípade plynúť až po dni doručenia opravenej faktúry Objednávateľovi na na to určenú adresu elektronickej pošty Objednávateľa v zmysle Zmluvy.

(e) Každá faktúra musí obsahovať **aspoň** **30-dňovú lehotu splatnosti**. Lehota splatnosti faktúry začne plynúť dňom nasledujúcim po doručení faktúry Objednávateľovi. Ak posledný deň lehoty splatnosti faktúry pripadne na sobotu, nedeľu alebo iný deň pracovného pokoja, faktúra bude splatná v najbližší nasledujúci pracovný deň.

(f) Ak je ktorákoľvek zo Zmluvných strán v omeškaní s úhradou peňažného záväzku vzniknutého na základe Zmluvy, druhá Zmluvná strana si môže voči povinnej Zmluvnej strane uplatniť úrok z omeškania vo výške podľa § 369 ods. 2 Obchodného zákonníka.

**12.4 Platobné podmienky**

(a) Objednávateľ neposkytne Zhotoviteľovi **žiadne preddavky**.

(b) Objednávateľ uskutoční platby na úhradu ceny bezhotovostným prevodom v prospech bankového účtu Zhotoviteľa uvedeného v záhlaví Zmluvy.

(c) Za deň splnenia peňažného záväzku Objednávateľa sa považuje deň pripísania dlžnej sumy z účtu Objednávateľa na účet Zhotoviteľa. Ak Zhotoviteľ zmení účet uvedený v Zmluve a postupom súladným so Zmluvou nevyrozumie Objednávateľa o zmene účtu, alebo ak sú v záhlaví Zmluvy uvedené nesprávne alebo neúplné údaje týkajúce sa banky alebo bankového účtu, faktúra sa považuje za uhradenú dňom odpísania dlžnej sumy z účtu Objednávateľa bez ohľadu na to, či bude dlžná suma skutočne pripísaná na účet Zhotoviteľa.

(d) Ak bude Zhotoviteľ v zmysle § 69 ods. 14 Zákona o DPH zverejnený v zozname platiteľov DPH, u ktorých nastali dôvody na zrušenie registrácie v zmysle § 81 ods. 3 písm. b) Zákona o DPH vedenom Finančným riaditeľstvom Slovenskej republiky, je Objednávateľ oprávnený po zverejnení Zhotoviteľa v takomto zozname zadržať sumu vo výške zodpovedajúcej DPH, za ktorú má v zmysle § 69b Zákona o DPH ručiť Objednávateľ. Takto zadržaná suma bude buď Objednávateľom na výzvu príslušného daňového úradu uhradená v zmysle § 69b Zákona o DPH alebo bude zhotoviteľovi uvoľnená najneskôr deň nasledujúci po dni predloženia:

* 1. originálu písomného potvrdenia príslušného daňového úradu, že Zhotoviteľ ako daňový subjekt nemá nedoplatok na DPH, pričom takéto potvrdenie nesmie byť staršie ako 3 dni, a
  2. preukázania skutočnosti, že Zhotoviteľ nie je uvedený v zozname platiteľov DPH, u ktorých nastali dôvody na zrušenie registrácie v zmysle § 81 ods. 3 písm. b) Zákona o DPH.

(e) Objednávateľ je oprávnený započítať akúkoľvek svoju i nesplatnú pohľadávku, ktorú má voči Zhotoviteľovi, s pohľadávkou, i nesplatnou, ktorá vznikne z tejto Zmluvy Zhotoviteľovi voči Objednávateľovi. Započítanie pohľadávok môže Objednávateľ uplatniť pri úhrade faktúry Zhotoviteľa. Zmluvné strany sa dohodli, v rozsahu v akom to právne predpisy pripúšťajú, že vylučujú právo Zhotoviteľa započítať akúkoľvek jeho pohľadávku voči Objednávateľovi oproti akejkoľvek pohľadávke Objednávateľa.

**13** **POŽIADAVKY NA KYBERNETICKÚ BEZPEČNOSŤ**

13.1 Zhotoviteľ je pri plnení povinností podľa Zmluvy počas celej doby trvania Zmluvy povinný:

(a) prijať a dodržiavať bezpečnostné opatrenia a notifikačné povinnosti na úseku kybernetickej bezpečnosti, podľa Zákona o KB a Vyhlášky NBÚ.

(b) dodržiavať a riadiť sa vnútornými predpismi Objednávateľa, ktoré upravujú bezpečnostné opatrenia a notifikačné povinnosti na úseku kybernetickej bezpečnosti.

(c) v prípade, ak v súlade s bodom 10 Zmluvu plní aj subdodávateľsky, je povinný všetkým svojim subdodávateľom preukázateľne písomne uložiť rovnaké povinnosti týkajúce sa aplikácie bezpečnostných opatrení a hlásenia kybernetických bezpečnostných incidentov, ako sú ďalej ustanovené v tomto bode 13 alebo inde v Zmluve.

(d) viesť a do 10 dní odo Dňa účinnosti Objednávateľovi predložiť menný zoznam svojich pracovných rolí, ktoré majú mať v zmysle Zmluvy prístup k informáciám a údajom Objednávateľa, pričom je povinný bezodkladne Objednávateľovi oznamovať každú zmenu tomto zozname.

13.2 Zhotoviteľ je povinný v rámci prevencie kybernetických bezpečnostných incidentov (ďalej len ako „**KBI**“), ktoré by mohli mať potenciálny nepriaznivý vplyv na kybernetickú bezpečnosť sietí a informačných systémov Objednávateľa:

(a) zabezpečiť vlastnú kybernetickú bezpečnosť tak, aby prostredníctvom Zhotoviteľa nebolo možné zasiahnuť siete a informačné systémy Objednávateľa;

(b) sledovať výstrahy a varovania a ďalšie informácie slúžiace na minimalizovanie, odvrátenie alebo nápravu následkov KBI všeobecne;

(c) sledovať hrozby, ktoré by mohli mať potenciálny nepriaznivý vplyv na základnú službu Objednávateľa;

(d) predchádzať vzniku KBI;

(e) systematicky získavať (monitorovať a detegovať), sústreďovať (evidovať), analyzovať a vyhodnocovať informácie o KBI;

(f) prijímať od Objednávateľa varovania pred KBI a vykonávať preventívne opatrenia potrebné na odvrátenie hrozieb, ktoré by mohli mať potenciálny nepriaznivý vplyv na základnú službu Objednávateľa,

(g) zasielať Objednávateľovi včasné varovania pred KBI, o ktorých sa dozvie z vlastnej činnosti,

(h) spolupracovať s Objednávateľom pri zabezpečovaní kybernetickej bezpečnosti sietí a informačných systémov Objednávateľa.

13.3 Zhotoviteľ je povinný stanoviť postupy plnenia svojich povinností v bezpečnostnej dokumentácii, ktorá musí byť aktuálna a musí zodpovedať aktuálnemu stavu; bezpečnostnú dokumentáciu je na požiadanie povinný predložiť Objednávateľovi na nahliadnutie a zhotovenie kópií.

13.4 Zhotoviteľ je povinný prijať a dodržiavať všeobecné bezpečnostné opatrenia podľa STN 150/IEC 27001:2022 (Informačné technológie. Bezpečnostné metódy. Pravidlá dobrej praxe riadenia informačnej bezpečnosti.)/STN EN ISO/IEC 27001:2023 v rozsahu špecifikovanom vo vnútorných predpisoch Objednávateľa, ktoré upravujú bezpečnostné opatrenia a notifikačné povinnosti na úseku kybernetickej bezpečnosti.

13.5 Zhotoviteľ je povinný prijať a dodržiavať bezpečnostné opatrenia v oblastiach podľa § 20 ods. 3 písm. e) f), h), j) a k) Zákona o KB v rozsahu podľa § 8, 10, 12, 14 a 15 Vyhlášky NBÚ a v rozsahu špecifikovanom vo vnútorných predpisoch Objednávateľa, ktoré upravujú bezpečnostné opatrenia a notifikačné povinnosti na úseku kybernetickej bezpečnosti.

**13.6 Hlásenie kybernetických incidentov**

Zhotoviteľ je povinný bezodkladne hlásiť a informovať Kontaktnú osobu Objednávateľa pre kybernetickú bezpečnosť o každom podozrení na KBI a o všetkých skutočnostiach majúcich vplyv na zabezpečovanie kybernetickej bezpečnosti. Hlásenie o KBI musí obsahovať najmä informácie:

(i) osoba nahlasovateľa KBI v rozsahu jej identifikačných údajov a kontaktných údajov,

(ii) popis KBI, a to:

* + 1. časové údaje priebehu KBI;
    2. opis priebehu KBI;
    3. rozsah vzniknutých škôd z dôvodu KBI;

(iii) o službe zasiahnutej KBI, a to konkrétny popis všetkých zasiahnutých aktív a vplyv KBI na poskytovanú službu,

(iv) o riešení KBI, a to stav riešenia kybernetického bezpečnostného incidentu, vykonané nápravné opatrenia a popis následkov KBI.

13.7 Pri riešení KBI je Zhotoviteľ povinný spolupracovať s Objednávateľom, Národným bezpečnostným úradom a na tento účel sa zaväzuje poskytnúť im potrebnú súčinnosť a všetky získané informácie, ktoré by mohli byť dôležité pre riešenie KBI.

13.8 Zhotoviteľ je povinný v čase KBI zabezpečiť dôkazy, ktoré budú slúžiť na objasnenie vzniku a riešenia KBI. Zhotoviteľ je povinný oznámiť Objednávateľovi skutočnosti, že v súvislosti s KBI mohlo dôjsť k spáchaniu trestného činu.

13.9 Po vyriešení KBI je Zhotoviteľ povinný predložiť Objednávateľovi návrh opatrení na zabránenie pokračovania, šírenia a opakovaného výskytu identického alebo podobného KBI.

**13.10 Audit kybernetickej bezpečnosti**

1. Objednávateľ je oprávnený vykonať u Zhotoviteľa audit alebo kontrolu, zameranú na overenie plnenia povinností Zhotoviteľa podľa ustanovení tohto bodu 13 a efektívnosti ich plnenia, najmä na overenie technického, technologického a personálneho vybavenia Zhotoviteľa na plnenie úloh na úseku kybernetickej bezpečnosti, ako aj nastavenie procesov, rolí a technológií v organizačnej, personálnej a technickej oblasti u Zhotoviteľa pre plnenie predmetu ustanovení tohto bodu 13.
2. Objednávateľ môže audit u Zhotoviteľa realizovať sám alebo prostredníctvom tretej osoby; v takom prípade práva a povinnosti Objednávateľa pri výkone auditu realizuje Objednávateľom poverená tretia osoba.
3. Objednávateľ informuje o termíne vykonania auditu alebo kontroly Zhotoviteľa oznámením doručeným Zhotoviteľovi aspoň 60 dní pred termínom začatia výkonu auditu alebo kontroly.
4. Zhotoviteľ je povinný bez zbytočného odkladu termín auditu alebo kontroly potvrdiť alebo navrhnúť iný termín tak, aby sa audit alebo kontrola uskutočnili najneskôr do 15 dní odo dňa zaslania oznámenia podľa písm. c) tohto bodu. Pokiaľ Zhotoviteľ termín auditu alebo kontroly nepotvrdí, má sa za to, že s termínom súhlasí.
5. Zhotoviteľ je povinný pri audite spolupracovať s Objednávateľom a sprístupniť mu svoje priestory, dokumentáciu a technické a technologické vybavenie, ktoré súvisia s plnením úloh na úseku kybernetickej bezpečnosti podľa Zmluvy.
6. Prípadné nedostatky zistené auditom alebo kontrolou je Zhotoviteľ povinný odstrániť bez zbytočného odkladu, najneskôr však v lehote 60 dní odo dňa oboznámenia sa s výsledkom auditu alebo kontroly.
7. Náklady, ktoré preukázateľne v súvislosti s auditom alebo kontrolou vzniknú Zhotoviteľovi a ktoré Zhotoviteľ riadne predloží účtovným dokladom, znáša Objednávateľ. V prípade, ak v dôsledku auditu alebo kontroly dôjde k ohrozeniu alebo prerušeniu prevádzky Zhotoviteľa, prípadne k inej škode, Objednávateľ znáša všetky náklady s tým spojené.
8. Objednávateľ je povinný zachovávať mlčanlivosť o okolnostiach, o ktorých sa dozvie pri výkone auditu a ktoré nie sú verejne známe.

**14. ĎALŠIE PRÁVA A POVINNOSTI**

**14.1 Zásada výrazne nenarušiť**

Zhotoviteľ s odbornou starostlivosťou zabezpečí Vykonávanie Diela a vykoná Dielo tak, aby bolo maximálne možnom súlade so zásadou „nespôsobovať významnú škodu“, najmä nesmie Dielo ani žiadna jeho časť alebo jeho použitie na účel podľa bodu 3.1 výrazne narušiť žiaden z environmentálnych cieľov uvedených v čl. 17 Nariadenia; v rovnakej kvalite sa Zhotoviteľ zaväzuje poskytovať Objednávateľovi Služby.

**14.2 Nulová tolerancia korupcie**

(a) Zhotoviteľ sa zaväzuje dodržiavať všetky aplikovateľné všeobecne záväzné právne predpisy vzťahujúce sa k zákazu korupcie a korupčného správania, pričom sa Zhotoviteľ najmä, nie však výlučne (i) zdrží akejkoľvek formy korupcie a korupčného správania v súvislosti s plnením podľa Zmluvy alebo akéhokoľvek správania, ktoré môže vyvolať pochybnosti o tom, že sa korupcie zdržiava; (ii) zaväzuje poskytnúť Objednávateľovi alebo akémukoľvek orgánu verejnej správy oprávnenému na to v zmysle uplatniteľných všeobecne záväzných právnych predpisov plnú a bezodkladnú súčinnosť; (iii) zaväzuje bezodkladne oznámiť Objednávateľovi akékoľvek podozrenie z korupčného správania súvisiaceho s realizáciou Zmluvy a poskytne súčinnosť pri preskúmavaní tohto oznámenia; (iv) vyhlasuje, že nemá a nebude mať žiadne prepojenie so žiadnou osobou pôsobiacou v rámci osoby Objednávateľa, najmä so štatutárnym orgánom Objednávateľa alebo jemu blízkou osobou a žiadnou Kontaktnou osobou Objednávateľa alebo jej blízkou osobou, ak by ktorákoľvek z nich mohla pre Zhotoviteľa priaznivo ovplyvniť uzatvorenie Zmluvy alebo spôsob realizácie práv a povinností Objednávateľa podľa Zmluvy.

(b) Zhotoviteľ sa zaväzuje bezodkladne, najneskôr do 5 pracovných dní, písomne Objednávateľa informovať o vznesení akéhokoľvek obvinenia voči štatutárnemu zástupcovi Zhotoviteľa alebo voči jeho zamestnancovi, bez ohľadu na jeho právnu kvalifikáciu, ak takéto obvinenie môže súvisieť s plnením Zmluvy. Zhotoviteľ sa zaväzuje bezodkladne, najneskôr do 5 pracovných dní, písomne Objednávateľa informovať o vznesení akéhokoľvek obvinenia voči Zhotoviteľovi.

(c) Podrobnosti o vnútornom systéme vybavovania oznámení o protispoločenskej činnosti sú dostupné na webovom sídle BBSK: <https://www.bbsk.sk/podavanie-oznameni-o-protispolocenskej-cinnosti>.

**14.3 Uplatňovanie medzinárodných sankcií**

(a) Zhotoviteľ vyhlasuje, že ku dňu uzatvorenia Zmluvy nie je osobou podľa článku 5k Nariadenia o reštriktívnych opatreniach a že takouto osobou nie je ani žiadny subdodávateľ, alebo dodávateľ Zhotoviteľa, ani žiadny subjekt, ktorých kapacity sa využívajú v zmysle smerníc Európskeho parlamentu a Rady č. 2014/23/EÚ, č. 2014/24/EÚ, č. 2014/25/EÚ a č. 2009/81/ES, ak na nich pripadá viac ako 10 % z hodnoty plnenia predmetu Zmluvy.

(b) Zhotoviteľ vyhlasuje, že plnenie predmetu tejto Zmluvy nie je v rozpore so Zákonom o vykonávaní medzinárodných sankcií, a teda najmä neporušuje akúkoľvek medzinárodnú sankciu upravenú v akomkoľvek predpise o medzinárodnej sankcii podľa § 2 písm. b) Zákona o vykonávaní medzinárodných sankcií.

**14.4 Zákaz nelegálneho zamestnávania a plnenie záväzkov**

(a) Zhotoviteľ sa zaväzuje že zamestnanci Zhotoviteľa, osoby jeho dodávateľov, ako aj zamestnanci dodávateľov Zhotoviteľa vykonávajúci Dielo podľa Zmluvy alebo poskytujúce Služby alebo osoby na Zmluve inak participujúce, nebudú zamestnané nelegálne a nebudú vykonávať nelegálnu prácu. Ak bude Zhotoviteľ uskutočňovať Vykonávanie Diela alebo poskytovať Služby prostredníctvom subdodávateľov, zaväzuje sa pred uzatvorením zmluvy a počas trvania zmluvy s každým z nich overiť a pravidelne overovať, že žiaden zo subdodávateľov neporušuje zákaz nelegálneho zamestnávania v zmysle ustanovení Zákona o nelegálnom zamestnávaní.

(b) Zhotoviteľ sa zaväzuje plniť svoje záväzky súvisiace s Dielom a Službami voči svojim zamestnancom a/alebo dodávateľom riadne a včas.

**14.5 Register partnerov verejného sektora**

Zhotoviteľ sa zaväzuje byť riadne zapísaný v registri partnerov verejného sektora po celú dobu trvania Zmluvy, ak mu taká povinnosť vyplýva zo Zákona o RPVS alebo iného aplikovateľného právneho predpisu. Pre účely tohto bodu Zmluvy rovnako ako akýchkoľvek iných ustanovení Zmluvy referujúcich na Zákon o RPVS sa rozumie, že riadnym zápisom sa rozumie pravdivý zápis všetkých údajov do registra partnerov verejného sektora v rozsahu požadovanom zákonom a zápis, z ktorého tiež vyplýva riadne splnenie povinnosti overovať identifikáciu konečného užívateľa výhod v zmysle § 11 Zákona o RPVS.

**14.6 Konečný užívateľ výhod**

Ak Zhotoviteľ alebo niektorý zo subdodávateľov Zhotoviteľa nemá povinnosť zapisovať sa do registra partnerov podľa Zákona o RPVS alebo iného aplikovateľného právneho predpisu, zaväzuje sa Objednávateľovi poskytnúť informáciu o konečnom užívateľovi výhod Zhotoviteľa a každého zo subdodávateľov doručiť Objednávateľovi do 3 pracovných dní odo dňa, v ktorom ho Objednávateľ na poskytnutie informácie vyzve. Súčinnosť v zmysle tohto bodu poskytne Zhotoviteľ na svoje náklady, pričom záväzky Zhotoviteľa podľa tohto bodu trvajú aj po zániku Zmluvy z akéhokoľvek dôvodu.

**14.7 Kontrola**

(a) Zhotoviteľ sa týmto zaväzuje strpieť výkon kontroly zo strany Objednávateľa pred, počas aj po dodaní Diela alebo poskytnutí Služieb a poskytnúť Objednávateľovi alebo iným osobám určeným Objednávateľom pri vykonávaní prípadných kontrol v tejto súvislosti plnú a bezodkladnú súčinnosť. Za týmto účelom na vyžiadanie Objednávateľa Zhotoviteľ predloží Objednávateľovi aj akúkoľvek s Dielom a/alebo Službami súvisiacu dokumentáciu, príkladmo (i) uzatvorené subdodávateľské zmluvy, na čo subdodávateľov Zhotoviteľ zmluvne upozorní a zabezpečí, že sa v takomto rozsahu na takúto situáciu nebude v zmluvách s dodávateľmi vzťahovať záväzok mlčanlivosti, ak by aj bol platne dohodnutý a (ii) subdodávateľské oprávnenia, licencie, certifikáty, a pod. Ak Objednávateľ nebude požadovať osvedčené kópie takýchto dokumentov, postačí ich predloženie vo forme kópie bez osvedčenia.

(b) Zhotoviteľ berie na vedomie, že táto Zmluva podlieha kontrole nakladania s prostriedkami a majetkom Objednávateľa a kontrole na to oprávnených osôb v dôsledku uzatvorenej Zmluvy o poskytnutí prostriedkov mechanizmu. Za týmto účelom môžu príslušné orgány kontroly podľa osobitných právnych predpisov (napr. Najvyšší kontrolný úrad SR, Hlavný kontrolór Banskobystrického samosprávneho kraja a jeho útvar) požadovať od Objednávateľa alebo Zhotoviteľa údaje, dokumenty alebo vysvetlenia súvisiace s plnením podľa Zmluvy. Ak bude na účely poskytnutia súčinnosti Objednávateľa pri výkone kontroly podľa tohto bodu požadovať Objednávateľ súčinnosť Zhotoviteľa, Zhotoviteľ sa ju zaväzuje v rozsahu, v akom je to nevyhnutné pre vykonávanú kontrolu, poskytnúť Objednávateľovi, a to v plnom rozsahu a bezodkladne, na písomnú výzvu Objednávateľa; Zhotoviteľ na tento účel Objednávateľovi poskytne najmä zmluvy, faktúry, iné písomnosti a ich zdôvodnenia/vysvetlenia.

(c) Súčinnosť v zmysle tohto bodu poskytne Zhotoviteľ na svoje náklady, pričom záväzky Zhotoviteľa podľa tohto bodu trvajú aj po zániku Zmluvy z akéhokoľvek dôvodu.

**14.8** **Zákon o slobode informácií**

Zhotoviteľ berie na vedomie, že Zmluva a informácie a plnenia získané na jej základe, prípadne akékoľvek ďalšie súvisiace informácie, môžu podliehať aplikovateľným ustanoveniam Zákona o slobode informácií, a preto tieto môžu podliehať povinnosti Objednávateľa zverejniť ich alebo poskytnúť v súlade s týmto právnym predpisom; Zhotoviteľ berie na vedomie a vopred súhlasí, že Objednávateľ takéto informácie zverejní a/alebo sprístupní v rozsahu povinností a spôsobom vyplývajúcom zo zákona. Na túto skutočnosť Zhotoviteľzmluvne alebo iným vhodným spôsobom upozorní všetky osoby, na základe dodávok od ktorých, alebo na základe spolupráce s ktorými, bude Zhotoviteľ Dielo vykonávať.

**14.9** **Osobné údaje a Dôverné informácie**

(a) Zmluvné strany sa týmto zaväzujú, že budú dodržiavať povinnosti uložené Zmluvným stranám na základe Zákona OOÚ a GDPR. Zmluvné strany sa zaväzujú, že osobné údaje, s ktorými sa na základe Zmluvy oboznámia, nebudú okrem povinností vyplývajúcich z uplatniteľných všeobecne záväzných právnych predpisov nijak zverejňovať, ani ich akoukoľvek formou spracúvať, reprodukovať alebo podávať ich akýmkoľvek tretím neoprávneným osobám. **Bez zbytočného odkladu po Dni účinnosti Zmluvné strany uzatvoria dohodu o podmienkach spracovania osobných údajov**.

(b) Zmluvné strany sa za účelom zabezpečenia ochrany osobných údajov pri spracúvaní osobných údajov podľa tejto Zmluvy a vzájomnej komunikácie zaväzujú prijať technické, organizačné a personálne opatrenia na ochranu osobných údajov, pričom vezmú do úvahy najmä použiteľné technické prostriedky, dôvernosť spracúvaných osobných údajov, ako aj rozsah možných rizík s rôznou pravdepodobnosťou a závažnosťou pre práva a slobody dotknutých osôb.

(c) Ak Zhotoviteľ príde pri plnení tejto Zmluvy do kontaktu s osobnými údajmi, ktoré spracúva Objednávateľ, Zhotoviteľ nesmie v žiadnej forme spracúvať osobné údaje, ktoré sú spracúvané Objednávateľom, najmä ich nesmie poskytnúť žiadnej tretej osobe, zhromažďovať ich, kopírovať ich, zverejňovať ich alebo inak ich akýmkoľvek spôsobom využiť pre akékoľvek vlastné potreby alebo pre akékoľvek potreby tretej osoby, ak nie je v tejto Zmluve výslovne stanovené inak. Bez predchádzajúceho písomného súhlasu Objednávateľa Zhotoviteľ nesmie vynášať z priestorov Objednávateľa žiadne fyzické alebo elektronické nosiče informácií (napr. dokumenty, CD nosiče, USB a pod.) (ďalej len ako „**Nosič informácií**“), ktoré obsahujú osobné údaje spracovávané Objednávateľom a ani vyhotovovať kópie týchto Nosičov informácií.

(d) Zhotoviteľ sa zaväzuje bezodkladne vrátiť Objednávateľovi všetky Nosiče informácií, ktoré obsahujú osobné údaje spracúvané Objednávateľom. V prípade, ak niektorý z Nosičov informácií obsahujúci osobné údaje je potrebný pre plnenie podľa tejto Zmluvy, je Zhotoviteľ povinný vrátiť takýto Nosič informácií bezodkladne po ukončení súvisiacich plnení.

(e) Zhotoviteľ sa zaväzuje dodržiavať povinnosť mlčanlivosti o osobných údajoch, s ktorými príde do kontaktu pri plnení tejto Zmluvy. Povinnosť mlčanlivosti trvá aj po skončení trvania tejto Zmluvy. Na požiadanie Objednávateľa je Zhotoviteľ povinný preukázať splnenie tejto povinnosti. Povinnosť mlčanlivosti neplatí, ak to priamo vyplýva z platných právnych predpisov, pričom v takom prípade je Zhotoviteľ povinný postupovať výlučne v súlade s týmito platnými právnymi predpismi pri zachovaní zásady minimalizácie spracúvania osobných údajov.

(f) Zhotoviteľ sa zaväzuje, že vykoná všetky opatrenia na to, aby jeho zamestnanci a príp. iné spolupracujúce osoby pri plnení tejto Zmluvy dodržiavali povinnosti týkajúce sa ochrany osobných údajov stanovené v GDPR, v Zákone OOÚ a v tejto Zmluve. Zhotoviteľ sa zaväzuje poučiť svojich zamestnancov a príp. iné spolupracujúce osoby, vrátane subdodávateľov, o povinnostiach, ktoré im vyplývajú z GDPR, Zákona OOÚ a tejto Zmluvy a zaviaže ich tieto povinnosti dodržiavať.

(g) Zhotoviteľ je povinný nahradiť Objednávateľovi všetku škodu, ktorú spôsobí dotknutej osobe a/alebo Objednávateľovi v dôsledku nedodržania svojich povinností týkajúcich sa spracúvania osobných údajov, t. j. najmä v prípade, ak Zhotoviteľ nedodrží ustanovenia GDPR a/alebo Zákona OOÚ alebo ak Zhotoviteľ koná nad rámec alebo v rozpore s touto Zmluvou.

(h) Zhotoviteľ berie na vedomie, že akékoľvek sprístupnenie Dôverných informácií bude a/alebo môže mať za následok značné poškodenie Objednávateľa, jeho činností a dobrej povesti a môže ohroziť jeho vzťah s verejnosťou. Zhotoviteľ sa zaväzuje zachovávať mlčanlivosť o všetkých Dôverných informáciách Objednávateľa. Zhotoviteľ nepoužije žiadne z Dôverných informácií na iné účely, ako je uvedené v tejto Zmluve.

(i) Zhotoviteľ Objednávateľovi zodpovedá za každé porušenie povinností zachovávať mlčanlivosť dohodnutých v tejto Zmluve dodávateľmi alebo zmluvnými partnermi Zhotoviteľa alebo blízkymi osobami zamestnancov Zhotoviteľa, štatutárnych orgánov alebo členov štatutárnych orgánov Zhotoviteľa alebo členov kontrolných (dozorných) orgánov Zhotoviteľa.

(j) Všetky Dôverné informácie, ich kópie a výpisy zostávajú alebo sa stávajú počas trvania tejto Zmluvy majetkom Objednávateľa. Všetky poznámky, analýzy, vyhodnotenia, štúdie a interpretácie vyhotovené Zhotoviteľom v jeho mene alebo zástupcami Zhotoviteľa, vcelku alebo sčasti na základe Dôverných informácií, nie sú alebo sa nestanú majetkom Objednávateľa, ale Zhotoviteľ má právo ponechať si takéto poznámky, analýzy, vyhodnotenia, štúdie a interpretácie pri zachovaní mlčanlivosti v súlade s podmienkami tejto Zmluvy.

(k) Objednávateľ má právo odmietnuť poskytnutie Dôverných informácií, ak takéto poskytnutie nebude nevyhnutne potrebné k naplneniu účelu tejto Zmluvy alebo ak by tým porušil záväzok ochrany Dôverných informácií uložený Objednávateľovi zákonom alebo zmluvne.

(l) Žiaden obsah Dôverných informácií nie je možné považovať ako akýkoľvek prísľub, vyhlásenie alebo garanciu poskytnutú Objednávateľom Zhotoviteľovi.

(m) Zhotoviteľ je povinný poskytnúť Objednávateľovi všetku potrebnú súčinnosť nevyhnutnú na odstránenie následkov neoprávnenej manipulácie s Dôvernými informáciami.

(n) Záväzky podľa tohto bodu trvajú aj po zániku Zmluvy z akéhokoľvek dôvodu.

**15 ZMENA ZMLUVY**

**15.1 Dodatky**

Jednotlivé ustanovenia Zmluvy je možné meniť len na základe písomnej dohody Zmluvných strán formou písomných a vzostupne očíslovaných dodatkov k Zmluve, podpísaných Zmluvnými stranami, okrem prípadov, keď je v Zmluve výslovne dohodnutá možnosť zmeniť obsah Zmluvy formou jednostranného písomného oznámenia druhej Zmluvnej strane.

**15.2 Naviac práce**

Ak dospeje pri plnení predmetu Zmluvy ktorákoľvek zo Zmluvných strán k záveru, že na riadne a/alebo včasné vykonanie Diela je potrebné vykonať práce nepredpokladané Zmluvou (ďalej len „**naviac práce**“), takéto práce môže Zhotoviteľ vykonať iba v prípade a iba po tom, ako bude k Zmluve zákonne súladným spôsobom, najmä v súlade so Zákonom o VO, uzatvorený dodatok, ktorý nadobudol účinnosť. Na úhradu akýchkoľvek naviac prác vykonaných v rozpore s predchádzajúcou vetou nemá Zhotoviteľ žiaden právny nárok.

**15.3 Zmeny v obsahu Zmluvy bez potreby uzatvorenia dodatku**

(a) Zmluvné strany sa výslovne dohodli, že na zmenu akýchkoľvek údajov iných než je IČO Zhotoviteľa týkajúcich sa Zmluvných strán uvedených v záhlaví Zmluvy (ak ich dôsledkom nebude zmena v osobe dotknutej Zmluvnej strany) alebo Kontaktných osôb alebo ich údajov alebo Kontaktných údajov alebo na zmenu Administrátorov Systému alebo Kľúčových používateľov Objednávateľa alebo Bankového účtu Objednávateľa alebo Bankového účtu Zhotoviteľa, postačuje jednostranné písomné oznámenie doručené druhej Zmluvnej strane a takáto zmena nevyžaduje prijatie dodatku k Zmluve; účinky takejto zmeny nastanú dňom doručenia oznámenia druhej Zmluvnej strane.

(b) Zmena v osobe Zhotoviteľa v dôsledku právneho nástupníctva (príkladmo z titulu prevodu podniku alebo jeho časti na inú osobu, vkladu podniku alebo jeho časti do základného imania inej osoby, premeny Zhotoviteľa) s predchádzajúcim súhlasom Objednávateľa si nevyžaduje uzatvorenie dodatku k Zmluve.

**16 PREVOD PRÁV A POVINNOSTÍ**

**16.1 Zákaz prevodu práv a povinností**

Ak nie je v Zmluve osobitne dohodnuté inak (postúpenie licencie), každá zo Zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce zo Zmluvy, resp. jej časti, ani jednotlivé pohľadávky, na iný subjekt, bez predchádzajúceho písomného súhlasu druhej Zmluvnej strany, ibaže to táto Zmluva výslovne pripúšťa. V prípade porušenia tejto povinnosti jednou zo Zmluvných strán bude zmluva o prevode (postúpení) zmluvných záväzkov neplatná. Za účelom predídenia akýchkoľvek pochybností, predchádzajúce dve vety sa neuplatnia na akékoľvek majetkové alebo iné nakladanie so Systémom zo strany Objednávateľa predpokladané Zmluvou; Objednávateľ je oprávnený postúpiť licencie, majetkové práva, a pod. k Systému alebo s ním inak nakladať aj bez predchádzajúceho súhlasu Zhotoviteľa.

**16.2 Povolené výnimky**

Bez ohľadu na zákaz podľa bodu 16.1 je povolené, ak Objednávateľ prevedie práva a povinnosti z tejto Zmluvy ako celku, alebo vybrané práva a povinnosti (záväzky/pohľadávky), ak sú oddeliteľné, ako aj postúpi pohľadávky vzniknuté na jej základe, na právnické osoby, ktoré Objednávateľ založil, zriadil, alebo je, resp. v čase prevodu/postúpenia bude, ich jediným spoločníkom alebo akcionárom, a to aj bez predchádzajúceho súhlasu Zhotoviteľa.

**17 kontakty a doručovanie**

**17.1 Korešpondencia**

(a) Korešpondencia sa bude uskutočňovať **v slovenskom jazyku**. Korešpondencia musí mať **písomnú formu.** Všetky ústne pokyny sa musia potvrdiť v písomnej forme v lehote 3 pracovných dní.

(b) Korešpondencia musí byť doručená Zmluvnej strane poštou, elektronickou poštou, osobne alebo expresnou kuriérnou službou na Kontaktné údaje. Zmluvné strany sa dohodli, že na účely realizácie Zmluvy (bežnej výmeny informácií) budú uprednostňovať elektronickú formu komunikácie. Za účelom realizácie doručovania Korešpondencie prostredníctvom elektronickej pošty sa Zmluvné strany zaväzujú riadne a bezodkladne si oznamovať zmenu adries elektronickej pošty na doručovanie Korešpondencie v Kontaktných údajoch a zabezpečiť nastavenie technického vybavenia (e-mailové konto), ktoré bude spĺňať všetky parametre pre splnenie požiadavky týkajúcej sa potvrdenia doručenia elektronickej správy, vrátane pripojených dokumentov; ak to nie je objektívne možné z technických dôvodov, Zmluvná strana, ktorá má tento technický problém, jeho existenciu oznámi druhej Zmluvnej strane, v dôsledku čoho sa na ňu bude aplikovať výnimka z pravidla o momente doručenia uvedená za bodkočiarkou v písm. d) podbod (ii) tohto bodu.

(c) Akékoľvek písomnosti týkajúce sa skončenia trvania tejto Zmluvy budú doručované výlučne prostredníctvom pošty, osobne alebo expresnou kuriérnou službou, na adresu sídiel Zmluvných strán uvedených v Zmluve; tieto písomnosti si budú Zmluvné strany taktiež zasielať na vedomie aj  elektronickou poštou na adresu Kontaktných osôb pre zmluvné záležitosti.

(d) Korešpondencia sa považuje za doručenú v deň doručenia zásielky, pričom:

(i) Ak bola zásielka doručovaná poštou, osobne alebo expresnou kuriérnou službou, Korešpondencia sa považuje za **doručenú dňom jej vrátenia**, a to aj v prípade vrátenia poštovej zásielky ako nedoručenej, bez ohľadu na to, či sa o tom Zmluvná strana nedozvedela, ak sa inak zásielka preukázateľne dostala do dispozície jej adresáta (teda aj v prípade, ak došlo k odopretiu prevzatia zásielky a vrátenia zásielky, s poznámkou „adresát neznámy“).

(ii) V prípade doručovania Korešpondencie prostredníctvom elektronickej pošty sa bude Korešpondencia považovať za doručenú okamihom, v ktorom bude elektronická správa k dispozícii adresátovi na e-mailovom serveri slúžiacom na prijímanie elektronickej pošty, teda **prístupná v elektronickej schránke** Zmluvnej strany, ktorá je adresátom - dispozíciou sa rozumie moment, kedy Zmluvnej strane, ktorá je odosielateľom, dôjde **potvrdenie o úspešnom doručení zásielky**; ak nie je objektívne z technických dôvodov možné nastaviť automatické potvrdenie o úspešnom doručení zásielky, o čom sa Zmluvné strany budú osobitne informovať, Zmluvné strany výslovne súhlasia s tým, že zásielka doručovaná elektronicky bude považovaná za doručenú **momentom odoslania** elektronickej správy Zmluvnou stranou, ak druhá Zmluvná strana nedostala automatickú informáciu o nedoručení elektronickej správy.

**17.2 Kontaktné údaje a Kontaktné osoby**

**(a) Kontaktné údaje Objednávateľa:**

|  |  |
| --- | --- |
| **Adresa sídla** | Banskobystrický samosprávny kraj, Námestie SNP 23, 974 01 Banská Bystrica |
| **Adresa na doručovanie elektronickej pošty** | podatelna@bbsk.sk |

**(b) Kontaktné osoby Objednávateľa:**

|  |  |  |  |
| --- | --- | --- | --- |
| **Meno a priezvisko** | Telefón | E-mail | **Rozsah oprávnenia** |
|  |  |  | Zmluvné záležitosti |
|  |  |  | Technické záležitosti |
|  |  |  | Kybernetická bezpečnosť |
|  |  | faktury@bbsk.sk | Faktúry a platobné záležitosti |

**(c) Kontaktné údaje Zhotoviteľa:**

|  |  |
| --- | --- |
| **Adresa sídla** |  |
| **Adresa na doručovanie elektronickej pošty** |  |

**(d) Kontaktné osoby Zhotoviteľa:**

|  |  |  |  |
| --- | --- | --- | --- |
| **Meno a priezvisko** | Telefón | E-mail | **Rozsah oprávnenia** |
|  |  |  | Zmluvné záležitosti |
|  |  |  | Technické záležitosti |
|  |  |  | Požiadavky na Služby |
|  |  |  | Kybernetická bezpečnosť |
|  |  |  | Hotline |
|  |  |  | Faktúry a platobné záležitosti |

(e) Ak ktorákoľvek Zmluvná strana pre tú istú vec ustanoví viacero Kontaktných osôb, platí, že každá z nich môže konať v rozsahu jej oprávnení v zmysle Zmluvy samostatne.

(f) Za účelom zachovania právnej istoty platí, že Kontaktné osoby Zmluvných strán uvedené vyššie sú určené na **uskutočňovanie vzájomnej výmeny informácií** pri realizácii Zmluvy, nie sú však oprávnené na konanie za Zmluvné strany vo veciach zmien obsahu Zmluvy alebo na úkony, obsahom ktorých je ukončenie Zmluvy, alebo iné právne úkony (napr. uplatnenie zmluvnej pokuty / náhrady škody, a pod.), ibaže by Zmluva výslovne ustanovila inak. V prípade pochybností, kto môže konať v realizačných veciach Zmluvy, ak Zmluva výslovne neurčuje inak, môžu v takýchto veciach konať Kontaktné osoby Zmluvných strán pre zmluvné záležitosti.

**18 ZODPOVEDNOSŤ ZA ŠKODU A ZMLUVNÉ POKUTY**

18.1 Zhotoviteľ zodpovedá za škody, ktoré spôsobí Objednávateľovi porušením svojich zákonných alebo zmluvných povinností alebo svojou činnosťou pri plnení Zmluvy. Žiadna prípadná výhrada, rezervácia, informácia, oznámenie alebo poznámka Zhotoviteľa (disclaimer) v Diele alebo v akejkoľvek dokumentácii s Dielom alebo Službami súvisiacej (vrátane čiastkového Akceptačného protokolu alebo Akceptačného protokolu) alebo akákoľvek iná obdobná komunikácia zo strany Zhotoviteľa pred alebo počas realizácie Zmluvy, a to aj pri poskytovaní Služieb, o tom, že niektorú z jeho zákonných alebo zmluvných povinností nevykoná, nevykonáva, nevykonal alebo ju inak zanedbá, zanedbáva či zanedbal, nezbavuje Zhotoviteľa zodpovednosti podľa tejto Zmluvy, ani žiadnej jeho zákonnej alebo zmluvnej povinnosti alebo záväzku, a to bez ohľadu na to, či sa voči tomu akoukoľvek formou pri alebo po prijatí takéhoto oznámenia Objednávateľ ohradí alebo neohradí.

18.2 Ak Objednávateľovi vznikne pri plnení Zmluvy v súvislosti s činnosťou Zhotoviteľa škoda, Zhotoviteľ sa zaväzuje túto škodu v preukázanom rozsahu nahradiť Objednávateľovi do 10 dní odo dňa doručenia vyúčtovania náhrady škôd.

18.3 Nahrádza sa skutočná škoda, ako aj náklady, ktoré musela dotknutá strana hradiť v súvislosti s uplatňovaním a bránením svojho práva, ako aj náklady súvisiace s minimalizáciou škôd, ak sú nižšie, než škoda, ktorá bola odvrátená. Za náklady v súvislosti s uplatňovaním a bránením práva sa rozumejú aj účelne a rozumne vynaložené náklady na právne poradenstvo a pomoc, ako aj iné s tým súvisiace služby.

18.4 Popri dohode podľa bodu 4.4, v súvislosti s plnením Zmluvy Zmluvné strany predvídajú, že Objednávateľ nemôže spôsobiť Zhotoviteľovi akúkoľvek škodu inú, než škodu vzniknutú omeškaním sa s úhradou ceny za dielo resp. služby, resp. jej príslušnej časti; prípadná výška zodpovednosti Objednávateľa za akúkoľvek škodu spôsobenú Zhotoviteľovi na základe tejto Zmluvy (vrátane ušlého zisku a úhrady nákladov, ktoré Zhotoviteľ vynaložil v dôsledku porušenia povinnosti Objednávateľa) v súvislosti s omeškaním plnenia peňažných záväzkov Objednávateľa je preto v nadväznosti na § 379 Obchodného zákonníka limitovaná úrokmi z omeškania, na ktoré je Zhotoviteľ oprávnený v zmysle bodu 12.3 písm. f).

18.5 Zmluvné strany sa dohodli na nasledovných zmluvných pokutách:

(a) Ak je Zhotoviteľ v omeškaní s vykonaním a/alebo odovzdaním Diela alebo ktorejkoľvek časti Diela v Termíne (s plnením míľnika), má Objednávateľ právo uplatniť si voči Zhotoviteľovi zmluvnú pokutu vo výške 0,5 % z ceny za Dielo bez DPH za každý, hoci len začatý deň omeškania.

(b) Ak Zhotoviteľ neodstráni alebo inak vhodne nenapraví vady Diela spôsobom a/alebo v lehote podľa bodu 8.6 písm. a), má Objednávateľ právo uplatniť si voči Zhotoviteľovi zmluvnú pokutu vo výške 0,1 % z ceny za Dielo bez DPH za každý, hoci len začatý deň omeškania, a to až do odstránenia reklamovaných vád.

(c) Ak Zhotoviteľ neuhradí náklady Objednávateľa na odstránenie vád podľa bodu 8.6 písm. c) v lehote určenej vo výzve Objednávateľa, má Objednávateľ právo uplatniť si voči Zhotoviteľovi zmluvnú pokutu vo výške 0,1 % zo sumy vyčíslených nákladov Objednávateľa bez DPH za každý, hoci len začatý deň omeškania, a to až do uhradenia.

(d) Ak Zhotoviteľ riadne nevysporiada práva tretích osôb v zmysle bodu 5.3 písm. a) resp. v zmysle bodu 7, má Objednávateľ právo uplatniť si voči Zhotoviteľovi zmluvnú pokutu vo výške 10 % z ceny za Dielo bez DPH za každé jednotlivé zistenie, a to aj opakovane. Objednávateľ je oprávnený uplatniť si voči Zhotoviteľovi takto dohodnutú zmluvnú pokutu aj v prípade, ak bude porušenie povinnosti Zhotoviteľa vysporiadať práva tretích osôb v zmysle bodu 5.3 písm. a) resp. bodu 7 zistené až po zániku Zmluvy, bez ohľadu na spôsob jej zániku, najviac však po dobu 3 rokov odo dňa skončenia Doby poskytovania Služieb.

(e) Ak Zhotoviteľ nesplní ktorúkoľvek jeho povinnosť alebo poruší akýkoľvek záväzok podľa bodu 14.1 až 14.8, má Objednávateľ právo uplatniť si voči Zhotoviteľovi zmluvnú pokutu vo výške 500 EUR (slovom: päťsto eur) za každé jednotlivé zistenie, a to aj opakovane. Objednávateľ je oprávnený uplatniť si voči Zhotoviteľovi takto dohodnutú zmluvnú pokutu aj v prípade, ak bude porušenie povinností Zhotoviteľa zistené až po zániku Zmluvy, bez ohľadu na spôsob jej zániku a bez ohľadu na to, či ide o porušenie povinnosti, ktorej je v zmysle Zmluvy výslovne prisúdená povaha prežívajúceho ustanovenia alebo nie, najviac však po dobu 3 rokov odo dňa skončenia Doby poskytovania Služieb.

(f) Ak Zhotoviteľ nesplní ktorúkoľvek jeho povinnosť alebo poruší akýkoľvek záväzok podľa bodu 11 týkajúci sa subdodávateľov, má Objednávateľ právo uplatniť si voči Zhotoviteľovi zmluvnú pokutu vo výške 500 EUR (slovom: päťsto eur) za každé jednotlivé zistenie, a to aj opakovane.

(g) Ak Zhotoviteľ akokoľvek poruší ktorýkoľvek z jeho záväzkov podľa bodu 16 alebo bodu 14.9, Objednávateľ právo uplatniť si voči Zhotoviteľovi zmluvnú pokutu vo výške ceny za Dielo bez DPH za každé jednotlivé zistenie.

(h) Ak Zhotoviteľ akokoľvek poruší ktorýkoľvek z jeho záväzkov alebo garancií podľa bodu 10.3 súvisiaci s bezpečnosťou Systému, má Objednávateľ právo uplatniť si voči Zhotoviteľovi zmluvnú pokutu vo výške 5000 EUR (slovom: päťtisíc eur) za každé zistené porušenie.

(i) Ak Zhotoviteľ nezabezpečí prevádzku Systému tak, aby spĺňala Minimálne parametre, má Objednávateľ právo uplatniť si voči Zhotoviteľovi zmluvnú pokutu vo výške 1000 EUR (slovom: tisíc eur) za každé zistené porušenie.

(j) V prípade akéhokoľvek omeškania Zhotoviteľa s poskytnutím služby Prevádzky pri riešení Incidentov, má Objednávateľ právo uplatniť si voči Zhotoviteľovi zmluvnú pokutu vo výške 25 EUR (slovom: dvadsaťpäť eur) za každú, hoci len začatú hodinu omeškania.

(k) Ak Zhotoviteľ poruší ktorúkoľvek z povinností podľa bodu 5.6 alebo je v omeškaní s jej splnením, má Objednávateľ právo uplatniť si voči Zhotoviteľovi zmluvnú pokutu vo výške 0,1 % z ceny za Dielo bez DPH za každé zistené porušenie.

(l) Ak je Zhotoviteľ v omeškaní s plnením povinností podľa bodu 9.1 písm. b) alebo c) súvisiacich s poistením zodpovednosti Zhotoviteľa alebo v omeškaní s povinnosťou zvoliť a predložiť/zložiť Nástroj zabezpečenia spôsobom podľa bodu 9.2 písm. a) podbod (i) a (ii) alebo s jeho doplnením podľa bodu 9.2 písm. c), má Objednávateľ právo uplatniť si voči Zhotoviteľovi zmluvnú pokutu vo výške 0,1 % z ceny za Dielo bez DPH za každý, hoci len začatý deň omeškania.

(m) Ak Zhotoviteľ pri plnení povinností podľa Zmluvy poruší akúkoľvek povinnosť, ktorú mu Zmluva ukladá v súvislosti s kybernetickou bezpečnosťou, najmä ak poruší akúkoľvek jeho povinnosť alebo záväzok podľa bodu 13, má Objednávateľ právo uplatniť si voči Zhotoviteľovi zmluvnú pokutu vo výške 10 % z ceny za Dielo bez DPH za každé zistené porušenie.

(n) Ak Zhotoviteľ nevykoná alebo je v omeškaní s vykonaním ktorejkoľvek povinnosti technologickej podpory podľa bodu 10.3 písm. f) alebo ktorejkoľvek povinnosti súvisiacej s poskytnutím Exit služby, má Objednávateľ právo uplatniť si voči Zhotoviteľovi zmluvnú pokutu vo výške 0,5 % z ceny za Dielo bez DPH za každý, hoci len začatý deň omeškania.

(o) Ak je Zhotoviteľ v omeškaní s vykonaním a/alebo dodaním Rozvoja alebo Modifikácie podľa bodu 10.4 písm. e) podbod (ii), má Objednávateľ právo uplatniť si voči Zhotoviteľovi zmluvnú pokutu vo výške 0,5 % z ceny za Dielo bez DPH za každý, hoci len začatý deň omeškania.

(p) V prípade, ak Zhotoviteľ poruší jeho povinnosť (záväzok) súvisiaci s poskytovaním Služieb a pre tento nie je vyššie osobitne dohodnutá zmluvná pokuta, má Objednávateľ právo uplatniť si voči Zhotoviteľovi zmluvnú pokutu vo výške 200 EUR (slovom: dvesto eur) za každé jednotlivé zistené porušenie.

18.6 Zmluvné strany vyhlasujú, že výšku zmluvných pokút podľa Zmluvy považujú za primeranú voči zabezpečovaným povinnostiam, pretože pri rokovaniach o dohode o výške zmluvných pokút osobitne prihliadali na hodnotu a význam touto zmluvnou pokutou zabezpečovaných povinností.

18.7 Zmluvné pokuty dohodnuté v zmysle tejto Zmluvy nepredstavujú paušalizovanú náhradu škody za porušenie povinností, ktorých splnenie je zabezpečené nárokom na zaplatenie zmluvnej pokuty. Zmluvná pokuta podľa tejto Zmluvy nie je započítateľná voči nároku Objednávateľa na náhradu škody, t. j. Objednávateľ je oprávnený si uplatňovať nárok na náhradu škody v celom jej rozsahu bez ohľadu na uplatnenie/úhradu zmluvnej pokuty.

18.8 Zmluvné pokuty podľa Zmluvy budú uplatnené formou penalizačnej faktúry, výzvy, alebo iného dokladu vyhotoveného Objednávateľom a budú splatné v lehote 14 dní odo dňa doručenia takéhoto dokladu Zhotoviteľovi.

18.9 Uplatnenie, resp. úhrada zmluvnej pokuty nemá vplyv na oprávnenie Objednávateľa uplatňovať voči Zhotoviteľovi prípadné úroky z omeškania a nezbavuje Zhotoviteľa povinnosti plniť záväzky podľa Zmluvy riadne a včas.

# 19 Trvanie a zánik zmluvy

**19.1** **Platnosť a účinnosť**

(a) Zmluva nadobúda platnosť dňom jej podpisu oboma Zmluvnými stranami a účinnosť v deň nasledujúci po dni jej zverejnenia v Centrálnom registri zmlúv /www.crz.gov.sk/ v súlade s § 47a Občianskeho zákonníka v spojení s § 5a Zákona o slobode informácií.

(b) Zmluva sa uzatvára na dobu určitú a zanikne posledným dňom Doby poskytovania Služieb.

**19.2 Ukončenie Zmluvy**

Zmluvu môžu Zmluvné strany ukončiť pred uplynutím Doby poskytovania Služieb:

1. písomnou dohodou Zmluvných strán v deň v nej uvedený;
2. nadobudnutím účinnosti písomného odstúpenia od Zmluvy v súlade s bodom 19.3;
3. vypovedaním Zmluvy zo strany Objednávateľa podľa bodu 19.6.

**19.3** **Odstúpenie od Zmluvy**

(a) Objednávateľ môže odstúpiť od Zmluvy v prípade, ak je Zhotoviteľ v omeškaní s vykonaním a odovzdaním ktorejkoľvek časti Diela v Termíne alebo v omeškaní s poskytnutím Služby o viac než 30 dní. Takéto omeškanie sa považuje za podstatné porušenie Zmluvy a zakladá Objednávateľovi právo na odstúpenie od Zmluvy bez nutnosti poskytnúť Zhotoviteľovi dodatočnú lehotu na plnenie.

(b) Objednávateľ môže odstúpiť od Zmluvy v prípade, ak Zhotoviteľ poruší ktorúkoľvek povinnosť uloženú mu v bode 5 počas Vykonávania Diela alebo ktorúkoľvek povinnosť týkajúcu sa poskytovania Služieb podľa bodu 10.1. Porušenie každej z týchto povinností sa považuje za podstatné porušenie Zmluvy a zakladá Objednávateľovi právo na odstúpenie od Zmluvy bez nutnosti poskytnúť Zhotoviteľovi dodatočnú lehotu na plnenie.

(c) Objednávateľ môže odstúpiť od Zmluvy tiež v prípade, ak Zhotoviteľ poruší záväzok vybaviť Reklamáciu v zmysle tejto Zmluvy riadne a včas. Porušenie tohto záväzku sa považuje za podstatné porušenie Zmluvy a zakladá Objednávateľovi právo na odstúpenie od Zmluvy bez nutnosti poskytnúť Zhotoviteľovi dodatočnú lehotu na plnenie.

(d) Objednávateľ môže odstúpiť od Zmluvy tiež v prípade, ak Zhotoviteľ poruší akúkoľvek povinnosť/záväzok dohodnutý v bode 11, 13.1 až 13.9 alebo 14.2 až 14.7 a 14.9. Porušenie týchto povinností/záväzkov sa považuje za podstatné porušenie Zmluvy a zakladá Objednávateľovi právo na odstúpenie od Zmluvy bez nutnosti poskytnúť Zhotoviteľovi dodatočnú lehotu na plnenie.

(e) Objednávateľ môže od Zmluvy odstúpiť bez nutnosti poskytnúť Zhotoviteľovi dodatočnú lehotu na plnenie aj v prípade, ak (1) súd právoplatne uzná ktoréhokoľvek z členov štatutárneho alebo dozorného orgánu Zhotoviteľa alebo zo zamestnancov Zhotoviteľa za vinných z trestného činu bezprostredne súvisiaceho s uzatvorením a/alebo plnením Zmluvy alebo ak (2) bude voči osobe Zhotoviteľa začaté trestné stíhanie z titulu trestnej zodpovednosti právnických osôb z akéhokoľvek dôvodu.

(f) Objednávateľ môže od Zmluvy odstúpiť bez nutnosti poskytnúť Zhotoviteľovi dodatočnú lehotu na plnenie aj v prípade, (i) ak Zhotoviteľ stratí kvalifikáciu na vykonanie Diela podľa Zmluvy (stratou kvalifikácie sa rozumie najmä, nie však výlučne, prerušenie alebo strata príslušného podnikateľského oprávnenia Zhotoviteľa alebo strata Experta bez jeho nahradenia Zmluvou predpísaným spôsobom) alebo (ii) ak sa preukáže, že Zhotoviteľ vo Verejnom obstarávaní poskytol nepravdivé, neúplné alebo skreslené údaje alebo predložil vo Verejnom obstarávaní alebo Zmluve poskytol nepravdivé doklady alebo vyhlásenia.

(g) Objednávateľ môže od Zmluvy odstúpiť bez nutnosti poskytnúť Zhotoviteľovi dodatočnú lehotu na plnenie aj v prípade, ak dôjde (1) k zmene v osobe Zhotoviteľa v dôsledku právneho nástupníctva (príkladmo z titulu prevodu podniku alebo jeho časti na inú osobu, vkladu podniku alebo jeho časti do základného imania inej osoby, premeny obchodnej spoločnosti Zhotoviteľa) bez predchádzajúceho súhlasu Objednávateľa alebo (2) k podstatnému zhoršeniu hospodárskeho statusu Zhotoviteľa (príkladmo jeho vstup do likvidácie alebo vyhlásenie konkurzu na Zhotoviteľa).

(h) Objednávateľ môže od Zmluvy odstúpiť bez nutnosti poskytnúť Zhotoviteľovi dodatočnú lehotu na plnenie, ak nastali skutočnosti predpokladané v bode 5.4 písm. c) podbod (ix) alebo v bode 6.3 písm. c).

(i) Objednávateľ môže od Zmluvy odstúpiť bez nutnosti poskytnúť Zhotoviteľovi dodatočnú lehotu na plnenie, ak Zhotoviteľ poruší záväzky týkajúce sa bezpečnosti Systému alebo bezpečnosti a kontinuity dát Objednávateľa v Systéme (požiadavky na zálohovanie) podľa bodu 10.3 písm. b) alebo s tým súvisiacu povinnosť podľa bodu 10.3 písm. d).

(j) Objednávateľ môže odstúpiť od Zmluvy aj z dôvodu porušenia iných zmluvných alebo zákonných povinností Zhotoviteľa, než sú vyhradené v bode 19.3 písm. a) až i) (napr. opakované nesplnenie požiadaviek na Dielo alebo príslušnú časť Diela, nedodržiavanie pokynov Objednávateľa, opakované poskytovanie Služieb v rozpore so Zmluvou, a pod.). Porušenie takýchto iných povinností sa považuje za nepodstatné porušenie Zmluvy a Objednávateľ má povinnosť poskytnúť Zhotoviteľovi dodatočnú, aspoň 5-dňovú lehotu na nápravu, ktorá musí márne uplynúť skôr, než Objednávateľ uplatní právo na odstúpenie od Zmluvy.

(k) Okrem prípadov podľa bodu 19.3 písm. l) môže Zhotoviteľ od Zmluvy odstúpiť iba v prípade, ak Objednávateľ v rozpore so Zmluvou neuhradí Zhotoviteľovi ktorúkoľvek časť ceny za dielo alebo za služby v čase a vo výške dohodnutej v tejto Zmluve, za predpokladu, že Zhotoviteľ poskytne Objednávateľovi pred uplatnením odstúpenia od Zmluvy dodatočnú, aspoň 15-dňovú lehotu na plnenie, o čom ho písomne vopred upovedomí.

(l) Ktorákoľvek zo Zmluvných strán môže od Zmluvy odstúpiť v prípade, ak druhá Zmluvná strana poruší zákaz podľa bodu 16; porušenie tohto zákazu sa považuje za podstatné porušenie Zmluvy.

(m) Účinky odstúpenia od Zmluvy nastávajú odo dňa doručenia písomného oznámenia o odstúpení druhej Zmluvnej strane.

19.4 Ak Objednávateľ odstúpi od tejto Zmluvy z akýchkoľvek dôvodov podľa bodu 19.3 pred dodaním Diela, nemá Zhotoviteľ nárok na úhradu žiadnej časti ceny za Dielo inej, než mu už bola v zmysle Zmluvy uhradená resp. na úhradu ktorej má v zmysle bodu 12.2 nárok, ani na úhradu žiadnych nákladov, ktoré mu vznikli v súvislosti s už vykonanou časťou/vykonanými časťami Diela; nároky Objednávateľa na náhradu škody voči Zhotoviteľovi a úhradu zmluvných pokút odstúpením od Zmluvy nezaniknú. Objednávateľ si môže voči Zhotoviteľovi nárokovať, aby mu Zhotoviteľ odovzdal Dielo v štádiu rozpracovanosti. V takom prípade je Zhotoviteľ povinný odovzdať Objednávateľovi rozpracované Dielo a previesť na Objednávateľa všetky práva a licencie súvisiace s rozpracovaným Dielom, aby toto mohol Objednávateľ použiť v súlade s účelom a hospodárskym cieľom tejto Zmluvy a Objednávateľ je povinný zaplatiť Zhotoviteľovi alikvotnú časť z príslušnej časti ceny za Dielo. Na odovzdanie Diela resp. jeho rozpracovanej časti sa použijú ustanovenia bodu 5 a bodu 6 primerane. Pre fakturačné podmienky a platobné podmienky platia ustanovenia bodu 12 primerane.

19.5 Ak Zhotoviteľ odstúpi od tejto Zmluvy, Zhotoviteľovi vznikne ku dňu doručenia odstúpenia od Zmluvy povinnosť odovzdať Objednávateľovi na základe výzvy Objednávateľa Dielo v štádiu rozpracovanosti a previesť na Objednávateľa všetky práva a licencie súvisiace s rozpracovaným Dielom, aby toto mohol Objednávateľ použiť v súlade s účelom a hospodárskym cieľom tejto Zmluvy. Na odovzdanie Diela sa použijú ustanovenia bodu 5 a bodu 6 primerane. Objednávateľ je povinný zaplatiť Zhotoviteľovi alikvotnú časť z príslušnej časti ceny za Dielo. Pre fakturačné podmienky a platobné podmienky platia ustanovenia bodu 12 primerane.

**19.6** **Vypovedanie Zmluvy**

Objednávateľ je oprávnený Zmluvu vypovedať v prípade, ak už začala plynúť Doba poskytovania Služieb a v dobe počas 6 mesiacov poskytovania Služieb predchádzajúcej doručeniu oznámenia výpovede Zhotoviteľovi vznikol Objednávateľovi aspoň dvakrát nárok na uplatnenie zmluvnej pokuty v zmysle ktoréhokoľvek ustanovenia bodu 18.5. Výpovedná doba je dvojmesačná a začne plynúť od 1. dňa kalendárneho mesiaca nasledujúceho po dni doručenia výpovede Zhotoviteľovi.

**19.7** **Predchádzanie škodám** **a Exit služba**

(a) Pri ukončení Zmluvy z akéhokoľvek dôvodu je Zhotoviteľ povinný v maximálnej možnej miere bezodkladne po ukončení Zmluvy zabezpečiť, aby Objednávateľovi nevznikla v dôsledku ukončenia Zmluvy škoda. Zhotoviteľ sa zaväzuje na náklady Zhotoviteľa najmä poskytnúť Objednávateľovi podporu pri príprave verejného obstarávania za účelom vysúťaženia nového dodávateľa Služieb alebo niektorej z nich (najmä vo forme konzultácií) (ďalej len ako „**nový dodávateľ**“) a novému dodávateľovi poskytnúť nevyhnutnú podporu po podpise novej zmluvy (najmä vo forme zaškolenia zamestnancov nového dodávateľa).

(b) Bezodkladne po ukončení Zmluvy, najneskôr do 10 dní odo dňa jej ukončenia, je Zhotoviteľ povinný na náklady Zhotoviteľa vrátiť Objednávateľovi všetky Podklady Objednávateľa, ktoré má k dispozícii.

(c) Zhotoviteľ sa súčasne v prípade ukončenia Zmluvy z akéhokoľvek dôvodu (v dôsledku plynutia času, ako aj v zmysle bodu 19.3 alebo 19.6) zaväzuje poskytnúť Objednávateľovi na základe predchádzajúcej požiadavky Objednávateľa Exit službu v rozsahu **maximálne 50 Človekohodín**, spočívajúcu v nasledovných plneniach:

* 1. odovzdanie popisu Systému, Softvérov 3. strán a licencií k nim a ich vzájomnej komunikácie (vrátane komunikačných portov a adries a komunikačných rozhraní);
  2. odovzdanie vyexportovaných dát zo všetkých aplikácií v XML štruktúre spolu s popisom tejto štruktúry; samostatné súbory (prílohy registratúrnych záznamov) môžu byť zakódované v Base64 ako súčasť XML exportu, alebo odovzdané samostatne, pričom v XML exporte budú jednoznačne referencovateľné;
  3. poskytovanie konzultácií a nevyhnutnej súčinnosti Objednávateľovi alebo novému dodávateľovi po dobu 3 mesiacov odo dňa ukončenia Zmluvy vo veci prevzatia administrácie Systému a/alebo importu údajov do nového Systému,
  4. odovzdanie aktuálneho Zdrojového kódu,
  5. odovzdanie všetkých prihlasovacích údajov (administrátorských) k Systému.

(d) Zhotoviteľ je povinný o poskytnutých službách Exit služby viesť podrobnú evidenciu aspoň v rozsahu požadovanom v prílohe č. 5.

**20 Záverečné ustanovEnia**

**20.1 Predchádzanie sporom**

Akýkoľvek spor, nezrovnalosť a/alebo rozpor medzi Zmluvnými stranami, ktorý vznikne v akejkoľvek súvislosti so Zmluvou (vrátane akýchkoľvek a všetkých sporov týkajúcich sa jej uzavretia, platnosti, účinnosti, existencie a/alebo ukončenia), sa bude riešiť prednostne vzájomnými rokovaniami vedenými v dobrej viere a s dobrým úmyslom.

**20.2 Právomoc slovenských súdov**

Všetky spory, ktoré vzniknú z tejto Zmluvy, budú predložené na rozhodnutie príslušnému súdu podľa zákona č. 160/2015 Z. z. Civilný sporový poriadok v znení neskorších predpisov.

**20.3 Referencie**

Zhotoviteľ je oprávnený použiť skutočnosť, že dodal Dielo podľa tejto Zmluvy, na referencie, je však povinný chrániť oprávnené záujmy Objednávateľa.

**20.4 Prílohy**

Prílohy Zmluvy sú:

(a) Príloha č. 1 – Opis predmetu zákazky

(b) Príloha č. 2 – Cenová ponuka Zhotoviteľa predložená do Verejného obstarávania

(c) Príloha č. 3 – Harmonogram

(c) Príloha č. 4 – Zoznam subdodávateľov

(d) Príloha č. 5 – Formulár reportov

(e) Príloha č. 6 – Požiadavky Objednávateľa na Prototyp

(f) Príloha č. 7 – Migrácia

**20.5 Rovnopisy**

Zmluva sa vyhotovuje **v štyroch rovnopisoch**, z ktorých po podpise každej Zmluvnej strane patria dve vyhotovenia. Uvedený počet listinných rovnopisov a ich rozdelenie sa rovnako vzťahuje aj na uzavretie každého dodatku k Zmluve. **Dohoda Zmluvných strán o počte rovnopisov sa neuplatní v prípade, ak k uzavretiu Zmluvy (resp. dodatku k nej) dochádza elektronicky prostredníctvom kvalifikovaných elektronických podpisov osôb oprávnených konať za Zmluvné strany.**

**20.6 Prežívajúce ustanovenia**

Ak Zmluva z akýchkoľvek dôvodov zanikne, Zmluvné strany si vymienili, že body 1, bod 19.7, a tie body tejto Zmluvy, v ktorých je tak výslovne uvedené, ako aj body tejto Zmluvy týkajúce sa kontroly, zodpovednosti za vady, náhrady škody, zmluvných pokút, sľubu odškodnenia, kybernetickej bezpečnosti, Dôverných informácií a ochrany osobných údajov, Korešpondencie a doručovania a všetky ustanovenia tohto bodu 20, zánikom Zmluvy, i keď to v nich nie je výslovne dohodnuté, nezanikajú.

**20.7 Záverečné vyhlásenia**

Zmluvné strany vyhlasujú, že majú spôsobilosť na právne úkony v plnom rozsahu a ich zmluvná voľnosť nie je žiadnym spôsobom obmedzená. Zmluvné strany ďalej vyhlasujú, že Zmluvu uzatvorili na základe ich skutočnej, slobodnej a vážnej vôle, ktorú prejavili určito a zrozumiteľne, Zmluvu uzatvorili dobromyseľne a v dobrej viere a neuzatvorili ju ani v omyle, ani pod nátlakom a ani v tiesni alebo za nápadne nevýhodných podmienok, Zmluvu si prečítali, obsahu Zmluvy porozumeli a na znak súhlasu s obsahom Zmluvy ju vlastnoručne podpisujú.

Banská Bystrica, dňa: xxxxx ................, dňa: xxxxx

**Objednávateľ: Zhotoviteľ:**

......................................... .........................................

**Banskobystrický samosprávny kraj Obchodné meno**

Mgr. Ondrej Lunter, predseda Meno, priezvisko, označenie funkcie